
NOW, TOMMY! 



BYEN hed Tippinstown, Tippingtown, eller saadan noget 
lignende, eller maaske noget helt andet. 

Det er for Resten ligegyldigt. Det er ikke derpaa, det kom- 
mer an. Byen var desuden, og er da rimeligvis endnu, kun 
ganske lillebitte, egentlig slet ikke andet end et Fiskerleje. 
Der var nogle faa Rækker Huse, som Beboerne var ube- 
skedne nok til at kalde Gader; der var en lille og halvdaarlig 
Molo ud i Vandet, en Lodsstation, et Fyrtaarn (af en temme- 
lig lav Rangklasse), og oven over Byen ved den høje Jern- 
banedæmning laa Jernbanestationen med sit Signalapparat, 
med sin gnavne Forvalter og sin endnu mere gnavne Bane- 
vogter. Denne gnavne Banevogter, som ellers lignede et vel- 
konserveret Eksemplar af en ægte, ægyptisk Mumie, med lige 
saa meget Liv og lige saa megen Rørighed, som en Mumie 
kan gøre Fordring paa, — denne gamle, gnavne Fyr faldt 
henimod de forskellige Ankomsttider for Banetogene, og sær- 
lig for Iltogene, fuldstændig ud af sin vante, surmulende Rol- 
le ; og det var med et lingt Menneskes Lethed og med en Jæ- 
gers ivrige Opifiærksomhed at han sprang ned fra Perronen, 
og i en forover bøjet Stilling fæstede sine graa, missende Øjne 
paa den nærmeste Tunnels mørke Åabning, hvor Dower- 
Brighton Jernbanens Lokomotiv skulde stikke sit dampende 
Hoved frem. • 

Tlii det var paa Vejen mellem Dover og Brighton, at Byen 
med samt sin Jernbanestation laa. 

Nærmere bestemme dens Beliggenhed kan jeg foreløbig 
ikke ; det faar vel være det samme hermed som med Navnet. 

Og saa kommer Historien — Tommys Historie. 

Tommy og jeg stod netop en smuk Sommeraften oppe ved 
Jembanedæmningen , et lille Stykke Vej fra Stationsbygnin- 
gen, og saa, hvorledes Toget fra Brighton kom hvæsende og 
buldrende ud af den mørke Tunnel , der er boret igennem 
Brinken, som falder stejlt ned imod Stranden. Knagende og 
stønnende fo'r den lange Vognrække os forbi. Der bremsedes 
for; det hvinede og skrabede henad Skinnerne; saa hørtes 
Piben; saa Konduktørernes ensformige Raab; saa klapprede 
nogle Døre , saa trampedes der lidt paa Perronen ; saa Piben 
igen ; et svært Ryk, nogen Modstand af de bagerste Vogne 
mod Lokomotivets Tyranni; — og saa afsted igen. 

Hverken Tommy eller jeg saa dette Syn for første Gang. 
Ikke desto mindre fængslede det os, som det vedblivende 
fængsler Tusinder, for hvem Synet ikke er mere nyt, end det 
var for os. 

»Ja,* sagde Tommy, da vi atter vendte os, »der er Fart i 
den Skude. Det var nok ikke sundt at komme for Bougen af 
hende — hvis man ellers skøttede om at bjerge Livet.« 

De sidste Ord syntes mig at røbe lidt mere end sædvanligt 
Mismod; men jeg svarede intet, jeg saa ligesom min Sidemand 
nedover den lille By, hvis Skorstensrøg blev baaren af en let 
Søbrise henover de teglhængte eller mosbegroede Tage. Solen 
maatte snart være ved at gaa ned. Husene laa næsten alle i 
Skygge. Paa en enkelt Skorstenspibe, henad en enkelt Tagryg 
spillede nogle Straaler, som havde listet sig ned bag om Brin- 
ken, hvorigennem Tunnellen gaar. Moloen, der løber ud i 
Vandet, var forgyldt over hele sin yderste Halvdel, og Fyr- 
taarnet syntes at gløde. Ved Brohovedet, hvor den indtrædende 
Flod nu atter begyndte at sætte Kanalens friske Vande i Be- 
vægelse, laa nogle større og mindre Fartøjer, tilriggede saa- 
ledes som Folkene paa denne Kyst bruger. 

Det var ved disse Fartøjer, at min Sidemand lod sit store, 
ærlige Øje dvæle. »Havde jeg bare min Baad igen, saa skulde 
det nok altsammen gaa.c 



I STORM OG STILLE / 

Tommy var en af de flinkeste unge Fyre i hele Byen. Og 
det vil ikke sige saa lidt, thi skønt Byen var UUe, var der dog 
mange flinke, unge Fyre i den. Ingen førte imidlertid en Aare 
eller en Rorpind som han. Ung, senestærk og ufordærvet som 
han var, afgav han et vederkvægende Billede paa den Rolle, 
som den moderlige Natur oprindelig synes at have tiltænkt 
ethvert ungt Menneske, førend de store Byer spredte deres 
smudsige Aande ud over Land og By. Vel sandt, Tommys 
aandelige Dressur var ikke foregaaet i en af disse store Driv- 
husanstalter, hvor en Dreng paa i^orten Aar er klogere end 
hele Tippingtown, Fyrmesteren og Lodsoldermanden ibereg- 
net. Og ganske vist var Tommys historiske, geografiske og 
filologiske Kundskaber stærkt begrænsede. Men havde den 
gamle, forhutlede Skolemester i den lille By ikke aabnet 
Tommys Øjne for Menneskehedens store, aabenbare Bedrif- 
ter, saa havde til Gengæld hans Kammerater heller ikke be- 
lært ham om Menneskehedens store, hemmelige Synder. I en 
Alder af to og tyve Aar var Tommy stærk og behændig som 
en Løve, uskyldig som et Barn, og alvorlig som en Mand. 

Den sidste Egenskab, Alvoren, skyldte han to Omstændig- 
heder, der i hans nuværende Forhold egentlig faldt sammen 
til én. 

Tommys Fader havde været en driftig og duelig Fisker, 
der tillige i sin stærke, velriggede Baad som »Kommissioner« 
pløjede Kanalens urolige Vande, tog Breve i Land fra Skibene 
derude, gav alle Haande Vink om Vind og Strømsætninger, 
og vel undertiden slog en lille Handel af med Folkene om 
Bord, en Handel, der kunde være ærlig, ligesom den kunde 
være det modsatte, men som Tommy paastod for sin Faders 
Vedkommende altid at have været af den første Slags. 

Denne Baad, vidt og bredt bekendt og beundret under 
Navnet: Fair Mary Consorty tørnede en stormfuld Efteraarsdag 
mod Bougen af et stort Skib ude paa Dybet. Skibet var den 
stærkeste ; Baaden, hvori Fader og Søn var, sank, men kun 
Tommy blev bjerget. Kaptejnen, der førte Skibet, lod Tommy 
sætte i Land ved Dower, og gav ham en Guinea med i Lom- 

men. Mere kunde han ikke gøre for ham; Fejlen var paa 
Baadens Side, der var galt manøvreret, paastod han. 

Tommy kom hjem til det lille Hus nede paa Sandet, hvor 
Moderen allerede fra en anden Baad havde hørt om Ulykken. 
Opløst af Fortvivlelse over det dobbelte Tab, hun efter Fol- 
kenes sigende havde lidt, glemte hun næsten Faderens Død 
over Sønnens Redning. Tommy var hendes eneste Barn, og 
Faderen var jo næsten altid ude. Hun var en energisk Kone, 
bygget af det Stof, som man særlig finder der, hvor Livets 
Krav kæmper en daglig Kamp mod den haarde Natur. Tom- 
my var den Gang tyve Aar, og vant til at klare for sig. Halv- 
delen, og det den bedste, af hans Arvelod var rigtignok sam- 
tidig med Faderen tagen fra ham af det ubønhørlige Element, 
hvortil hans Eksistens var knyttet. Men han havde sine stær- 
ke Arme til Medhjælp hos andre. Og han havde det lille Hus 
dernede paa Sandet, hvor Moderen kunde knytte Garn, væve, 
spinde, og hygge om Sønnen, naar han kom hjem, drivvaad 
af det salte Skum eller ophedet af den brændende Sol. 

Sorg og Modgang har slappet mangen en brav Fyr. Mod- 
gangen gjorde Tommy stærkere. Uden i mindste Maade at 
ville lægge ham en Tilbøjelighed til Last, der oven i Købet 
stedse var bleven holdt inden for sine rette Grænser af hans 
medfødte brave Egenskaber, tør jeg som sanddru Fortæller 
ikke lægge Skjul paa, at den livlige, frejdige unge Mand før 
Faderens Død plejede sammen med sine Jevnaldrende at 
højtideligholde Lørdagaftenen ved et Glas Porter eller Stout, 
sommetider Whisky, inde foran Skænken i Mr. Simsons Be- 
værtning. Tippinstowns eller Tippingtowns Fornøjelser var 
faa og ensartede. Og Mr. Simsons Hus var egentlig det eneste 
Sted, hvor Byens modnere Ungdom saa vel som dens mere 
prøvede Manddom kunde komme af med sine Skillinger imod 
et passende Vederlag af opmuntrende Drikke og de nyeste 
Nyheder i Grevskabets Avis. 

Tommy havde en klar, behagelig Stemme, og udmærkede 
sig baade som Forelæser af Nyhederne og Forsanger af slige 
yndede Arier, som f. Eks. : 

Fare- well, my bonny young maid, 
l'm bound for The Rio Grande — ^). 

eller : Blow, boys, blow, for Kalifornia, O ; ^) 

Efter Faderens Død ophørte imidlertid for Tommys Ved- 
kommende disse Lørdagaftener. Indtægterne var knappe, 
og den flinke unge Fyr tænkte tilmed paa at spare sammen 
til en Baad. En herkulisk Tanke for en ung Fyr, der tjente 
mellem tolv og Qorten Shillings om Ugen. Men Tommy vilde 
nu have en Baad, og han ræsonnerede ganske rigtig saaledes, 
at to Shillings sparet hver Ugedag, gav et aarligt Udbytte af 
næsten 5 Pund, der kunde lægges hen til Baaden foruden det 
øvrige, der var sparet i Aarets Løb. 

Jeg tror, at Byens Ungdom, og det være sagt til dens 
Ære, respekterede Tommys Principer. I det mindste havde 
han aldrig for mig beklaget sig over, at nogen lagde ham 
Hindringer i Vejen eller fristede ham til at gøre Brud paa sit 
Forsæt. Ikke desto mindre havde det dog, efter Tommys 
aabenhjertige Meddelelse, hændt sig en Lørdagaften, at den 
Baadejer, som Tommy var Medhjælper hos, havde taget ham 
ind med hos Mr. Simson, og havde trakteret ham med en 
ualmindelig stærk Whisky i Anledning af en ualmindelig 
streng Tur paa Søen. Om nu denne Whisky havde været saa 
ualmindelig stærk, eller om Tommy, hvad der vel er rimeli- 
gere paa Grund af hans Afholdenhed i længere Tid, ikke 
havde haft de fornødne Betingelser til at modstaa Whiskyens 
Indflydelse, — det er vanskeligt at afgøre. Saa meget frem- 
gik imidlertid af hans egne Meddelelser, at da han først var 
kommen ind ved Skænken, og der havde modtaget og druk- 
ket det tilbudte Glas, var hans Æresfølelse bleven vakt, og 
havde besejret den økonomiske Stemme i hans Indre. Han 
havde trakteret først Baadejeren og dernæst et Par gode 
Kammerater; dette havde han derpaa øjeblikkelig fortrudt, 
og for at glemme sin Fortrydelse havde han drukket et Par 
Glas endnu, og var derpaa med Samvittighedsnag og med 



*) Farvel, min Pige, jeg er hyret til Rio Grande. 
2) Blæs, Drenge, blæs til Kalifornieu! 
I Storm og Stille 

noget omtaagede Sanser gaaet udenfor, havde fundet en Bænk 
ved et Hus i Nærheden, og var eflerhaanden falden i Søvn 
der. 

»Jeg vaagnede,« lød hans, endnu angergivne, Beretning 
til mig, »ved at mit Navn blev nævnet af en Stemme, som jeg 
straks syntes at skulde kende. Da jeg kom lidt til mig selv, 
saa jeg, at det var Kate, Lodsoldermandens Datter. Denne 
Kate, maa De vide, havde jeg ofte set og et Par Gange talt 
med, og en Gang havde jeg danset med hende ved et Julebal 
hos Fyrmesterens, hvor nogle af os Fiskerknøse var indbud- 
ne, — af Mangel paa andre »Kavalerer«. Da jeg saa, at det 
var Kate, ønskede jeg, at jeg var hundrede Mile til Søs, eller 
sit jeg laa der, hvor min stakkels Fader laa. Hun saa paa 
mig med sine store, brune Øjne, og saa sagde han : Fy, Ma- 
ster Tommy; det er ikke smukt af Dem, hvad tror De, at De- 
res Moder vilde sige, hvis hun saa Dem her? — Jeg vidste 
slet ikke, hvad jeg skulde svare, men jeg tror dog nok, at jeg 
fik spurgt hende, hvad hun selv troede. Men saa kom der 
nogen, og saa løb hun, og jeg listede hjem og krøb til Køjs. 

Den næste Aften havde Tommy trukket i sin bedste Trøje, 
knyttet et stort, sort Silketørklæde, som hans Fader havde 
faaet om Bord i en Ostindiefarer, om Halsen, og taget Ret- 
ningen henimod Lodsoldermandens Hus. Han havde nok og- 
saa fundet den, han søgte, og den smukke Kate havde hørt 
ganske venligt paa den unge Sømands Forklaringer over 
Gaarsdagens Hændelser, ja havde endogsaa rakt ham Haan- 
den til Farvel. 

Der forløb derefter nogen Tid, som Tommy kun flygtig 
berørte for mig. Hvad kunde ogsaa den unge Fyr fortælle 
mig om denne Kærlighedens Foraarstid, hvor Spiren skyder 
frem til en Plante med Stængel og Blade, og hvor det fine 
Grønne undseligt føler Solen skinne paa sig, og ængstelig 
bæver tilbage for en fremmed Haands Berøring. 

Tommy elskede — og led. 

Kate var ham god nok, det var der ingen Tvivl om. Hun 
nikkede til ham, naar han tidlig om Morgenen gik ned til 

Baadene; og delte lille Nik varmede den stakkels Fyr lige 
ind til Hjertet, hvor vaad og kold han end blev ude paa Søen. 

Om Aftenen, naar det var blevet mørkt, og naar Kate 
troede, at ingen saa det, smuttede hun bag om sin Faders 
Hus ud ved den Mellemting af Gaard og Have, der udmær- 
kede Lodsoldermanden fremfor Byens øvrige Beboere, og 
hvor en skæv Flagstang, et Lysthus, der oprindelig var et 
ilandbjerget Ruf, samt to Buksbomhækker og et Bed med 
vilde Løg fremtvang Misundelsens stramme Smil hos enhver 
Forbigaaende. Her indfandt Tommy sig punktlig saa ofte, 
som han ikke var paa Nattefiskeri ; her taltes de unge Hjerter 
ved ; her fik Tommy disse bestandig mere og mere dvælende 
Haandtryk, hver Gang det sagte : Godnat ! blev hvisket ; og 
her endelig modtog den lykkelige unge Mand den fuldstæn- 
dige Vished om sin Lykke af Kates bløde, bævende Læber. 

Stakkels Tommy. Han havde i Grunden saa lidt at sætte 
sit Haab til. Jo mere hengiven Kate blev ham, desto tykkere 
Skyer lejrede der sig om den svære Lodsoldermands Pande, 
hver Gang denne Matador saa den slanke Tommy gaa forbi 
sig. En Gang raabte den svære Mand endogsaa efter Knøsen, 
og de Ord, som naaede Tommy, var nok til at vise ham, 
hvorledes Sagerne stod: »Saadan en Prakker; han gaar og 

lurer efter men bi kun spolere din Galionsfigur, 

min Dreng!« 

Tommy gjorde tre Mænds Arbejde, og Sparepengene til 
Baaden voksede. De, der havde Øjne til at se, saa vel nok, 
hvad Tommy mente med det altsammen; og der blev vel 
ogsaa nok hist og her, og særlig hvor der var Mødre med 
Døtre, hvisket og tisket lidt i Krogene. Men i Almindelighed 
havde man Agtelse for Tommys Energi, og da han ved Siden 
af sin travle Virksomhed for at fortjene noget snart ved dette 
snart ved hint Arbejde, tillige ikke tog i Betænkning at gøre 
Folk Tjenester gratis, saa var hans Papirer i det hele taget 
i jevn Stigning hos Flertallet af Tippinstowns eller Tipping- 
towns Beboere, og han begyndte allerede saa smaat at tænke 
sig Muligheden af Begyndelsen paa den omtalte Baad, og, 
efter dennes Fuldendelse, Muligheden af sin egen Optræden 

som Frier under en eller anden formaaende Velynders Pro- 
tektion. 

Saa hændte det sig, og det var henimod den Tid, da jeg 
kom til Byen, at Tommy en Nat, medens han laa og sov, og 
rimeligvis drømte en smuk Drøm om Kate og Baaden, plud- 
selig vaagnede med en forskrækkelig Hoste og med Øjnene 
fulde af Vand. Han saa sig fortumlet omkring; hele Stuen 
var fuld af Røg. Han sprang ud af Sengen, og fik i Hast nogle 
Klæder om sig, og nu hørte han tydelig Ildens Knitren oppe 
paa Loftet. Hans Moder laa i Værelset ved Siden af. Hun var 
næsten halvkvalt af Røgen, da han endelig fik hende uden- 
for. Naboer og Genboer kom til, men Huset stod allerede i 
lys Lue; og Tommy, der sprang ind for at bjerge sin Skibs- 
kiste med sine Sparepenge i, blev alvorlig forbrændt paa 
Arme og Ben. 

Den sidste Halvdel af Tommys Arvelod laa paa Jorden 
som en Bunke forkullede Lægter og sprængte Mursten. Han 
og hans Moder fik Husly i et Par smaa Værelser, hvis støvede 
Vinduer vendte ud mod Lodsoldermandens Have. 

Medens den stakkels Fyr laa og vaandede sig under sine 
Brandsaar paa det lange Sygeleje, følte han ret, hvorledes 
Kløften mellem denne Have og ham selv var bleven udvidet 
ved den sidste Begivenhed. Intet Hus, nogle Smaahuller til 
Leje i en anden Mands Bolig, intet reddet uden de Spareskil- 
linger, som nu gik med under Sygelejet; Baad, Fremtidsfor- 
haabninger, Kate — alt væk. 

Nej, Kate var dog ikke væk. Naar hun kunde komme til 
det, sneg hun sig ind igennem Bagdøren til Tommys Moder, 
som da maatte fortælle hende, hvorledes Sønnen havde det, 
og som maatte bringe Sønnen alle de kærligste og ømmeste 
Hilsener fra den modige og trofaste unge Pige. Og en Dag, 
da Tommy havde haft det ualmindelig slet og været ualmin- 
delig mismodig, trængte Kate sig ind i Stuen til ham, kastede 
sig ned foran hans Seng, og bad og besvor ham, at han dog 
ikke maatte opgive Haabet, og forjættede ham under Taarer 
og Kys den lyse Fremtid, som alle unge, stærke Hjerter saa 
nødig opgiver Troen paa, og som for saa vidt er en meget 

god Opfindelse af den, der saa ofte faar Skyld for at lade det 
Hele gaa Hulter til Bulter, som det bedst kan. 

Endelig kom Tommy op og kunde begynde paa sine vante 
Beskæftigelser. Men han havde faaet et Stød, som ikke var 
saa let at overvinde. Hans sejge Tro paa »at det nok vilde 
klare sig altsammen« var bleven rokket, og det var sørgeligt 
at se paa denne kraftige, ungdommelige Skikkelse, der sled 
og slæbte, men under en mørk og trykket Alvor, og som næ- 
sten fandt Behag i at bortvise enhver Ytring af Sympati som 
overflødig og besværlig. 

Det var under denne Sagernes Stilling, at jeg kom til Byen 
og lærte Tommy at kende. Jeg ved ikke, hvorledes det oprin- 
deUg gik til, men jeg vandt Tommys Hjerte, han fortalte mig 
hele sin lille Historie, og sluttede sig i det hele taget nøje til 
mig. Saa ofte han havde Tid, var han sammen med mig; 
vilde jeg ned ad Kysten for at tegne, skaffede han mig altid 
en Baad; jeg tog ud med ham paa Fiskeri; vi var sammen i 
godt og daarligt Vejr, og saaledes var vi da ogsaa sammen 
oppe ved Jernbanedæmningen hin smukke Sommeraften, som 
jeg her i Begyndelsen har omtalt 

Vi blev staaende deroppe, og saa ned over Byen og ud 
over Søen, indtil Huse og Molo og Fyrtaarn var komne lige 
meget i Skygge alle sammen, og indtil Søen derude begyndte 
at svulme i dybere og dybere Farvetoner under Nattebrisens 
kølige Pust. 

Saa gik vi tavse ned langs med den Tjørnehække, der be- 
grænser Jernbanedæmningen mod Øst nedad Byen til, og da 
vi havde passeret Stationsbygningen og modtaget det sæd- 
vanlige surmulende Blik fra den gamle Banevogter, var vi 
snart i den »Gade«, hvor Tommy boede, og hvor Lodsolder- 
mandens Have laa. 

Ligesom vi gik forbi en lille Bænk, der lænede sig op til 
denne Havemur — et Stengærde besat med nogle sørgmodige 
Pilebuske — rejste en Skikkelse sig fra Bænken, og bød os: 
Godaften. 

Det var Kate. Jeg havde kun set hende enkelte Gange, 

men jeg kunde ikke tage fejl. Høj og slank var Skikkelsen; 
et kort Skørt, der næppe naaede Anklen, en lys Trøje eller 
Spenser, et Forklæde kastet over Hovedet. Trækkene kunde 
jeg ikke saa lige se, men jeg følte, at det maatte være Kate, 
jeg vidste det, da Øjnene hæftede sig saa bestemt paa min 
Sidemand, og jeg tog min Hat af, hilste, og gik videre ned til 
Stranden, hvor jeg om Aftenen i nogenlunde stille Vejr pleje- 
de at drive den Sport, som kaldes »at slaa Smut«. 

Tommy var naturligvis bleven tilbage. Jeg havde vel næ- 
sten sendt et halvt Vognmandslæs af flade Sten ud i Søen, 
og var bleven dygtig træt i Armen, da den brave Fyr kom 
gaaende langsomt ned imod mig. Det var nu saa godt som 
fuldstændig mørkt, men jeg kunde dog se, at Tommy var i 
stærk Bevægelse. 

»Naa, Tommy,« sagde jeg, idet jeg gjorde min Stemme 
saa opmuntrende som muligt; »hvad mente saa din smukke 
Kate om Vejret i Aften?« 

»Hun talte slet ikke om Vejret,« svarede Tommy troskyl- 
digt. »Hun sagde, at hendes Fader havde pint hende hele Da- 
gen med den lange Bondelømmel, ham Farmeren Robinsons 
Søn deroppe i Landsbyen. Han har nok sendt Frierbrev her- 
ned i Morges. Men Kate siger, at hun heller vil løbe væk med 
mig. Dog, hvad kan det nytte ; det eneste Sted, hvor vi kunde 
løbe hen, det var da ud paa Søen til et Skib, og der kan da 
Kate ikke være, om ogsaa jeg nok kunde arbejde for os begge. 
— Nej, det er galt og det bliver galt, men jeg skal slaa den 
Bondetamp i Dækket, hvis han kommer herned og snuser 
efter Hønsereder.« 

Jeg gjorde en af de sædvanlige Bemærkninger, om ikke 
at tabe Modet etc, og jeg tilføjede da, at jeg gerne selv vilde 
tale med den ubønhørlige Oldermand, maaske kunde jeg 
lægge et godt Ord ind for de to unge Folk osv., osv. 

Vi var under denne Samtale komne op uden for Mr. Sim- 
sons »Etablissement«, hvor der var tændt Lys inde i Stuen, 
og hvor Skæret, da Skodderne endnu ikke var lukkede, faldt 
ud gennnem Vinduerne. Jeg kiggede tilfældigvis ind, og saa 

den omtalte Oldermand sidde derinde foran Skænken i Sam- 
tale med Værten. 

»Ser du, Tommy,« vedblev jeg og pegede paa Vinduet, 
»der sidder Bussemanden inde. Nu gaar jeg ind og byder ham 
et Glas, og saa siger jeg til ham . . . .« 

»Sirj« afbrød Tommy mig, idet et forlegent Smil fo'r over 
hans Ansigt. »Undskyld min Dristighed, — De er saa god og 
venlig imod mig — og Kate holder saa meget af Dem, og 
siger bestandig, at det er smukt af den fremmede Gentleman, 
at han vil tage sig saa meget af mig, men — ja nu maa De 
ikke blive vred — men da vi sidst talte om Dem, og da jeg 
sagde, at De vist vilde hjælpe mig hos hendes Gamle, saa — 
ja men De maa virkelig ikke blive vred — saa fortalte hun, 
at hendes Fader ved Lejlighed havde sagt om Dem, at — at 
De nok var saadan en fattig Malerpjalt, siden De vilde bo i 
saadan en lille By, og omgaas saadan en Fyr som mig ; — og 
derfor tror jeg ikke, at det vilde nytte meget, om De . . . .« 

Jeg kom til at le saa voldsomt over Tommys Ansigt og 
over hvad han fortalte, at Lodsoldermanden i egen høje Per- 
son blev lokket til Vinduet, som han atter hastig og med 
sammentrukne Øjenbryn forlod, da han havde set, hvem han 
havde for sig. 

»Du har Ret, Tommy,« sagde jeg, efter at jeg atter var 
kommen til mig selv ovenpaa et fornyet Latterudbrud. »Det 
gaar næppe paa denne Boug; men lad os nu gaa hjem og til 
Køjs. Vi kan i det mindste sove paa det, som man siger. Jeg 
har endnu mine Venner i London i Baghaanden, og for Re- 
sten stoler jeg altid paa, at Lykken vil komme enten paa den 
ene eller paa den anden Maade; ja jeg stoler paa Lykken, om 
den saa ogsaa skulde vise sig i en nok saa ravsplittergal 
Form.« 

»Saadan tænkte jeg ogsaa en Gang,« sagde Tommy og 
bøjede Hovedet. 



»Her er noget for Dem, Sir,« hørte jeg Tommys Stemme 
udenfor mit Vindu. »Kom ned til Moloen, saa skal De se.« 

Jeg var i en Fart oppe, og da jeg nok kunde tænke mig, 
at dette »noget for Dem« maatte være noget for min Mappe, 
stak jeg denne under Armen, og begav mig ned til Stranden. 

Morgenen var frisk og kølig. Man havde, efter Tommys 
Udtryk, en Følelse af, at man kunde »trække Vejret helt ned 
til Støvlesaalerne« — saa let og behagelig var Luften. Duggen 
trillede endnu i store Draaber ned fra Stendørtærsklerne til 
de lave Huse; en og anden Fisker, der kom vadende igennem 
Sandet med Garn eller en Kurv paa Nakken, nikkede et ven- 
skabeligt: Godmorgen. Jeg følte mig rigtig vel stemt, og jeg 
syntes ogsaa, at Tommy, som jeg traf nede ved Baadene, saa 
frejdigere ud end ellers. 

»Hvad er der saa paa Færde?« spurgte jeg ham. 

Han pegede udefter mod Brohovedet, og da jeg nu skyg- 
gede med Haanden over Øjenene for Morgensolens stærke, 
hvidgule Glans, opdagede jeg et af disse smukke, højtriggede 
Lystfartøjer, som med klaprende Sejl og med det elegante, 
sortmalede Skrog nejende let i den svage Dønning, laa for- 
tøjet ved Moloens yderste Ende. 

»En smuk Yacht, Tommy. Hvem fører den?« 

»Ejeren selv,« svarede Tommy. »Det er nok en Lord eller 
saadan stor Gentleman. Han har maattet sende et Par af 
Folkene i Land, som var blevne syge; og nu vil han se at 
faa et Par andre i deres Sted.« 

»Kunde du ikke have Lyst, Tommy, — ?« 

»Jo saamænd. Lyst kunde jeg nok have, men jeg har 
Kontrakt med. Billy Grindstone om at blive ved Baaden til 
Vinter, og desuden — jeg vilde nødig være herfra, hvis nu 
han. Bondelømlen, skulde komme herned . . . .« 

Der blev kaldt paa Tommy fra nogle Baade, der nylig var 
komne i Land. Jeg flyttede mig lidt nærmere hen mod Molo- 
en, saaledes at jeg fik Solen bag ved Lystfartøjets Sejl, og 
derpaa gav jeg mig til at tegne Brohovedet og den smukke, 
skonnertriggede Yacht. 

Som jeg saaledes sad bøjet over mit Arbejde, og tænkte 
paa, hvad man egentlig skulde gøre for den stakkels Tommy, 

ted pludselig den bestemte, men fuldkommen høflige Be< 
mærkning over mit Hoved. 

>For høj Fortop, Sir.< 

Jeg drejede mit Hoved langsomt om og i Vejret. 

Der stod en høj, mager, men bredskuldret Mand bag mig. 
Manden havde en blaa Jakke paa af tyndt Klæde, hvide Buks- 
er og Vest, og en lille Straahat trykket ned over det ene Øje. 
Et Ansigt, der var skægløst men dyglig solbrændt, og hvor 
en lin, noget krum Næse indtog en fremragende Plads, et 




højst ejendommeligt, benet, lidenskabsløst Ansigt saa ned 
paa min Tegning med et roligt, undersøgende Blik. 
»Undskyld, Sir, men den Fortop er for høj.n 
Da det ikke godt kunde være nogen anden end Lorden, 
som Tommy havde omtalt, og da jeg maa tilstaa, at jeg bar 
set all for meget af Englændernes Snobberi over for deres 
Aristokrati, til at jeg ikke skulde vide at bevare min egen 
Selvfølelse, naar Lejlighed gaves, saa lod jeg ganske rolig mit 
Hoved gaa tilbage til sin forrige Plads, udstrakte mit Blyant 
i lige Linje foran mit venstre Øje, maalte paa Skonnerten in 

natura og Skonnerten in effigie, og saa først sagde jeg, idet 
jeg med en studeret langsom Bevægelse atter saa op: 

»De tager Fejl, Sir. Den er akkurat tilpas. c 

»Ah,« sagde Hs. Herlighed med et lidt forandret Tone- 
fald, og derpaa nedlod Hs. Herlighed sig paa en Trillebør, 
som stod ved Siden af mig, fremtog af sin Brystlomme en 
Skitsebog, og gav sig til at maale og tegne og tegne og maale, 
idet han nu og da skottede over til min Bog. 

Da der saaledes var gaaet over et Kvarterstid, holdt han 
med et lille Buk sin Tegning hen ved Siden af min, og sam- 
menlignede. 

»Højst mærkværdigt!« 

Det viste sig, at hans Fortop var forholdsvis højere end 
min, og efter at vi var blevne enige herom, præsenterede han 
sig som Lord Dundas, og spurgte mig, om jeg malede i Akva- 
rel eller Olie. 

Det var en besynderlig Mand, denne samme Lord Dundas. 
Vi talte først om forskellige kunstneriske Ting, og derpaa mod- 
tog jeg hans Indbydelse til at følge med ham om Bord i 
»Queen Mab« og spise Frokost. Jeg har aldrig set en saa ro- 
lig Mand. Vi sad i den smagfuldt udstyrede Kahyt med koldt 
Fuglevildt og Madeira foran os. En lille, kobberbrun Fellah- 
dreng, som Lorden havde bragt med fra Ægypten, vartede os 
op, og denne pudsige lille Fyr havde Mylord dresseret om- 
trent som en Abe. Ved en ubetydelig Haandbevægelse, en 
svag Fløjten, eller et bestemt Øjekast kom og forsvandt Dren- 
gen med hoppende og lynsnare Bevægelser, og da jeg gav 
mig til at le højt ad den kunstige Fyr, saa' Lorden ganske 
forbavset paa mig ; — han var aabenbart ikke vant til saa 
ligefremme Udbrud i sin Kahyt. 

Det morede mig i Begyndelsen at iagttage min Vært, me- 
dens vi lod Vildtet og Madeiraen vederfares Retfærdighed. 
Han fortalte om sine Rejser, og han fortalte godt. Men hvad 
enten Rejsen gik for sig i Storm eller Stille: lige ubevægelige 
var Fortællerens Ansigtstræk, og da det automatiske ved 
denne Fortællen blev mere og mere trættende for mig, lod 
jeg den fyrige Vin bøde for Værtens Mangel paa Livlighed. 

Af de fleste Bemærkninger, som Lorden henkastede om de 
højst forskellige Personer, han paa sine Rejser var kommen 
i Berøring med, fremgik stedse tydeligere en gennemgaaende 
Tilbøjelighed hos ham til at eksperimentere med sine kære 
Medmennesker. Jeg vil ikke nævne Eksempler, men — efler- 
haanden som min Vært fortalte om Arabere, Indianere og 
Eskimoer, der havde maattet afgive Stof for Hs. Herligheds 
Eksperimenterelyst, og efterhaanden som i Forhold hertil 
den gyldne Madeira svandt i de slebne Karaffer, følte jeg, 
hvorledes Lorden traadte mere og mere i Baggrunden, me- 
dens jeg selv rykkede nærmere og nærmere henimod For- 
grunden, hvor da til Slutningen Lordens rolige, irriterende 
Smil traf mig ved Tilendebringelsen af en stor Del af min 
egen Historie og hele Tommys og Kates. 

Jeg bed mig i Læben, og skød Glasset saa hastigt bort, at 
det væltede og faldt paa Gulvet. 

»Aa — siger intet,« lød min Værts monotone Stemme. 
»Naphta! bring et nyt Glas«. Her stak Drengen, der havde 
været oppe paa Dækket, Hovedet ind igennem Kahytsdøren. 
Lorden gjorde en Bevægelse, Drengen forsvandt og kom til- 
bage med et Glas, og Lorden vedblev : »Jeg kalder Drengen 
Naphta, og bruger ham som Draaber, naar den fordømte 
Splen kommer over mig. For Resten synes jeg, at Medika- 
mentet i den senere Tid har tabt sin Kraft. — Hvad var det. 
De kaldte Knøsen; Tommy? — Kunde jeg ikke faa Tommy 
at se? — Og Kate; tror De, hun er dydig? — Vær saa god, 
hjælp Dem selv med lidt mere Madeira.« 

Jeg følte mig paa samme Tid irriteret og flov over for 
denne blaserte Olympier i blaa Jakke og hvid Vest. Men jeg 
tænkte paa min unge Helt, og besluttede at benytte Lejlighe- 
den til hans Fordel ; og en halv Time senere var Tommy ta- 
gen i Tjeneste om Bord i »Queen Mab«, med en ugentlig Gage 
af 3 Pund og en fuldstændig Ekvipering baade i Galla og Sø- 
tøj, og med Forpligtelse til kun at tjene om Bord .saa længe 
Fartøjet krydsede i Kanalen ; hvis han da senere vilde følge 
med Skibet til Gibraltar, skulde det staa ham frit for at for- 
længe sin HyrG. 

»Det var altsaa det ene Vidunder«, sagde Lorden, da vi 
igen var blevne ene i Kahytten. »Jeg vilde være Dem megen 
forbunden, om De nu kunde skaffe mig en Samtale med det 
andet, — med Kate !« 

Jeg saa paa Lordens lange, magre Skikkelse, der laa hen- 
slængt i Divanen, med Fødderne oppe paa de Fløjels Hynder, 
og med en Cigar vippende mellem de hvide, spidse Fingre. 
Hans lyseblaa Øjne stirrede uden noget synligt Udtryk ud i 
det tomme Rum, og efter Sædvane røbede han med sit rolige 
Ansigt og sin tæt sluttede Mund ikke den fjerneste Utaalmo- 
dighed efter at høre sit Spørgsmaal besvaret. 

Jeg kan egenlig ikke sige, at jeg var videre oplagt til at 
agere Mellemmand her. Men jo mere Kates faste, alvorlige 
Skikkelse og det dvælende, uendelig ømme og bedende Øje- 
kast, jeg i Gaar havde været saa stærkt paa Veje til at mis- 
unde min unge Ven, — jo mere det hele, samlede Indbegreb 
af Kate gik op for mig, jo mindre utilbøjelig blev jeg til at 
tænke mig hende under fire Øjne med denne lange, magre 
Mand, som dog, naar alt kom til alt, var en Gentleman om 
end en meget egoistisk Gentleman. 

»Jeg skal bringe Dem. sammen med Kate,« sagde jeg da, 
idet jeg strøg Asken af min Cigar og saa' saa ligegyldig ud 
som muligt. »Tommy bliver jo her om Bord og hjælper Fol- 
kene deroppe paa Dækket; ved Middagstid er den hele lille 
By som uddød, og jeg haaber da nok at kunne skaffe Dem 
den forønskede Samtale med Kate.« 

»Meget vel,« svarede Hs. Herlighed. »Gør Dem det imid- 
lertid saa bekvemt som muligt.« Og dermed bøjede Lorden 
sig tilbage paa Puderne, lagde et Lommetørklæde over An- 
sigtet, og snart forkyndte en regelmæssig Snorken, at Ejeren 
af »Queen Mab« (foruden af et Grevskab i Irland og et i Eng- 
land) nød »Søvnens kvægende Sødme«. 

Solen brændte paa Dækket; en varm, tjæreopfyldt Luft 
kom ned igennem det halvtaabne Skylight, og med Tanken 
paa Kate, og en vis med Tjærelugt og Madeira indvævet dun- 
kel Følelse af, at det altsammen kunde blive til det unge Pars 

bedste, fulgte jeg snart min ærede Værts Eksempel, og faldt 
i Søvn i en magelig Armstol. 

Jeg vaagnede ved, at Naphta pikkede mig paa Skulderen. 
Lorden havde rejst sig og stod just henne ved et aabent Skab 
i Væggen lige over for mig, hvoraf han paa sin sædvanlige 
skødesløse Maade udtog et rødt Etui, som han lod plumpe 
ned i sin Jakkelomme. Derpaa henvendte han sig med et let 
Buk til mig, og satte sin Hat paa Hovedet. »All right, Sir.« 

Jeg saa efter Tommy, da vi kom op paa Dækket, og fik 
Lejlighed til at sende ham et venligt Nik. Han var ivrig be- 
skæftiget blandt de andre Folk forude med at slaa et nyt 
Skonnertsejl under. Og saa gik da Lorden og jeg indad Mo- 
loen, tværs over Sandet, og op igennem de smaa, solhede 
»Gader«, hvor der ganske rigtig ikke var et Menneske at se, 
medens nu og da en Snorken inden for en aabent staaende 
Dør antydede, at Beboerne befandt sig i de Regioner, som vi 
for nylig havde forladt. 

Lodsoldermandens saakaldte Have vendte, som allerede 
en Gang berettet, ud til den lille Gyde, som Tommys Vinduer 
ogsaa vendte ud til. Noget borte fra den Bænk, hvor Kate i 
Gaar Aftes havde siddet, og ved Siden af en lille Laage i Ha- 
vegærdet stod en lille Brønd, som Kate ofte, og netop paa 
denne Tid af Dagen, plejede at hente Vand fra, rimeligvis til 
et eller andet primitivt Blomsteranlæg i den primitive Have. 
Naturligvis kunde den døsige Middagssøvn ikke forenes med 
en saa flittig og opvakt Piges Egenskaber, og jeg tvivlede ikke 
om, at vi ogsaa i Dag maatte træfie hende her. 

Ganske rigtigt. Netop som vi drejede ind i Gyden, kom 
Kate ud igennem Laagen, bærende en lille Blikspand og 
nynnende paa en Vise. Tørklædet var gledet tilbage nedad 
Nakken, og hendes brune Haar, den lille men faste Pande, 
den lige, fine Næse, den kække Mund, og endelig de mørke, 
klare, udtryksfulde Øjne, — alt kom til sin Ret, og sluttede 
sig saa nøje til den hele ranke, jomfruelige Skikkelse, at Lor- 
den uvilkaarlig udbrød: »Nu, i Sandhed ....,« et Udbrud, 
som jeg dæmpede ved at gribe ham i Armen, og hviske: 
Tys! — 

Saa snart Kate fik Øje paa os, standsede hun øjensynlig 
forlegen, bøjede derpaa Hovedet og trak Tørklædet op. Jeg 
slap øjeblikkelig min Ledsagers Ann, og idet jeg løftede paa 
min Hat, gik jeg hen til hende, pegede paa Lorden, og sagde 
saa naturlig som muligt: »Undskyld Kate, at vi forstyrrer 
Dem. Men denne fremmede Gentleman her har nylig taget 
Tommy i sin Tjeneste, og vilde nu gerne tale med Dem — 
om ham.€ 

Naar En vil tale med en Kvinde om den, hun elsker, kan 
han være temmelig sikker paa altid at finde Gehør. Forlegen- 
heden forsvandt da ogsaa øjeblikkelig hos den smukke Kate. 
Den dybe Rødme, der endnu blev tilbage, maatte tilskrives 
det, at der i det hele taget blev rørt ved hendes Hemmelig- 
hed ; men — Kate ønskede nu øjensynlig at høre. Og da jeg 
var sikker herpaa, lettede jeg atter smilende paa Hatten, drej- 
ede derpaa om ad det nærmeste Hjørne, og — der stod Kate 
og Lorden ene tilbage. 

Med utaalmodig bankende Bryst, lige saa utaalmodig 
maaske som Tommy, naar han gik til Havegærdet, gik jeg 
nu derfra. I en Fart var jeg omme ved den Dør, der paa den 
anden Side af Huset førte ind til Tommys og hans Moders to 
smaa Værelser. Jeg traf den gamle Kone ved Skorstenen i det 
forreste Værelse, i Færd med at stege nogle Fisk til den lille 
Families Middag. Uden at fortælle hende noget om Sønnens 
heldige Ansættelse af Frygt for at blive opholdt, sagde jeg 
kun, at jeg skulde hente noget inde i Tommys Værelse, og 
saa slap jeg da derind, nærmede mig paa Tæerne det af So- 
len brændte, næsten uigennemsigtige Vindu, og aabnede med 
en durkdreven Indbrudstyvs Forsigtighed den lille Trækrude, 
som Tommy selv, og næppe uden en bestemt Hensigt, havde 
sat ind. 

Jeg havde Lorden lige under mig. Men han havde vendt 
Ansigtet fra mig henimod Kate. Den fordømte Trækrude ! 
den var ikke til at faa mere end halvt op. Kate kunde jeg 
ikke se, men hvad jeg kunde høre var, at den gode Lords 
Stemme var bleven betydelig blødere og mindre doven end 
om Bord. 

». . . . Som jeg siger Dem, smukke Kate; jeg ønsker at 
gøre noget for Tommy. Jeg ønsker, at han skal lære Naviga- 
tionen om Bord i Skib, saa at han kan blive en dygtig Styr- 
mand og fare paa fremmede Lande, hvor man lærer noget, 
og hvor man tjener Penge. Alle Udgifter paatager jeg mig, og 
med Tiden skal jeg nok skaffe ham et Skib at føre. Men ud 
maa han ; en rask ung Mand har ikke godt af at gaa hjemme 
bestandig. 

»Men«, lød nu Kates Stemme, og det forekom mig, at den 
ikke var saa sikker, som jeg havde ventet; »siden De nu er 
saa god imod — imod Tommy, hvorfor saa ikke hellere hjælpe 
ham til at faa en Baad, saaledes som hans Fader havde. Alle 
Folk her i Byen siger, at Tommy kunde blive en flink Fisker, 
naar han blot havde en Baad, og da De nu alligevel vilde . . . 
og da De nu ... .« • 

Jeg trykkede heftigt mod Ruden ; den gik op, og der saa 
jeg Kate staa med bøjet Hoved, hvilende sin Haand paa 
Spanden, som hun havde fyldt med Vand, og som nu balan- 
cerede paa Brøndkarmen, udsendende skarpe, korte Blink 
under Indflydelse af Middagssolens brændende Straaler. 

Lorden havde flyttet sig nærmere henimod Kate. Jeg 
havde Lyst til at tage ham i Kardusen, og ruske ham. Han 
vedblev : 

»Mit kære Barn ; De har jo rent overhørt, hvad jeg sagde 
om, at Tommy ikke havde godt af at blive her. Lad mig tale 
til Dem som en, der vil Tommys og Deres Vel. De synes nu, 
at De holder af Tommy ; — Nej, afbryd mig ikke — De vil 
gerne beholde ham hos Dem, og jeg kan tænke, at han gerne 
vil være her hos Dem ; hvem vilde ikke det ! Men lad os nu 
ogsaa sætte, at han fik denne Baad, hvad saa? Han kunde 
da ikke straks mælde sig som Frier til Dem ; han maatte dog 
først arbejde sig op ved Hjælp af denne Baad, og imidlertid 
gik De her og sukkede efter ham i al Hemmelighed, og havde 
disse stjaalne Møder med ham, som ganske vist er meget be- 
hagelige, men som — tro De mig — ikke er gavnlige for en 
saa smuk Pige; — nej, bliv, Kate, og hør mig. De er smuk, 
Kate, smukkere end de fleste af Englands fine Ladyer, som 

maaske vilde ofre alt for at faa saadanne friske Kinder og 
saadanne straalende Øjne. Men disse Kinder og disse Øjne 
vil tabe deres Friskhed og Glans, naar De daglig ser Tommy 
uden dog at være hans. Og hvad vinder Tommy ved endelig 
langt om længe at faa en bleg og hulkindet Kone? og tror De, 
at hans Arbejde fremmes ved daglig at have denne Foran- 
dring for Øje? — Kate, hør nu paa mig, og vær vis paa, at 
jeg mener det godt. Vi lader Tommy rejse, ( — den diploma- 
tiske Lord lagde Eftertryk paa dette Vi — ) og jeg skal da 
sørge for, at Ventetiden ikke bliver for lang. Og imidlertid, 
— De er ung og smuk, Kate; se Dem lidt om i Verden ; De 
kan tro, der er mange, som vilde glæde sig lige saa meget 
over at se Dem som Tommy. Kom f. Eks. med Deres Fader 
og besøg mig, jeg boer nede ad Doverkanten til. De skal faa 
alt^ hvad en fin Lady har. Kjoler og Hatte, og Piger, som kan 
varte Dem op. Hvis De vil lære at ride, kan De komme op 
paa saadan en nydelig hvid Hest. Hvis De vil køre, saa skal 
vi køre sammen i saadan en smuk lille Vogn. — Den frem- 
mede Gentleman her tager naturligvis med. Naa, hvad siger 
De, Kate ?« 

Jeg ventede utaalmodig paa Kates Svar. Det var unægte- 
lig meget »fint« anlagt det hele fra den gode Lords Side. Og 
saa dette »naturligvis«, som gik paa mig! 

Kate havde løftet sit Hoved og saa Lorden stift ind i An- 
sigtet. Haanden, der hvilede paa Spanden, skælvede, saa at 
Vandet strømmede ud over den og faldt med tunge Plask ned 
i Brønden. Rødmen laa endnu over Trækkene, men den hav- 
de antaget et dybere Skær. Hun saa udmærket ud. »Sir, 
De maa ikke tro, at De har Lov til at fornærme mig, fordi 
De er god imod Tommy, og De skal ikke kunde fortælle De- 
res fine Damer, at De har narret en simpel Pige med Deres 
Kjoler og Køretøjer — « 

Med disse Ord greb Kate Spanden, og vendte sig rask om 
imod Laagen. Lorden, der syntes ganske at have tabt sin Fat- 
ning, sprang lige saa hurtig til, og idet han med den ene 
Haand greb den tapre Piges Arm, fremviste han i den anden 

det røde Etui, hvis Indhold af Guid og Juveler glimrede og 
funklede i Solen. 

»En Baad til Tommy, og dette til dig, Kate. Giv mig blot 
et eneste Kys.c 

Jeg vilde støde Vinduet op, og springe ud, — da saa jeg, 
hvorledes Kate drejede sig som et Lyn; jeg saa én blinkende 
Vandmasse blive styrtet over den blaa Jakke og de hvide 
Bukser; jeg saa Kate staa et Øjeblik ligesom betuttet over sin 
Dristighed, for derpaa i det næste Øjeblik, med en ustandselig 
Latter over det mere end komiske Syn, at springe ind igen- 
nem Laagen og slaa Døren i efter sig. 

»Bravo, Kate! raable jeg ganske højt, og ilede igennem 
Stuen og ud til Tommys Moder, som jeg klappede paa Ryggen 
med den for hende vistnok fuldstændig sindsforvirrede For- 
sikring, at »Tommys Sager stod brillant« ; og derpaa løb jeg 
ud ad Døren, og kom med en lidt mere mindsket Fart ned til 
Stranden, hvor jeg traf Lorden, drivvaad fra øverst til nederst, 
men med fuldkommen genvunden Ro og Alvor. 

»Nu Sir? — « spurgte jeg. 

»Meget godt, meget godt. Det er en dygtig Pige«. 

Og da jeg ikke kunde bare mig for at se lidt forbavset op 
og ned ad Hans Herlighed, tilføjede han med et fint Smil og 
benyttende et Ordspil, der nærmest maa gengives ved : »Jeg 
»faldt i Brønden« ; og maatte selv hjælpe mig op.« 

Hele den Eftermiddag laa Lorden, Tommy og jeg ude i 
en af Skonnertens Baade, og skød efter Strandmaager med 
Riffel. 



Nogle Dage var forløbne. Alt gik sin gode Gang. Tommy 
befandt sig øjensynlig vel om Bord i »Queen Mab«, og Kate 
havde aabenbart haft den, — jeg tør vel nok sige beundrings- 
værdige — Takt, ikke at meddele sin hidsige Elsker det lille 
Optrin ved Brønden. Hun havde ganske sikkert været Situa- 
tionen saa overlegen, og var i et hvert Tilfælde bleven staaende 
saa absolut ved det komiske deri, at Lorden ikke kunde fore- 
komme hende som nogen videre farlig Fjende, medens hun 

naturligvis godt kunde indse, at han i det mindste for Øje- 
blikket kunde være Tommy en meget god Støtte. Naar en 
Kvinde elsker, varmt og inderligt, ræsonnerer hun i Reglen 
meget svagt for sit eget Vedkommende, men derimod med 
stor Klarhed og Skarphed i sin Elskers Anliggender. 

Jeg havde en Dag faaet Lejlighed til at hilse paa hende i 
forbigaaende. Hun havde da set meget forskende paa mig, 
som om hun ikke ret vidste, hvad hun skulde tro om mig, 
eller hvilken Andel hun skulde tilskrive mig i Lordens »Eks- 
periment«. Jeg trøstede mig med min gode Samvittighed, og 
nikkede næste Gang meget venligt til hende, uden at jeg for 
Resten fik Lejlighed til at erfare, hvorledes dette Nik blev 
optaget. Jeg havde nemlig den Dag meget travlt, da jeg skulde 
ud at sejle med Lorden, som laa og ventede paa mig ved Bro- 
hovedet. 

Denne Sejltur blev der iøvrigt intet af. 
Der havde den hele Dag staaet en let Brise ud over Søen, 
og det var for denne Brise at Lorden havde tænkt, at vi 
kunde række Beachy Head og videre ned ad Kysten. Men 
hen paa Eftermiddagen, da vi var klar til at lette, lettede 
Brisen ogsaa, og forsvandt sporløst. Ikke en Krusning hen 
over den hvide Flade. Luft og Vand gik i ét. Solen brændte 
ned paa det stille Vand, og de hvide Sommerskyer spejlede 
sig lige ude fra Horisonten og helt ind til Skibets Side. Vi 
ventede om Bord, indtil de hvide Skyer antoge stærkere og 
dybere Farver, i det Haab at Aftenen med sin Kølighed til- 
lige skulde bringe lidt Luft. Men alt forblev uforandret, og 
da Varmen var uudholdelig saa vel paa Dækket som nede, 
vinkede Lorden ad mig, pegede paa Brinken oven over Byen, 
hvor Skyggen allerede havde begyndt at lægge sig, og be- 
ordrede Tommy til at følge med os derop, idet han saa lako- 
nisk som mulig tilkendegav ham, at han skulde tage en lille 
Haandkurv med Frugter og Vin med sig. 

Lorden styrede, maaske med Forsæt, Kursen uden om 
Byen op mod Jernbanedæmningen, og da vi havde fulgt 
denne et Stykke, og havde passeret Stationsbygningen, skraa- 
ede vi uden at agte den gnavne Banevogters brummende 

Tilraab, over Skinnerne, og satte os under nogle forkrøblede 
Buske ved Tunnelens Aabning et halvthundrede Skridt fra 
os paa vor højre Haand, og med Kanalens blanke Vandflade 
udstrakt for vor Fod. 

De blankslidte Jernbaneskinner løb lige forbi os, maaske 
en fem, seks Fod under det Sted, hvor vi sad. Paa den an- 
den Side af Sporet strakte den før omtalte Tjørnehæk sig. 
Den var ikke videre høj, men temmelig tæt; man kunde ikke 
se Byens Huse igennem den, men et og andet Tag ragede 
derimod op over den, og over Tagene kunde man forfølge 
Moloen, der krummede sig ud i Vandet, og, belyst som den 
var af den nedgaaende Sol, harmonerede smukt med den 
elegante Yacht, hvis høje Rigning spejlede sig med skinnende 
Farver i den lille, rolige Bugt. 

Lorden var bleven usædvanlig livlig. Om det var det 
smukke Syn af Naturen, saaledes som den her malede sig for 
os med sine mest blændende Farver, eller om det var den 
behagelige Følelse af Køligheden, der omgav os, eller om det 
var andre Omstændigheder, der paa virkede den forvænte 
Mands Sandser, — det er ikke godt at vide. Han opfordrede 
imidlertid med et Slags Venlighed Tommy, som beskedent 
havde placeret sig oven over os, til at flytte ned, hvor vi sad, 
og da han havde fremtaget af sin Lomme et af disse bekendte 
Turistbægere til at skyde ud og ind, fyldte han det med Vin, 
og bød Tommy det med højstegen Haand. Selv greb han sit 
Glas, og idet han drejede det rundt mellem sine hvide Fingre 
op imod Luften, og med kendeligt Velbehag lod Øjet dvæle 
ved det pragtfulde, mørkerøde Skær af den fyrige, spanske 
Drue, nikkede han ligesom adspredt til Glasset og udbrød : 

»Et skønt Liv eller en rask Død. Jeg begriber ikke, hvor- 
ledes Menneskene i Almindelighed holder ud at leve.« 

Derpaa lod han Vinen langsomt løbe ind igennem sin 
Mund med en Mine, som om han gjorde Glassets Indhold en 
stor Ære ved at nedsvælge det. 

Jeg saa paa Lorden, og da han var færdig, saa han paa 

mig og smilede. 

1 det samme lød den dæmpede Piben af et Lokomotiv 

inde i Tunnelen, og snart derefter hørtes det dumpe Bulder 
af et Tog, der var i Anmarsch. Bulderet voksede og voksede 
med en uhyggelig Tiltagen i Brutalitet, og pludselig fo'r en 
hvæsende Dampsky ud af den mørke Aabning, og igennem 
Dampskyen, der voldsomt blev slynget frem og til Jorden, 
kom saa Lokomotivet til Syne ligesom en ond Kæmpe, der 
farer ud af et Bjerg. 

Lorden havde rejst sig, og stirrede ufravendt mod Toget, 
som kom farende henimod os. Han strakte Armen ud, og 
pegede paa Lokomotivet, der i dette Øjeblik var ganske nær 
ved os. »Nu .... nu ... .« raabte han, og stødte med Hæf- 
tighed Armen ud i Luften. 

Den sværtede Lokomotivfører, som drejede paa Bremse- 
apparatet, saa ganske forbavset ind imod os. Et Par Passa- 
gerer, som stak Hovederne ud af Vinduet, saa ligeledes for- 
bavset paa os. Og med Knagen og Piben og Skraben og 
Hvæsen fo'r Vognrækken os forbi, og svingede henimod 
Stationsbygningen. 

Lorden vendte sig imod mig. Hans Ansigtstræk var i den 
hæftigste Spænding. 

»Lagde De nøje Mærke til, hvor langt Lokomotivet var 
fra os i det Øjeblik, da jeg sagde: »Nu«?« spurgte han. 

Jeg svarede, at jeg havde lagt nøje Mærke dertil. »Jeg 
var jo nødt dertil, da De saa at sige pointerede mig Øjeblikket 
ud« tilføjede jeg uden ret at være klog paa, hvad han mente. 

»Nuvel Sir«, raabte Lorden med et Udtryk i Øjet, som jeg 
erindrer at have set hos en lidenskabelig Spiller. »Turde De 
have sprunget over Skinnerne i det Øjeblik«? 

Jeg troede, Manden var gal. »Nej« sagde jeg, uden Be- 
tænkning. 

Han lod næsten til at have overhørt mit Svar. Han ved- 
blev: 

»Jeg tror, det kunde gøres. Jeg er sikker paa, at det kunde 
gøres.: En koldblodig Mand med kraftige Ben kunde være 
sluppen over, lige da jeg sagde Nu. Ser De, man bøjer sig 
sammen ligesom en Tiger, og saa springer man. En af mine 
Venner har fortalt mig, at han en Gang saa en Yankee springe 

over. Han opgav mig saa nøjagtigt som muligt, hvor langt 
Maskinen var fra Manden i det Øjeblik, han sprang. Yankeen 
tjente 100 £. Det er lidt eller meget, akkurat som man tager 
det. Det kommer an paa, hvor højt man takserer sit Liv. 
Jeg selv vilde gerne springe, men saa skulde det være mod 
et Væddemaal. For Resten falder en stor Del af Interessen 
bort, naar man ikke selv kan se paa Springet. Jeg vilde 
ønske, at jeg vidste en Mand, som — « 

»Jeg vil springe, Mylord,« lød Tommys Stemme lige 
bag mig. 

Jeg drejede mig forskrækket. Tommy stod ganske rolig 
med et bestemt, jeg kan næsten sige haardt Udtryk i Ansigtet. 

»Jeg vil springe Mylord, for en ny Baad og hundred Pund 
Sterling.« 

»Jeg føjer et Hus til«, raabte Lorden med tindrende Øjne. 
»Denne Gentleman her er Vidne. — Kommer der flere Tog 
i Aften?« 

»Det bliver alt for mørkt,« skyndte jeg mig at sige. 
»Godt«, svarede Lorden. »Saa venter vi til i Morgen.« 

»I Morgen tidlig lidt før fire vil det første Tog være her,« 
sagde Tommy, bestandig rolig. 

»Saa er det afgjort« sluttede Lorden. »I Morgen tidlig 
Klokken halv fire samles vi her, og saa springer Tommy. 
Vi kan i Forvejen skridte Afstanden af, saaledes som vi saa 
den, nu da Toget kom. — Naturligvis er vi tre Mænd og ikke 
tre Sladderhanke« tilføjede han, idet han saa bestemt paa 
mig og Tommy. »Vi giver hverandre vort Ord paa, ikke at 
tale om dette til nogen. — Nu, det er godt; og lad os saa gaa. 

Vi fulgtes hjem i Tavshed, og da vi var kommen til San- 
det, skiltes vi ad, og gik hver til sit. Jeg traadte ind i mit 
lille Værelse, tændte mig en Pibe, og søgte at blive Herre 
over den Ophidselse, som dette vanvittige Foretagende havde 
sat mig i. Skulde Lorden virkelig være en Skurk, som vilde 
bruge denne Anledning til at skaffe sig Tommy fra Halsen, 
for saa at . . ? Jeg turde ikke fortsætte denne Tankegang; jeg 
vægrede mig af yderste Magt mod at tro det. Lorden var en 
ekscentrisk, forrykt Englænder, men ikke en beregnende 

Morder! Nej! — Men var der da nogen Mulighed for, at 
Tommy vilde slippe fra dette Vovestykke? — thi at Tommy 
ikke vilde vige tilbage, det var jeg sikker paa; han sprang jo 
for mere end sit Liv, han sprang for Besiddelsen af Kate. — 
Jeg gennemløb atter og atter Situationen, saaledes som den 
var, da Toget kom brusende frem. Jeg erindrede mig Loko- 
motivets frygtelige Nærhed og Fart. Men paa den anden Side 
var det dog kun et Spring, det vil sige: et Nu, et Sekund! 
— Lorden havde talt om en Tiger. Ja, Tommy var jo en 
saadan ung Tiger, der kunde lægge alle sine Nervers og Musk- 
lers Kraft i et eneste Spring. Tilmed — jeg vil ærlig ind- 
rømme, at jeg tænkte derpaa — tilmed kunde jo en heldig 
Biomstændighed komme ham til Hjælp. Iscenesættelsen af 
den hele, forrykte Idé hvilede jo alt for meget paa det rent 
ubestemmelige og tilfældige. Bremsningen kunde jo f. Eks. 
være begyndt, førend Lprden gav Tegnet. Eller, Lorden 
kunde maaske i Morgen, ledet af en Samvittighedsfuldhed, 
som det alvorlige Øjeblik forudsatte, og som jeg for Lordens 
Vedkommende ingen Grund havde til at betvivle, — Lorden 
og jeg i Forening kunde maaske i Morgen komme til at 
lægge, om det saa blot var nogle Tommer til den Afstand fra 
Lokomotivet, hvori Springet skulde ske. — Og dog, akkurat 

det modsatte kunde jo være Tilfældet Jeg bøjede mig 

tilbage i Stolen, og holdt Haanden for Øjnene ligesom for 
ikke at se det Billede, som min ophidsede Fantasi nu fore- 
stillede mig. Det var Billedet af Tommys knuste, blødende 
Lemmer foran den rædsomme Maskine. Billedet af Skræk 
og Forvirring, af Togets Standsning, af vrede, truende Men- 
nesker, der styrtede hen imod den følesløse Lord og mig, 

mig, Tommys Ven 

Jeg sprang op, og stillede mig i det aabne Vindu; og efter- 
haanden som den klare, venlige Aftenhimmel, den ensfor- 
mige Sang fra en Fisker, som sad og bødede sit Garn uden 
for sin Dør, og Synet af det roligt hvilende Hav, efterhaanden 
som hele Sommeraftnens dulmende Poesi lagde sig over mit 
Sind, beroligedes min arbejdende Fantasi, og jeg følte mig 
som en Mand, der ved, at han den næste Morgen skal assi- 

stere en Ven i en Duel, og hvis overvejende Følelse er el 
Haab om den lykkelige Udgang af Duellen 

Saa kom da Morgenen. 

Jeg havde ladet mig vække i betimelig Tid, og jeg erin- 
drer, at jeg gjorde et meget udførligt Toilet, for at faa Tiden 
til at gaa uden at komme for tidlig til Mødestedet. Vi havde 
nemlig gjort den Aftale, at vi, for ikke at vække Opmærk- 
somhed, skulde begive os hver for sig op til Skrænten. Jeg 
gik da gennem de smaa Gader, hvor kun ganske enkelte 
Fiskere eller Fiskerkoner hilste mig : Godmorgen. Jeg kom 
forbi Brønden, og jeg saa Laagen slaaende aaben, og kom til 
at lænke paa Kate, og paa at hun maaske inden en Time 
ikke vilde have Nej, jeg knappede min Frakke, og af- 
viste alle saadanne mismodige Tanker. Og jeg steg op ad 
den lille Sti, der fører til Stationsbygningen, drejede til ven- 
stre, gik frem langs Dæmningen, skraaede over Skinnerne, 
og naaede den Plads, hvor vi Aftenen i Forvejen havde siddet 
med Vinkurven. Endnu var jeg alene. Jeg satte mig ned 
under de smaa, forkrøblede Buske. Der ude i Horisonten 
strakte en blaa, tæt Skybanke sig, saa langt Øjet rakte. Et 
svagt, gyldent Skær spillede paa den øverste Tinde af denne 
Mur. Om Solen allerede var staaet op, eller om den endnu 
var i Begreb dermed, var ikke let at afgøre. Jeg saa paa mit 
Ur. Det stod. Jeg vilde anvende min Urnøgle, men jeg havde 
glemt den derhjemme. Saa tog jeg en Cigar op af Lommen, 
tænd le den, og lod Røgen stige i smaa Ringe op mod de vio- 
lette Skyer, og lod den blande sig med den kølige, styrkende 
Morgenluft. 

Og en saadan Morgen valgte man til en saadan Bedrift! 

Jeg begyndte at skamme mig, thi jeg følte at jeg blev blød 
om Hjertet. Jeg skulde jo være Sekundant ved en Duel, og 
— der henne kom Duellanterne. De maatte være truffen 
sammen ved Stationen ; nu fulgtes de hen ad Dæmningen, 
og saa stod de hos mig, og bød mig Godmorgen. Begge var 
de rolige; Tommy maaske lidt blegere end sædvanlig, — dog 
vil jeg ikke gøre min Ed derpaa. 



I STORuM OG STILLE 33 

Lorden saa paa sit Ur; jeg laante hans Nøgle, og stillede 
mit efter hans. Klokken var da ti Minuter over halv fire, 

Derpaa søgte Lorden og jeg efter de Mærker, han havde 
taget paa Tjørnehækken og Brinken bag ved denne, at be- 
stemme det Sted nøjagtigt, hvor vi stod i Gaar. Og da dette 
var gjort, lod vi Tommy agere Lokomotiv, og bestemte den 
Afstand, hvori det virkelige Lokomotiv skulde befinde sig 
fra os, naar Lorden gav Tegnet til at springe. Jeg skal ikke 
nægte, at det var en pinlig Følelse for mig, saaledes at se den 
stakkels Knøs flytte sig frem og tilbage paa Skhinerne efter 
Lordens Kommando for at betegne Nærheden eller Fjernhe- 
den af den skrækkelige Genstand, der maaske om nogle faa 
Øjeblikke skulde tilintetgøre ham. Lorden betragtede Tommy 
skarpt under alle disse Forberedelser; og det forekom mig, 
at han nød den urokkelige Resoluthed, som karakteriserede 
Knøsen. 

Endelig var alt i Orden, efter hvad Lorden sagde, og vi 
stillede os op bag ved hverandre, Tommy forrest, saa Lorden 
og saa jeg, tæt nede ved Sporet, og nogle Fod neden under 
(let Sted. hvor vi stod i Gaar. 

I det samme saa vi Banevogteren komme løbende hen 
imod os, vinkende med Haanden, og raabende noget, som vi 
ikke rigtig kunde skelne. 

»Hvis han kommer herhen og vil drive os bort,« sagde 
Lorden med sammenbidte Tænder, »saa slaar vi ham til 
Jorden, og en af os knebler ham. Jeg svarer for Følgerne; 
men han maa ikke forstyrre os; Klokken mangler kun to Mi- 
nu ter.« 

Jeg tilnikkede mekanisk mit Bifald. Den gamle Banevog- 
tcr kom i fuldt Løb hen ad Sporet, svingede op mod os, og 
raabte med løftet Arm: »De maa væk, Gentlemen. Jeg ved 
nok . . .« 

Videre kom han ikke. Lordens knyttede Næve traf ham 
lige over Øjet; han styrtede om, vi trak ham op til os, og jeg 
stak ham mit Lommetørklæde i Munden. 

Et Sekund efter hørte vi Piben inde i Tunnelen. Jeg kun- 
de se Tommys Kind; den blev kridhvid, og derpaa blussende 

I storm og Stille 

rød. Han stod urokkelig, med Armene lidl nd fra Laarene og 
Hænderne knyltede. 

Lorden trak sit Ur op af Lommen og lod det lige saa hur- 
tigt falde ned igen. Derpaa gjorde han et Skridt til Side, saa 
at han kom til at staa lige op ad Tommys venstre Arm. Jeg 
følte Blodet bruse for mine Øren, men højere brusede Dam- 
pen fra Lokomotivet. Jeg hørle den infernalske Spektakel af 
Toget, der kom farende imod os. Saa løftede Lorden sin højre 




Arm op over Tommys Hoved. Jeg saa Lokomotivet tæt ved 
os; jeg saa Tommy krmnine sig sammen til det frygfeUge 
Spring ~ 

»Now, Tommy!n 

Men ligesom Lorden havde udstødt Raabet faldt hans 
Arm med hele sin Kraft ned paa Tommys Nakke. Sitrende 
af Slaget og af den brudte Spænding sank den heltemodige 
Knøs i Knæ; Toget susede os forbi. Maskinmesteren og nogle 
Passagerer saa om muligt endnu mere forbavsede paa os end 

i Gaar Aftes, og da syntes jeg, for saa vidt jeg i det hele taget 
i det Moment af voldsom ophidset og voldsom brudt Spæn- 
ding kunde synes noget, da syntes jeg at høre et gennem- 
trængende Angstskrig blande sig med Damppibens hvinende 
Stemme. 

Tommy var den første, som, da Sporet atter var frit, sprang 
over til Tjørnehækken paa den modsatte Side. Jeg trykkede 
hæftigl Lordens Haand, og vi fulgte efter. Og der ovre bag 
Hækken laa den stakkels Kate, ligbleg, med konvulsiviske 
Trækninger farende hen over det dejlige Ansigt. 

Ingen af os sagde et Ord. Vi løftede hende op og bar hen- 
de ind i Stationsforstanderens Værelse, hvor hun, da hun 
atter kom til sig selv, kastede sig om Tommys Hals med det 
ene Udiaab: »Du lever!« 

Jeg vil ikke tale om det Opløb, som vi foraarsagede blandt 
Publikum paa Perronen. Alle sprang ud af Kupeerne; alle 
spurgte, men ingen fik sit Spørgsmaal besvaret. Jeg vil ikke 
tale om de Bryderier, som Lorden havde, da endelig Toget 
med samt Publikum igen var forsvundet, og da Banevogteren 
kom langsomt tumlende hen ad Skinnerne, og klagede sin 
Nød til Stationsforvalteren, og da Stationsforvalteren og Ba- 
nevogteren og nogle af Byens Matadorer anklagede Lorden 
og Tommy og mig for Mord og Attentat. 

En Lord er i England som over alt en mægtig Mand, især 
naar han ejer to Grevskaber foruden en Lystyacht. Den mæg- 
tige Mand er til Slutning altid Herre over Forholdene, og 
Lorden var det her. Hvad der imidlertid viste sig at være en 
Vanskelighed, som ikke var saa let at raade Bod paa, det var 
den Sygdom, som den stakkels Kate faldt i oven paa Lordens 
farlige Eksperiment med hendes Elsker. Hvorledes hun hav- 
de faaet at vide, hvad der skulde gaa for sig — om det var 
Banevogteren, der havde anet et eller andet, eller det var det 
trofaste Barn, som selv havde haft en saadan Anelse — det 
fik jeg ikke at vide. Men syg blev hun, og syg laa hun længe 
efter den Morgen. Og naar jeg endelig — og det med uskrøm- 
tet Glæde — meddeler, at Tommys utrættelige Ømhed og 

Lordens og de to fra London henlede Lægers ikke mindre 
utrættelige Omhu, omsider sejrede over hendes Sygdom, da 
turde det maaske ligesaa meget have været den sunde og 
kraftige Piges dygtige og ufordærvede Natur, der vandt denne 
Sejer. 

Dagen efter at Kate første Gang siden hin Morgen atter 
viste sig ude, stod hun, Tommy, Lodsoldermanden, den 
gnavne Banevogter og jeg oppe ved Tjørnehækken og saa 
efter den elegante Lystskonnert, som for alle sine høje hvide 
Sejl stod ud i rum Sø. Den nu saa overordenlig elskværdige 
Lodsoldermand vendte sig da til mig og sagde: 

»Ja, der gaar han. En Gentleman er han, og et galt Asen 
vil han vel vedblive at være, indtil Skuden en Gang fortøjer 
ham under sig selv paa hundrede Favne Vand. Maa jeg nu 
spørge Dem, som kender lidt til Sømandsskab, om det er en 
Maner at føre saadanne Sejl i saadan en Kuling?« 



FLUGTEN TIL AMERIKA. 



DET var i vore Drengeaar. 
Jeg maa dog skyndsomst tilføje, at den Gang var der 
»rigtige« Drenge til. Nu om Stunder ser det kun daarligt ud 
med disse Væsner i 14 — 15 Aars Alderen, der læser Bladene, 
gaar med Handsker paa Gaden og oprigtig talt ikke dur til 
stort andet end f. Eks. til saa hurtig som mulig at blive for- 
tøjede bag Pulten i et offenligt Kontor, hvor Ungdommens, 
Manddommens og Alderdommens Tider umærkeligt løber 
over i hverandre, hvor dette vort knappe Livs kostbare Mi- 
nuter ødes under et Bladstudium, en Skandalefabrikation, 
en Visvasbeskæftigelse, der sj^nes at forudsætte en Evighed 
foran sig, og hvor alt, hvad der adskiller et Menneske fra en 
Plante, taber sig, svinder hen, fordunster ligesom det Smør- 
rebrødspapir, som »Kopisten« langsomt og højtideligt lægger 
sammen over sit Knæ, sikkert og roligt griber med Ildtangen 
og endelig omhyggeligt og forsigtigt anbringer i det ministe- 
rielle Kontors store Kakkelovn. 

Jeg er for nylig bleven spurgt af en ijorten Aars Dreng 
med et stort Hoved og tynde Ben og Arme, om jeg ikke var 
enig med ham i, at »Højre« i Frankrig dog var det Parti, som 
maatte siges i Modsætning til osv. osv. Jeg stirrede paa dette 
lille Fænomen, over hvis smalle, lyse Øjenbryn en anstrengt, , 
gammelagtig Rynke allerede var i Færd med at sætte sit uud- 
slettelige, ministerielle Mærke; og da jeg et Øjeblik i Tavshed 
havde nydt Synet af denne Tidens fremmelige Yngling, 

spurgte jeg ham, om han vidste, hvorfor Gambetta kun hav- 
de ét Øje. 

Naturligvis vidste han det; (Gudbevares, det havde jo 
staaet dér og dér). Han vidste det, og over den fjoiienaars 
Mund, der var lagt som en Margin i en Stilebog, bredte der 
sig et Smil, et Smil, der paa en Gang var selvbevidst overle- 
gent, beklagende og bedømmende, og som jeg havde den 
største Lyst til at besvare med en ordentlig Lussing. 

»Jeg synes ikke om de Drenge, der stikker sig med en 
Gaffel i Øjet.« 

»Fordømte Hvalp!« havde jeg nær sagt. Men jeg betvang 
mig og spurgte, om han aldrig sejlede eller roede. 

»For det første,« var Svaret, »holder Papa ikke af Vandet, 
og jeg vilde meget nødig handle mod hans Ønsker i saa Hen- 
seende. Desuden har jeg aldrig Tid til saadan noget. I de Ti- 
mer efter Bordet, hvor jeg ikke læser mine Lektier, maa jeg 
passe paa at faa Aviserne set i gennem, ellers tager mine Sø- 
stre dem, og klipper Maal deraf til Dukkekjoler.« 

Der er paa ingen mulig Maade min Agt at føre Forsvaret 
for den sønlige Ulydighed mod de fædrene Bud. Jeg ønsker 
lige saa lidt ud af de følgende Meddelelser at bevise noget 
som helst i Retning af: en uartig Dreng, ergo en dygtig Mand, 
Jeg indrømmer, at der af Drenge, som løb væk (eller forsøgte 
at løbe væk) fra deres Forældre, er blevet store Slubberter; 
og i hvor vel Campes Robinson, trods al den Pædagogikens 
tynde Mælk, hvormed han er bleven opflasket, egenlig kunde 
stille sig paa min Side, og pege hen paa sin Ulydighed som 
den Omstændighed, der bevirkede, at han blev til en energisk 
og lykkelig Mand i Stedet for til en Døgenigt paa et Hambor- 
ger-Kontor, i hvor vel jeg ikke alene her men ogsaa andre 
Steder kunde skaffe mig Allierede, saa vil jeg dog ikke frem- 
komme med nogen Paastand. Jeg vil simpelthen fortælle, 
hvorledes vi bar os ad, da vi var Drenge. 

Jeg fandt forleden i min gamle Kuffert et Brev, der var 
svøbt udenom nogle Papirer af en senere Dato. Jeg foldede 
det ud, og ved Synet af de store, aabne Skrifttegn, Mangelen 
paa Skilletegn, og ved Læsningen af de stundom ikke fuld- 
stændig vandrette Linjer, maatte jeg uvilkaarlig smile. 

Jeg gengiver her Brevets nøjagtige Indhold, idet jeg dog 
har forbeholdt mig nogle smaa Ændringer og Tilføjelser i 
den omtalte Interpunktion: 

Kære Tordenskjold! 

Du maa endelig ikke tro, at jeg var bange i Lørdags, 
fordi det blæste lidt. Men Lord Nelson havde siddet over for 
tysk Grammatik, og Villemoes kunde jeg ikke finde, og jeg 
selv skulde møde med nogle andre Baksgaster paa Glaciet, 
fordi at »Skraamule« havde banket en Dreng, som fiskede; 
og det skulde hævnes. Skraamule er forresten en rigtig væm- 
melig Tyran. Han har klaget til min Fader, og Fader har 
forbudt mig at sejle. Men jeg vil nu sejle alHgevel, og jeg vil 
helst sejle helt væk, og slet ikke komme tilbage, og derfor 
skal du møde nede ved Kalkbrænderiet i Eftermiddag, saa 
kommer de andre med, og hvis du endnu har nogle af dine 
Karakterpenge tilbage, saa tag dem med, og glem ikke at 
sørge for Tobak, og køb ogsaa en Flaske 01; jeg skal nok 
tage Rugtvebakker fra Spisekammeret, og hvis vi ogsaa skul- 
de komme tilbage, saa skal de nok faa Lov at lade mig kom- 
me til Søs. 

Din altid hengivne Ven 

Niels Juel. 

E. S. Glem ikke Karakterpengene. Vi skal ordentlig 
more os. 

Din Ven til Døden. 

Som man ser, var delte hverken mere eller mindre end 
en Opfordring til at løbe væk fra den fædrene Arne og fra 
Skolen. Et alvorligt revolutionært Foretagende, der dog at 
dømme efter Brevels Slutning tillij^e havde Morskaben til 
Formaal. 

Lykkelige Tider, da de største Bekymringer var den tyske 
Grammatik, og da den værste Tyran, vi kendte, var »Skraa- 
mule« (en gammel Voldsergent, der vistnok blev plaget mere 
af os Drenge, end han selv plagede os). 

Jeg sattes ved Læsningen af dette gamle Aktstykke saa 
levende ind i Drengeaarene, at det ikke falder mig vanskeligt, 
naar jeg giver Hukommelsen lidt af Sporerne, at gengive den 
hele lille Episode i dens væsentligste Enkeltheder. 

Vi var en lille Samling ungdommelige Fantaster, der, sam- 
tidig med at vi pløjede de latinske Forfattere, udkastede de 
dristigste Planer til Skærmydsler til Lands og til Vands, Er- 
obringer af fremmede Drenges Vaaben, Indtagelser af befæ- 
stede Stillinger i Glaciet, Afbankninger af Forrædere og Spio- 
ner, Hævdelsen af den personlige Tapperhed og Kammerat- 
skabets hellige Love. Som de urolige Hoveder saavel i Skolen 
som Hjemmet kom vi naturligvis ofte i ubehagelige Situatio- 
ner, og undertiden maatte vor stolle uafhængige Sjæl krympe 
sig under den Medfart, som vort Legeme var for haardført 
til at krympe sig under. Men noget videre ufordelagtigt, end- 
sige noget egenlig slet kunde der ikke siges om os. Vor ro- 
mantiske Fantasi ophidsede vel vor Indbildningskraft, og 
forledede os til mange Slags Dumheder og Taabeligheder, 
men den holdt tillige de daarlige Drifter i Tømme, der hos 
Drenge med mindre Ekscentricitet men ogsaa med mindre 
Selvfølelse udvikler sig under Skolebænkens legemlige og 
sjælelige Tvang og under Hjemmets blandede, snart strikse 
og snart forkælende Opdragelse. 

Vi stod paa det Trin af Udvikling, hvor man er lige saa 
meget af et Dyr som af et rigtigt Menneske, og hvor man helt 
igennem er en Dreng. Vi holdt af dem iblandt Lærerne, der 
skønt strenge dog behandlede os som Fornuftvæsener, hvem 
man kunde faa længere med det milde og overbevisende end 
med det brutale og befalende. Vi holdt endvidere af dem 
iblandt Lærerne, som ikke havde Fejl, der var saa iøjnefal- 
dende, at vi Drenge kunde opdage dem, og føle os hævede 
over deres Ejermænd. Vi holdt af Hjemmet, for saa vidt som 
Hjemmet holdt paa os, og for saa vidt vi ikke udelukkende 

følte OS som Hundehvalpe, der af Herren sendes til en Dres- 
suranstalt, for at blive dygtige til i Fremtiden at fortjene den 
Føde og de Prygl, som Dressuren for Øjeblikket koster. Uden- 
for Pryglene og Dressuren, og udenfor den, rigtignok spar- 
sommere, Kærligheden^ der nu og da vistes os, levede vi fuld- 
stændig i en selvdigtet Verden. Naar Virkeligheden, enten 
paa den ene eller den anden Maade, greb med haard Haand 
ind i vore Drømme og Fantasterier, da følte vi os smertelig 
berørt deraf, og vendte hele vor ungdommelige Harme imod 
denne Virkelighed, og kaldte den ubillig og grusom; — vi 
vidste ikke den Gang, at vi selv bar en Del af Skylden ; vi 
anede ikke, at den rette Virkelighed er det rette, og at man 
ikke ustraffet kan sætte en Digtning, en Illusion i dets Sted. 

Vi var kort sagt, som vi var: Drenge i 14 — 15 Aars Alde- 
ren, der havde en Baad liggende ved Kalkbrænderiet, der 
kaldte hinanden med de store Søheltes Navne, der ikke var 
bange for en vaad eller en banket Trøje, der havde en hel 
Del gode og en Del daarlige Betingelser i sig, og af hvem man 
strengt taget ikke kunde forlange altfor meget udover det, vi 
med vore store, brune Næver og smaa hidsige Hoveder præ- 
sterede. Der havde, som Brevet antyder, lejret sig en Sky over 
den lille Kreds, som vi havde dannet, og denne Sky skulde 
nu udlade sig i en Rømning fra Landet. 

Vi mødte ogsaa samme Eftermiddag paa det aftalte Sted 
ved Kalkbrænderiets lille Baadehavn. 

Fire Drenge var vi, og alle fire var vi fuldt opsatte paa at 
komme afsted, flygte bort fra al denne Tvang, tille disse 
Baand, der saa lidt stemmede med vore Ideer om Uafhæn- 
gighed og store Bedrifter. Det var desuden det første og nød- 
vendige Skridt til den Plan, som vi alle fire omgikkes med, 
nemlig at komme til Søs. Det fri ubundne Liv, som en Sø- 
mand fører (i det mindste i en Skoledrengs Øjne) tiltaler altid 
det ungdommelige, friske Gemyt, for hvem Videnskabens 
eller Kunstens Sejre endnu ikke har nogen Tiltrækning, og 
som ikke attraar andre Sejrskranse end dem, der kan flet- 
tes af Tangplanter eller Søgræs. 

Baaden, som ikke var synderlig stor og heller ikke syn- 

I Storm oå. Stille 

derlig ny, havde vi snart gjort sejlklar, og nu gjaldt det blot 
om, hvem der skulde have Overkommandoen ; thi at vi ikke 
alle fire kunde have den paa samme Tid, derom blev vi snart 
enige. 

Enhver paaberaabte sig sit Navn og den dermed forbund- 
ne Adkomst til Chefsværdigheden. 

»Lord Nelson,« sagde min Sidekammerat fra Skolebæn- 
ken, en høj, mager Dreng, der havde nogle vidt og bredt be- 
kendte Knoer, og sloges ypperligt saavel i Linje- som i Tve- 
kamp. »Lord Nelson kan gerne indrømme Løjtnant Ville- 
moes sin Respekt som en tapper Sømand og en værdig Mod- 
stander, men hvad Overbefalingen ved dette Togt angaar — 
— .« 

»Hold Mund, Lord Nelson I< naabte den lille, ivrige Ville- 
moes, en forvoven Krabat med krøllet Haar og store, smukke 
Øjne, der trods sin Lidenhed adskillige Gange var gaaet sejr- 
rig ud af Kampen med en Overmand. »Hold du bare Mund 
og lad mig komme til at styre denne Gang. Du husker vel 
nok, at du sidst satte os paa Grund ovre ved Saltholm, og at 
vi aldrig var kommen af igen, hvis jeg ikke var sprungen ud 
og havde arbejdet under Baaden agterude ; og det endda med 
mine nye Bukser paa.« 

»Det er godt nok,« sagde Niels Juel. »Men hverken du 
eller Engelskmanden skal komme til Roret, fordi jeg nemlig 
selv vil sidde der. Niels Juel stak aldrig op for nogen, og jeg 
gør det heller ikke. Jeg er desuden den ældste og den stær- 
keste.« ^ 

Jeg, Tordenskjold, faldt her min berømmelige Forgænger 
i Flanken med følgende respektstridige Tiltale: »du siger 
nok, at du er den stærkeste, men jeg er ikke bange for dig.« 

»Jeg heller ikke,« raabte Villemoes, idet han rykkede frem. 
»Kom kun an,« sagde Nelson med knyttet Haand. 

Det var lige paa Nippet til at vort revolutionære Foreha- 
vende skulde have delt Skæbne med saa mange andre slige 
Forehavender, og være gaaet i Stykker ved en indbyrdes Re- 
volution, da en af os, jeg husker ikke hvem, endnu i rette Tid 

mindede om, at vi iltke var kommen lier for at slaas, men 
for at flygte. 

Det hjalp. 

Vi søgte først ved en rolig, historisk Undersøgelse at af- 
gøre, hvem af de fire Søhelte der egenlig havde været den 
største. Da denne vanskelige Undersøgelse imidlertid ikke 
gav noget bestemt Resultat, fandt Lord Nelson, med sin prak- 
tiske Sans, paa at inddele Togtet i Vagter. Den, der saa havde 




de fleste Penge paa Lommen, skulde sidde til Rors i første 
Vagt, den næstrigeste skulde styre i anden Vagt, o. s. fr. 

Da dette Forslag havde vundet Bifald hos alle, undtagen 
hos Admiral Niels Juel, der, som han sagde, >ingen Prise- 
penge havde oppebaaret den sidste Uge,« greb dnn engelske 
Søhelt med et triumferende Smil ned i sin Vestelomme, og 
fremviste for vore spændte Blikke den overvældende Sum af 
1 Mark og 8 Skilling. 

»Den kan jeg stikke,« hoverede Villemoes, idet han med 
et højt Spring af Sejrsbevidsthed kastede to Markstykker i 
Vejret 

Jeg fremviste lidt undselig en Mark og ærgrede mig i 
Stilhed. 

Niels Juel viste slet intet frem, men idet han med en 
overlegen Mine drejede sig rundt paa Hælen, sagde han. 
»Skidt med Pengene. Jeg har en hel Pose med Rugtvebakker 
liggende i Baaden. Det er sgu dog det vigtigste.« 

Og dermed kastede vi vor Fangeline los og skød ud af 
Havnen under en jævn, vestlig Brise, uden at agte paa de ven- 
skabelige Raad og Bemærkninger, der lød ud til os fra nogle 
Fiskere og Pramstikkere, og hvoraf nogle var nærgaaende 
nok, som f. Eks.: »Lykke paa Rejsen, I smaa Smørtyve, og 
glem ikke at snyde Næsen, førend I vender.« 

Foreløbig var Enigheden bragt til Veje med Hensyn til 
Overkommandoen, der efter romersk og anden republikansk 
Skik skiftede efter en bestemt Tids Forløb. 

Men nu var det Rejsens eller rettere Flugtens Maal ! 

Villemoes, som altsaa sad til Rors, og som for Resten var 
sin Plads meget godt voksen, foreslog, at vi skulde løbe ud i 
Kongedybet, praje et forbisejlende Skib og anmode Kaptejnen 
om at tage os med i sin Besætning. 

Om nu dette Forslag med Kongedybet skyldtes et histo- 
risk Hensyn til hans berømte Forbilledes Bedrifter, eller om 
vor Chef, hvad der vel var rimeligere, foreslog dette som det 
første, det bedste, der faldt ham ind, — det lader sig ikke 
godt afgøre, efter som Forslaget øjeblikkelig blev frafaldet 
paa Grund af den bestemte Forsikring fra Niels Juels Side, 
at for det første vilde ingen Kaptejn indlade sig paa sligt, 
uden at vi havde »vore Papirer i Orden« eller i ethvert Fald 
Lommen fuld af Penge — (dette udtalt meget ironisk). Og 
dernæst, selv om en saadan Kaptejn kunde findes, vilde 
vi upaatvivlelig kun hver for sig kunne opnaa en Dæksdrengs 
mere end underordnede Stilling, — noget, som vore højtfly- 
vende Ådmiralsplaner aldeles ikke kunde finde sig i. 

Han, Niels Juel, vilde derimod foreslaa, at vi satte Kursen 

ad Landskrona til, hvor han havde en Fætter, der var ansat 
paa en Skibsmæglers Kontor. Denne Fætter vilde ganske sik- 
kert udrette store Ting for os, og i værste Tilfælde var vi da 
saa i Udlandet, og Udlandet, — dette sagde Taleren med stor 
Overbevisning — udleverede os ikke, selv om vi blev for- 
drede tilbage fra vore respektive Hjem. 

Med enstemmigt Bifald blev dette Forslag tiltraadt, og 
Forslagsstilleren var ikke langt fra at indtage en lige saa 
overordnet og misundelsesværdig Plads som Chefen selv. 

Uden videre Diskussion om vor Flugt og vore Fremtids- 
planer fortsattes da Baadens Fart, tilskyndet af den omtalte 
vestlige Brise, og fremhjulpen af Storsejl, Fok og Klyver. 

En herlig Eftermiddag var det. Reden og Trekroner og 
Skibene og Fiskerbaadene med de røde Sejl, alt saa saa for- 
nøjeligt ud, alt talte i saa forsonende Toner om Venlighed og 
Fred, at en svag Følelse af Utilfredshed med vort Forehaven- 
de egentlig begyndte at dukke op i vore ungdommelige Sjæle, 
der endnu var bløde som Vokset, modtagelige for ethvert 
Indtryk. 

»Det kunde da sgu ogsaa gerne begynde at lufte lidt or- 
denligt,« ytrede Lord Nelson med en noget brudt Stemme. 
»Dette ligner alt for meget vore almindelige Søndagsture.« 

»Ja, saadan til et lille Reb,« foreslog Niels Juel, idet han 
hamrede med sin Lommekniv paa en usædvanlig håard Rug- 
tvebak. »Det var, ligesom om man ikke kunde komme afsted 
fra alt det Vrøvl derinde.« 

»Lad du kun være med at fire paa det Skøde, hører du. 
Tordenskjold,« raabte vor Chef. »Vi kommer saamænd hur- 
tig nok afsted, og kender jeg de Skyer ret, som staar der til 
Luvart bag Svanemøllen, saa faar vi mere end nok af Luft 
ud paa Aftenen.« 

Det var, som om denne bestemt udtalte Profeti hjalp lidt 
paa Skibsmandskabets Humør. Frisk Luft, maaske Storm, 
det var noget, vi kunde bruge. Og oprigtig talt, naar man skal 
løbe væk, maa det dog helst ske under lidt usædvanlige Om- 
stændigheder. 

Maaske var det ogsaa paavirket af disse forbedrede Ud- 

sigter, at Niels Juel, som havde en stærk Stemme, gav sig til 
at synge en den Gang meget yndet Klassevise om de forskel- 
lige Læreres Egenskaber, en Vise, som jeg nok tror, at Ville- 
moes havde været den oprindelige Forfatter til, men som for 
Resten ligesom hint græske Skib i Tidens Løb var under- 
gaaet saa mange Reparationer, at Ægtheden efterhaanden var 
bleven mere end omtvistelig. 

Et Par af Versene rinder mig endnu i Hukommelsen. 

Den græske Lærer er et Bæst, 

Den tyske ikke bedre. 

Hvad nytter alt, hvad vi har læst, 

Naar vi en Gang, 

Naar vi en Gang 

Gaar bort til vore Fædre. 

Som man vil se, et højst pudsigt Ræsonnement af Skole- 
drenge, der aabenbart ikke skulde give sig af med at tænke 
saa langt ind i Fremtiden. 

Et andet af Versene er i en mere fornøjelig Tone. Da Niels 
Juel med sin stærke Stemme havde sunget det til Ende, for- 
langte vi det alle da capo, og enhver af os faldt nu i med, 
saa godt som vore Stemmemidler tillod os det. Verset lød 
saaledes : 

Den danske Lærer han er rar, 
Og nemt er ogsaa Sproget; 
Han saa os ryge en Cigar, 
Men han holdt Mund, 
Ja han holdt Mund, 
Og sagde ikke noget. 

Denne vokale Del af Forlystelsen skulde maaske have 
varet endnu en Stund, hvis ikke et uforudset Tilfælde var 
kommen baade Sangen og vort Storsejl paå tvers. Vi havde 
nemlig alle, vor Chef iberegnet, deltaget saa udelukkende i 
Afsyngelsen af det sidste, meget yndede Vers, at ingen af os 
havde holdt^saa godt Udkig, som det egentlig anstaar sig unge, 
dygtige Sømænd. 

Pludselig standsede Baadens Fart, vi faldt alle agter over 
paa Tofterne, og vi formam en Lyd som den, der fremkom- 
mer, naar Kræmmeren river et Stykke Shirting itu. 

»Halløj, for Fanden,« udbrød fire ungdommelige Stemmer 
i et højt, samlet- Kor. 

»Halløj, for Fanden,« svaredes der med en dyb, mandlig 
Stemme og paa bredt Fynsk. »Hva' er I for Fyre, saadan som 
I styrer?« 

Vi var bleven hængende paa Kly verbommen af en Svend- 
borger-Jagt, som laa svajet op for sit Anker ud for den saa- 
kaldte Stubbegrund. Nokken af Klyverbommen havde faaet 
fat i vort Sejl oppe under Overliget. Det fynske Tømmer var 
det stærkeste; Overliget sprang, og vi drev med »bak« Sejl 
ned paa Siden af Jagten. 

Villemoes, der var den raskeste til Handling som til Svar, 
raabte øjeblikkelig i en for en Chef temmelig hidsig Tone op 
til Skipperen paa Dækket : 

»Hvorfor prajer han os ikke, naar han ser, at vi ikke kan 
gaa klar af hans fordømte Klyverbom?« 

Skipperen, en lille, undersætsig Fyr i høj Hat, blaa Vest 
og ulden Nattrøje, tog ganske rolig sin Pibe ud af Munden, 
kastede et uhyre overlegent Blik ned paa det samtlige Baad- 
mandskab, og raabte derpaa ned i Kahyten: »Ole, Jens! kom 
herop, saa ska* I se nogle unge Kjobenhavnere, der vil rende 
os Skuden i Sænk!« 

De nævnte Størrelser, Ole og Jens, dukkede ved dette Til- 
raab op paa Dækket, og under en Udveksling af sejge Skip- 
pervittigheder blev vi fire samtlige Søhelte fremviste i vor 
hjælpeløse Stilling for Ole og Jens, hvis snavsede Ansigter 
tog sig ganske barbariske ud under den Række af brede, 
fynske Grin, der ledsagede enhver af Skipperens saftige Vit- 
tigheder. 

»Laan os bare en Ende Kabelgarn,« bad nu Villemoes i 
en lidt mere nedstemt Tone, imedens Lord Nelson knyttede 
Haanden, og Niels Juel anstrengte sig af alle Kræfter for med 
Bnadshagen at »sætte fra«. 

»Ja, nu skal I faa Kabelgarn,! fnisede Skipperen og gav 
Ole et Vink. 

Vinket besvaredes ved at Ole greb en Pøs, som stod paa 
Dækket, og styrtede dens Indhold ud over Baaden. 

En Strøm af snavset Vand, Kaalblade og Kartoffelskræller 
fordelte sig over vore Hoveder og nedad vore Klæder. Dersom 
jeg ikke havde holdt paa Villemoes, vilde han i sin øjeblikke- 
lige Forbitrelse have kylet Rorpinden efter Skipperen. Nu 
indskrænkede han sig til at udstøde de kraftigste Skipper- 
Eder, som nogen søvant Dreng kunde finde paa. Vi andre 
sekunderede ham efter Evne, og Niels Juel, hvem det endelig 
var lykkedes at bringe Baaden ud af dens umiddelbare Berø- 
relse med Jagten, greb en af sine Rugtvebakker, og var saa 
heldig i sit Kast at ramme Skipperens Pibe, som faldt ud af 
Munden paa ham og ned paa Dækket. 

At dømme efter den Fortørnelse, der øjeblikkelig afløste 
Svendborgerens Munterhed, maa denne Pibe have været en 
Yndlingspibe, og Tabet af samme maa være gaaet dens Ejer- 
mand nær til Hjerte. En Salve af Trusler og Ønsker om, at 
alle mulige Ulykker maatte times os, affyredes fra den ganske 
fynske Besætning, ja jeg tror endogsaa, at der blev givet Or- 
dre til at sætte Jollen i Vandet for at opbringe os og føre os 
tilbage som Prise ; men vi havde allerede faaet Baaden til at 
»falde«, og trods vort klaprende Storsejl skød vi dog ganske 
godt igennem Vandet. Planen med Jollen blev da opgivet, og 
den pibeløse Skippers Udbrud døede snart bort gennem Luf- 
ten, medens vi saa vel i figurlig som i naturlig Forstand viste 
ham vort Agterspejl, og lod Sundets lette Vover neje sig for 
vor Stevn. 

»Det var altsaa det første Æ ventyr,« sagde Lord Nelson 
med et vist satirisk Sideblik paa vor Chef. »Ja, og Villemoes 
har styret daarligt,« raabte Niels Juel, idet han med sit Lom- 
metørklæde søgte at fjerne Sporene af Pøsens Indhold fra 
sine Bukser. 

»Saa gør du det bedre,« ytrede Chefen i en gnaven Tone. 

Jeg for mit Vedkommende foreslog, at vi i Stedet for at 
trættes, skulde se at udbedre Skaden paa vort Sejl, og jeg 

føjede hertil den dybsindige Bemærkning, atEnighed til Lands 
var en meget prisværdig Ting, men til Søs var det ligefrem 
en absolut Nødvendighed. Tillige søgte jeg at vise, hvorledes 




vi alle havde en lige stor Part af Skylden for det ubehagelige 
Sammenstød i og da jeg paa en meget diplomatisk Maade 
havde givet Niels Juel en Kompliment for hans >sikre Skud«, 
og Lord Nelson en dito for hans Redebonhed til at »entret, 
og endelig havde fremhævet, at Villemoes ved tidligere Lej- 

lighed havde udvist stor Snarraadighed og Konduite i en 
»snever Vendingc, saa lykkedes det mig at standse det frem- 
brydende Mytteri. Villemoes beholdt sin Plads ved Roret ; vi 
andre tog Sejlet ned; Skaden blev udbedret saa godt som en 
Stump Sejlgarn, et Strømpebaand og Knappenaale i Forening 
formaaede; da Sejlet alter var hejst, og vi havde taget os en 
Omgang Rugtvebakker og en Slurk 01, var det gode gamle 
Forhold atter indtraadt mellem de fire revolutionære Flygt- 
ninge. 

Vi var efterhaanden kommen op paa Højden mellem 
Taarbæk og Strandmøllen og havde begyndt at sætte Kursen 
mere direkte i Retning af Landskrona — for saa vidt vore 
temmelig mangelfulde Navigationsmidler i det hele taget til- 
lod os at sætte nogen direkte Kurs — da hine Skyer, hvis Ind- 
flydelse Villemoes profetisk havde antydet, virkelig syntes at 
ville retfærdiggøre vor Chefs Forudsigelser. 

Det gav sig til at trække sammen over vore unge Hoveder. 
Mørke Aftenskyer med rødliggule Kanter løftede sig ligesom 
paa store Vinger op fra de sjællandske Skove. Visse ubehage- 
lige Kast fo'r fra Skodsborgs og Vedbæks høje Brinker ud- 
over det urolige Sund, tegnende mørke Striber henover Van- 
det, og sættende vort litte Fartøjs Mast og Ræling i forskellige 
Vinkler, der alle var langt fra at være rette. 

»Nu gaar hun jo strygende,« sagde Villemoes determine- 
ret, idet han knappede sin Trøje og klemte Armen fast om 
Rorpinden. 

»Ja, Gudskelov,« udbrød Lord Nelson, idet han svingede 
Huen over Hovedet. 

»Ja, Gudskelov,« gentog vi allesammen, idet vi spiste den 
sidste Omgang Tvebakker og skar Ansigter ad Skummet, 
hver Gang det stænkede os i Øjnene. »Nu kan vi da mærke, 
at vi er paa Flugt,« sagde Niels Juel højtidelig med Munden 
fuld af Tvebak. 

»Hurra for Friheden,« brølte den stolte Britte. »Hurra« 
skreg vi allesammen. 

»Hør, Folkens,« sagde vor Chef efter et Kvarters Tids 
Forløb, i hvilket der var regnet adskillige Dusin revolutio- 

nære Udgydelser ned over Hjemmet, Skolen, Kammeraterne, 
der »fandt sig i Tyranniet« etc, etc; — »hør Folkens, dette 
her er nu altsammen meget godt, og frisk Luft er ikke al for- 
agte, især naar man har travlt med at komme bort fra Træl- 
dom og Slaveri, — men — dette Fartøj duer egentlig ikke til 
Fordevindssejlads ; vi tager for meget Vand ind agter. Lad 
os rebe vort Storsejl; Forsejlene kan gerne staa endnu«. 

Rebningen fandt Sted, men under denne Manøvre gik 
Splejsningen oppe ved Overliget løs, og Flængen i Sejlet blev 
i en ubehagelig Grad udvidet. 

»Det var din Skyld, Tordenskjold«, raabte Chefen hidsig. 

»Aa Sludder«, svarede jeg harmfuld. »Det er Lord Nel- 
sons Strømpebaand, som ikke kunde holde«. 

En detaljeret Undersøgelse angaaende delte vigtige Punkt 
begyndte, men hvorledes det nu var eller ikke var, saa blev 
Resultatet det, at Flængen blev større og større, indtil endelig 
Sejlet revnede en hel Dug ned igennem. 

»Saa for Fanden«, brummede Niels Juul. »Nu er vi Hava- 
rist; det var en rar Historie« ! 

Historien var imidlertid slet ikke saa rar. 

Kulingen tog til. Mørket faldt mere og mere paa, og der- 
som Vinden nu oven i Kjøbet, hvad vor Chef paastod, trak 
sig helt nordlig, vilde vi ikke kunne regere Baaden med 
Forsejlene alene og den lille Stump af Storsejlet. 

Alligevel, — jeg kan dog fremhæve det med en vis Slags 
Selvfølelse — vi var ikke forknytte. 

Et Krigsraad blev nedsat. Chefen fremsatte sin ovenfor 
citerede Anskuelse, at Vinden vilde trække sig nordligere- vi 
kunde da ikke holde Kursen efter Landskrona, men maatte 
bære af, og lænse — ja Gud skal vide hvor hen, men Malmø 
mente han da nok at vi kunde naa. 

Vi saa forlegne paa hverandre ved denne Meddelelse. At 
vende om stod for os alle som noget, der mindst var lige saa 
slemt som selve Udsigten til at lænse for en Storm med vor 
lille Baad ved Nattetider ned ad Sundet. 

»Er der mere 01 i Flasken?« brød Lord Nelson Pavsen. 

Det viste sig, at Flasken var gaaet itu ved de stærke Over- 
halinger, som Baaden havde taget. 

»Naa, ja jac, vedblev den engelske Søhelt koldblodigt. 
»Lad os saa sætte Fartøjet paa Land. Vi maa vel nok kunne 
række ind om den sydlige Pynt af Hveen. Det er da ogsaa 
en Del af Udlandet, kan jeg tro«. 

Det syntes virkelig under de forhaandenværende Om- 
stændigheder, som om vi ikke kunde gøre noget stort bedre 
end følge dette Forslag. 

Det gjaldt nu blot om, hvor vidt vi i det hele taget for- 
maaede at sætte det igennem, saaledes som Sagerne stod. 

Stevnen blev imidlertid atter bragt nærmere Vinden. Vi 
strøg vor Klyver, tog et Reb i Fokken, og fik saa meget af 
Storsejlet til at bære, som vi paa nogen Maade kunde, og saa 
gik det da løs bidevind, medens Vandet hvert Øjeblik væltede 
ind til os i Læ, og Skummet stod i store Fontæner op for den 
luv Bov. 

Øse maatte vi med Huer og Hatte, og dyngvaade var vi. 
Himlen var nu aldeles overtrukken; mørkt var det og koldt, 
og det var alt det, at vi med vore smaa Sejl kunde klare os. 

»Der er da ingen af os, som fortryder dette? »spurgte vor 
mandige Chef i en fast Tone. 

Svaret kom maaske ikke saa hurtigt eller saa ubetinget 
benægtende, som det f. Eks. vilde være kommen for en Time 
siden, men desuagtet svarede vi alle med et all right, der 
for saa vidt ikke udtrykte Situationen ganske korrekt, som 
»Alt« i Virkeligheden ikke ganske var »i sin Orden«. 

Dette havde vor Chef vel ogsaa en vis, ubestemt Fornem- 
melse af, og ledet af denne Fornemmelse var det vel ogsaa, 
at han vedblev i en lidt forandret Tone : 

»Jamen, det er dog bedre end at sidde hjemme og skrive 
latinsk Stil«. 

»Det er sikkert«, svarede Niels Juul lakonisk. 

»Tusind Gange bedre«, skyndte Lord Nelson og jeg os at 
tilføje, medens vi øste væk af alle Livsens Kræfter for at 
undgaa den Ubehagelighed at komme til at drukne inden 
Bords. 

Atter sejlede vi et Kvarterstid, og »pressede« Baaden, saa 
meget som yi kunde; og atter herskede der en ubrødelig 
Tavshed, — da Chefen med et raabte: »HoJla! Er det ikke 
højt Land, vi har her tvers for den læ Bov?« 

Vi gav os til at kigge alle sammen, og Niels Juul, som 
havde de skarpeste Øjne, ytrede noget om Brænding i Læ. 

>Er det virkeligt«? spurgte Chefen i en vis Spænding. 




Sandheden af Niels Juuls Bemærkning skulde paa en 
utvetydig Maade bekræfte sig. 

Et stærkt Bums, efterfulgt af en to— tre mindre Stød ka- 
stede os for anden Gang i Løbet af denne mindeværdige 
Eftermiddag agter over paa Tofterne. Den store Niels Juul 
vendte endogsaa Benene saa højt i Vejret, og faldt med en 
saadan Eftertrykkelighed ned i Læ, at han ganske sikkert var 
gaaet uden Bords, hvis jeg ikke havde faaet fat om hans ene 
Støvle, og halet ham til mig. 

»Del var Fandens«, udbrød han, idet han greb en Aare, 
som netop var i Færd med at gaa samme Vej, som han selv 
havde staaet i Begreb med at gaa. 

Sejlene klaprede, Skøderne havde revet sig løs, det sku- 
rede og skrabede under Baadens Bund, vi laa helt krænget 
over paa Siden, og der var Brænding rundt omkring os. 

»Det er et Stenrev, vi staar paa«, brølede den lille Ville- 
moes, og arbejdede voldsomt med Sprydstagen agter ude, for 
muligvis at faa Stevnen svajet ind mod Land. 

Vi kunde utydelig skimte en høj, mørk Brink derinde 
over den blinkende Brænding. Hvor langt der var ind til den 
faste Strand, kunde vi imidlertid ikke afgøre, og vi arbejdede 
som smaa Bjørne, stønnende og pustende, med Åarer og 
Slænger paa at faa Fartøjet flot, og saaledes drive saa langt 
ind som muligt. 

Endelig hjalp en Sø os over den Sten, hvorpaa vi var 
stødt, og vi drev langsomt indefter. 

Baaden var fuld af Vand ; den slingrede tungt igennem 
Brændingen ; vi holdt os fast, saa godt vi formaaede, og da vi 
atter stødte, sprang vi som efter en fælles Aftale alle paa en 
Gang ud over Lønningen. Vi stod i Vand til op paa Livet, og 
halvt vadende, halvt svømmende, nu og da snublende over 
Stenene i Bunden, naaede vi den flade Forstrand. »Godt 
sluppen«, var Lord Nelson den første, der udbrød, da vi atter 
stod paa Fastlandet, og maalte Højden af den stejle Brink 
lige for os. 

»Jeg tror, vi gør bedst i at vride Bukserne«, foreslog den 
betænksomme Villemoes. 

»Jamen her blæser saa koldt«, indvendte jeg. »Lad os 
tage et lille Travløb Nord paa langs Stranden. Jeg er en Gang 
sejlet her ganske tæt forbi med en Helsingørsbaad, og jeg 
ved, at der skal ligge nogle Fiskerhuse neden for Kirke- 
bakken«. 

Vi løb da langs med Stranden, og vore Øjne havde nu 
vænnet sig saa meget til Mørkel, at vi nogenlunde formaaede 
at undgaa de Stene og Tangklumper, der laa paa vor Vej. 

Ganske slakaandede, men varme af Løbet, ankom vi da 



.^ 

endelig til de omtalte Huse. Nogle Baade var hist og her 
trukne op paa Stranden; vi kunde skelne en Pælebro, som 
gik ud i Vandet, men derimod kunde vi ikke opdage Lys et 
eneste Sted i de smaa Hylter foran os. 

»Skulde Folkene allerede være til Køjs?« mumlede Niels 
Juul med en let Gysen, og vedblev derpaa henvendt til Lord 
Nelson. »Hør du, Engelskmand, det er jo dig, som har Uhr; 
hvad er Klokken?« 

Den velhavende Lord fik med en Del Besvær vristet sit 
Ur op af den vaade Vestelomme, men hverken Lorden selv 
eller nogen af os andre formaaede at skelne Viserne fra Ski- 
ven, og da nu Urets Ejermand holdt sit dyrebare Klenodie 
op til Øret, for ligesom at prøve, om Uret ikke kunde fortælle 
den Hemmelighed, som vore Øjne ikke kunde læse sig til, 
saa erklærede han med en mismodig Hovedrysten, at »det 
stod«. 

»Hør«, sagde Villemoes efter en kort Betænkning. »Jeg 
ved ikke bedre, end at vi banker en af disse Folk op her. Vi 
kan da for Pokker ikke blive staaende paa den aabne Strand 
i vore vaade Klæder«. 

Vi løb da øjeblikkelig hen til det første, det bedste Hus, 
og gav os til at tromme paa de smaa Vinduesruder af alle 
Kræfter. 

Det varede en god Stund, inden vi fornam noget Livstegn 
derinde fra Hytten, og da Tegnet endelig kom i Form af en 
brummende Lyd, der syntes at have en lang Ed paa Slæbe- 
tov, var det os ikke muligt med vore mangelfulde Sprogkund- 
skaber at fortolke Lyden. 

»Det maa vel være svensk«? gættede Lord Nelson med 
klaprende Tænder. 

»Ja naturligvis,« forklarede Villemoes belærende. »Hveen 

har jo tilhørt Sverig siden — siden .« »Siden Tycho 

Brahes Dage«, mente jeg at burde bemærke. 

Niels Juul, der ikke brød sig om andre historiske Spørgs- 
maal end netop om de søkrigshistoriske, satte sine Hænder 
for Munden som en Raaber, og brølede udfordrende: »Luk 
op, I svenske Jævler«. Døren blev nu stødtop, og en lang 

Fiskerskikkelse, saa vidt vi kunde se, i Skjorte og med bare 
Ben, spurgte i en just ikke altfor venlig Tone, hvem vi var, 
og hvad vi vilde. 

Vi forklarede ham alle fire i Munden paa hverandre, hvor- 
ledes det var gaaet os, og at vi gerne vilde under Tag og skifte 
vore vaade Klæder. 

Hveenboen gloede paa os, og idet han derpaa ramsede en 
hel, lang Historie op om, at han ikke havde nogen »stålning«, 
og at vi fik gaa op i Landet »rakt up over Kyrkan«, vilde han 
slaa Døren i igen; men her kom Lord Nelson ham i For- 
købet, fik sat Foden inden for Dørtærskelen, og bød Fiskeren 
en Mark for at lade os komme ind. 

Det var øjensynlig en uheldig Stjerne, der netop bragte os 
til denne Fisker. 

Han forlangte først at se Marken, og Lord Nelson, som 
følte sig krænket over denne raa Mangel paa Tiltro, var da 
heller ikke sen til at trække Pengestykket op af Lommen, og 
holde det frem imod den indfødte. 

»Ursåkta«, gryntede Barbaren, snappede Marken, skub- 
bede den forbløffede Engelskmand bort fra Tærskelen, og 
smeldede Døren i for vor Næse. 

Vi dirrede af Harme og Kulde i Forening, og vi brølede 
af fulde Lunger: Slyngel, Tyveknægt, svenske Rad ctc. etc. 

»Det hjælper s'gu ikke at vi giver alle de Ord fra os«, 
sagde Villemoes tørt. »Der maa andre Projektiler til«. 

Med disse Ord greb han en Sten, og kastede den ind gen 
nem de smaa Vinduesruder, saa at Stumperne faldt kling- 
rende ned inde i Stuen. 

»Hurra«, raabte Lord Nelson, og slyngede en anden større 
Sten imod Husdøren. 

»Hurra«, brølede vi alle sammen paa den mest kannibalske 
Maade, idet vi lod Stenkast suse imod Huset. 

Døren gik pludselig op igen, og den lange Fiskerskikkelse 
traadte uden for, denne Gang tilsyneladende lidt mere paar 

klædt. 

lu 

Vi trak os en Smule tilbage, saaledes at vi havde Ryggen 
dækket af det nærmeste Hus. 

»Giv mig min Mark, din svenske Gavtyv«, raabte den 
forurettede Engelskmand udfordrende, idet han stillede sig 
lidt frem foran os andre. 

Med en Knurren ligesom en Lænkehund, og en indtræn- 
gende Opfordring til adskillige tusinde Djævle om at tage sig 
selv og os, løb den indfødte frem imod os. 

Vi afventede hans Komme, uforsagte, som det anstod sig 
berømmelige Helte, men trods vor ypperlige Holdning var 
det dog vistnok mere end tvivlsomt, hvad Udfaldet vilde være 
blevet for vor Part, hvis ikke et heldigt Tilfælde, denne Gud- 
dom for alle oprørske Skoledrenge, var kommet os til Hjælp. 

Fyren var ikke to Skridt fra os, og allerede saa jeg hans 
lange og vistnok ikke spinkle Arm svæve i Mørket over vore 
Hoveder, da han i samme Øjeblik snublede, faldt, og blev 
liggende. 

Vi havde, det maa jeg dog sige, trods vor Hidsighed saa 
megen Selvbeherskelse og saa gode Begreber om, hvad Ærens 
Love bød, at vi lod Manden ligge og ventede kampberedte 
paa, at han skulde rejse sig. 

Han syntes imidlertid ikke at ville rejse sig. 

»Skulde han allerede være færdig?« sagde Niels Juel, idet 
han forsigtig nærmede sig den faldne. 

Vi traadte alle fire til. 

Manden, der laa paa Maven med Hovedet drejet til den 
ene Side, brummede nogle uforstaaelige Ord, og bevægede 
den ene Arm paa en højst gaadefuld Maade. 

»Er De kommen noget til, min gode Mand?« spurgte 
Villemoes i en blødere Tone, og bukkede sig ned over ham. 

»Aa, han er bare lynende fuld«, raabte Lord Nelson, der 
ogsaa paa sin Side havde undersøgt Fjenden. 

Det var, som om denne oprigtige Udtalelse over Sagens 
sande Sammenhæng gav den faldne sit Mæle igen. Han rul- 
lede sig om paa Ryggen, og brølede i vilden Sky: »Mo'er — 
Svenn Olsson — Jens Anderson — kom hit.« 

»Hør, Kammerater«, sagde nu vor Chef, efter at han for- 
gæves havde søgt at tysse paa den indfødte: »Kan I huske, 
hvad vi læste forleden Dag i Odysseen, niende Sang. Det er 

I storm og StiPe. 

det Sted, hvor Odysseus og hans Folk har gjort Landgang 
hos Kikonerne, og overvundet nogle af dem. Jeg kan s'gu 
ikke huske Stedet paa græsk, men Meningen af det paa dansk 
er da, at de slagne Kikoner faar fat i andre Kikoner, som 
boer i Nærheden, og saa faar Odysseus og hans Folk Prygl, 
fordi de ikke i Tide er stukken af. Her vil nu vanke svære 
Knubs, hvis denne Fyr faar kaldt de andre Fiskere til, og da 
vi saa blir de færre, og det ikke er Skam at retirere for Over- 
magten, saa synes jeg, at vi gør bedst i straks at tiltræde Til- 
bagetoget«. 

Denne Tale slog an. Overmagten vilde blive for stor. Vi 
gav os til at retirere op ad den stejle Brink, hvor vi akkurat 
kunde skimte Kirken som et hvidt Syn oppe i Luften. 

Retræten var ingenlunde let. Vi havde aabenbart i Mørket 
valgt den aller besværligste Vej; men op kom vi da, og vi 
standsede nu deroppe ved Brinkens Rand, og lyttede gennem 
Vindens Susen og Brændingens dumpe Buldren, om vi kunde 
mærke nogle Tegn til, at vi blev forfulgt. 

»Det er da den bedste Stilling, vi har valgt os,« sagde 
Niels Juel, der gerne vilde gaa for en stor Taktiker. 

»Jeg forstaar mig ikke meget paa Krigen til Lands«, faldt 
Lord Nelson ind. »Men her kan man da sparke et halvt Dusin 
ned, inden de faar Fodfæste«. 

»Tys, lad os høre«, hviskede Villemoes, idet han bøjede 
sig frem. 

Vinden bragte af og til en utydelig Larm op til os. Døre 
syntes at blive lukkede op og i, og stundom fornam vi Lyden 
af Stemmer. Det lysnede tilmed lidt i Skyerne over vore Ho- 
veder, og det forekom os, at vi kunde skimte mørke Skik- 
kelser, som bevægede sig frem og tilbage der nede paa San- 
det. Der gik saaledes nogle Minuter i spændt Forventning, 
hvori vi saa at sige hverken vidste, om vi var købte eller 
solgte, da endelig Villemoes brød Tavsheden. 

»Aa skidt«, sagde han, og hans tilbagevendende Munter- 
hed elektriserede hele det lille Selskab. »Det fulde Asen har 
naturligvis ikke kunnet forklare noget. Saa har Mutter trukket 
ham hjem med sig, og Naboerne er igen gaaet hver til sit. 

Det gaar os i Grunden paa en vis Maade ligesom det senere 
gik Odysseus med Kyklopen. Kun er der ingen af os bleven 
ædt op«. 

Vi gav os til at le, men vor Munterhed forsvandt snart, 
thi Vinden, som heroppe blæste endnu koldere end dernede 
paa den flade Strand, gennemisnede vore Lemmer i de vaade 
Klæder. Desuden, det Spørgsmaal stod jo endnu uafgjort, 
hvor vi skulde faa Tag over Hovedet og Mad i Munden. 

»Lad os først og fremmest se at komme i Læ et Sted, og 
vride vore Bukser«, foreslog Villemoes. 

Da dette aabenbart var et fornuftigt Forslag, fulgte vi det 
ogsaa uden Tøven, og stillede os hen under den lave, hvide 
Kirkegaardsmur med Fronten ind imod Landet. 

Vore Støvler turde vi ikke trække af, da vi med rette var 
bange for, at vi ikke saa nemt vilde kunne faa dem paa igen. 
Benklæderne derimod hjalp vi hinanden broderligt med at 
hale af, og snart stod hele det forhenværende Baadsmand- 
skab i et let og flagrende Kostume, og mindede ved sin 
vridende Beskæftigelse i Aftenens sildige Time og tilmed uden- 
for en Kirkegaard, paa en vis Maade om det gamle franske 
Spøgelsesagn, der lader afdøde Kvinder staa op af Graven, 
og vride og vaske det Linned, de i levende Live maaske have 
forsømt. 

Det var, som sagt, lysnet lidt i Vejret, og vi kunde skimte 
en nogenlunde bred Vej, der løb forbi neden under det Sted, 
hvor vi stod. 

»Det var dog egenlig rædsomt dumt af os, at vi ikke sør- 
gede for at bjerge Sejl og Aarer fra Baadcn, saa kunde vi nu 
have lavet os et Telt«, sagde Niels Juel, idet han efter endt 
Vridning rystede sine Permissioner i Luften. 

»Ja, Aarerne burde vi dog have taget med os, men Sej- 
lene duede ikke til noget,« svarede Villemoes, stadig vri- 
dende. 

»Gud ved, naar vi faar Baad igen!« udbrød Lord Nelson 
med et højt Suk, der maaske var ligelig delt mellem den 
tabte Baad og de klamme Beklædningsgenstande, som jeg 
netop i dette Øjeblik havde vristet ham af Benene. 

Jeg selv stod ligesom de andre i et let og flagrende Klæde- 
bon, og tænkte netop over vor mislige Situation, og havde en 
stærk Fornemmelse af, at et dækket Aftensbord og en opredt 




Seng paa ingen Maade vilde være ukærkomme Udsigter for 
den tilstundende Nat. 

Jeg sagde iniidlerlid ikke noget, men vred væk paa mit 
Tøj med spartansk Heltemod. 

I det samme lød en dyb Stemme op til os fra^Vejen, og 
da vi noget foruroligede samlede vore Klæder om os, saa vi 

en stor, mørk Skikkelse, ledsaget af en mindre dito, som bar 
en Lygte, umiddelbart foran os. 

»I Herrens Navn, hvad er her paa Færde?« lød Stemmens 
Spørgsmaal (oversat fra svensk). 

Det var øjensynligt, at Skikkelsen med Lygten var mere 
end almindeligt angst, at dømme efter den Maade, hvorpaa 
Lyset afvekslende viste sig og forsvandt, og det var lige saa 
øjensynligt, at den større Skikkelse kun med en vis Varsom- 
hed traadte hen imod den besynderlige Gruppe, som vi dan- 
nede. Denne Omstændighed maa aabenbart tilskrives den 
gode Holdning, som vi virkelig lagde for Dagen lige over for 
den pludselige Overrumpling af en Fjende, hvis Styrke vi 
endnu ikke formaaede at gætte. 

»Vi er skibbrudne Søfolk«, svarede Villemoes med Fast- 
hed, idet han eftertrykkeligt kladskede sig ned ad sine vaade 
Underekstremiteter. 

»Ja, og vi vilde gerne se at komme i Hus et Steds«, til- 
føjede Niels Juel, som havde fuldendt sit Toilette. 

»Vi vil gerne betale — lidt for os«, forsikrede Lord Nelson 
beroligende, men dog med et vist undskyldeligt Forbehold i 
Stemmen. 

Der fandt nu en nærmere Forklaring Sted, som gik ud 
paa, at den Skikkelse, vi havde for os, ikke var nogen ringere 
end Præsten ved St. Ibs i egen Person, ledsaget af sin Gaards- 
dreng. 

Den velærværdige Herre havde om Formiddagen glemt 
et eller andet i Kirken, som han nu vilde hente. Han indbød 
os gæstfrit til at foretage et yderligere Toilette hjemme hos 
ham selv i Præstegaarden, og idet han tog Lygten fra sin 
Ledsager, beordrede han denne til sporenstregs at følge os 
hjem; han vilde da selv tage sig af os, saasnart han havde 
udrettet sit Ærinde. 

Det var lyse og varme Udsigter, der pludselig viste sig for 
os i alt dette Mørke og al denne Kulde. 

Vridningen var forbi. I en Fart stod vi i Klæderne, og 
efter en foreløbig Afsked med Præsten, benede vi ned ad 
Vejen bag efter Gaardsdrengen, der forøvrigt vedblev at ud- 

vise en vis Utilbøjelighed til nærmere Samkvem med os, — 
det være sig nu at de vaade, slubrende Benklæder og Støvler 
generede ham, eller (hvad der maaske var rimeligere), at han 
endnu ikke rigtig kunde gøre sig fortrolig med den Tanke, at 
vi ogsaa var »rigtige, levende Mennesker?« 

»Lagde I Mærke til, hvor fiffigt jeg svarede den Guds- 
mand, da han spurgte mig ud, hvem vi var og hvorfra vi 
kom,« henkastede den diplomatiske Lord Nelson, medens vi 
løb Side om Side hen ad Vejen. 

»Ja, i Munden er du en allerhelvedes Karl,« svarede Ville- 
moes, maaske ikke uden en vis Fortrydelighed over, at det 
ikke var ham selv, der havde ageret Diplomaten. 

»Lad nu bare være med at mukke«, brummede Niels 
Juel. »Engelskmanden har saamænd baaret sig fornuftigt ad. 
Dersom Præsten her vidste, at vi var Drenge, som var løben 
væk hjemme fra, saa vilde nok Piben snart faa en anden 
Lyd.« »Du skal nu ogsaa altid tale om at vi kun er Drenge«, 
raabte jeg indigneret. »Ligesom om vi ikke alle fire skal kon- 
firmeres næste Paaske«. 

Trods denne Bemærkning, der aabenbart burde tjene til 
at hæve vor Selvfølelse, fremkaldte dog Niels Juels Ytring en 
vis nedslaaende Stemning over det hele lille Selskab. Enhver 
fortsatte Vejen i sine egne Tanker, og jeg er ikke utilbøjelig 
til at tro, at vi i Grunden alle fire samstemmede i den Følelse, 
at vor Tilstand var en lille Smule usikker. 

»Naa, Ho'det i Vejret, Gutter! og frisk Mod!« kommande- 
rede endelig Villemoes, da vi stod udenfor Porten til en lav, 
lang Længe, der af vor Følgesvend blev betegnet os som vor 
Vandrings Maal. Vi gik igennem Porten og ind over en større 
Gaardsplads, hvor en Lænkehund gøede lystigt ad os. Saa 
standsede vi foran Døren til en anden, lidt højere Længe, 
hvor nogle Lysstriber stjal sig ud gennem Vinduesskodderne, 
og her holdt vor Følgesvend et kort Foredrag for os, hvoraf 
vi efterhaanden fik samlet den Mening, at han vilde gaa ind 
og underrette »Fru Pastoren« om vor Ankomst. 

Han forsvandt gennem en mindre Dør i en Udkant af 
Bygningen. Vi saa Lys bevæge sig i hidtil ikke oplyste Vin- 

duer; vi hørte Stemmer med forskellige stærkere eller svagere 
Udraab, og saa blev endelig Døren lukket op, og paa Dør- 
tærsklen viste sig en høj, mager Dame med en uhyre stor 
Kappe paa Hovedet og med en Lampe i Haanden, og bagved 
Lampen stak et Par nette Pigehoveder frem, og alle tre An- 
sigter havde et eget spændt Udtryk, som om man var forbe- 
redt paa noget ganske usædvanligt, for ikke at sige frygteligt. 

»De tror s'gu, vi er Sørøvere,« hviskede Lord Nelson. 

»Eller Gengangere,« tilføjede Niels Juel. 

Vi gjorde imidlertid vort bedste Skrabud, og da nu det 
forventede usædvanlige viste sig at være af en mindre frygte- 
lig Natur, end man havde tænkt sig, vekslede Udtrykket i de 
tre Ansigter, og den høje, magre Dame bad os i en venlig To- 
ne, om end med noget eget stift i Holdningen, at træde inden- 
for, »hendes Gemal, Hr. Pastoren, vilde jo efter Løfte snart 
være der.« 

Vi gik igennem et rummeligt Forværelse med Skabe og 
Knagerækker, ind gennem en stor Stue, hvor der lugtede af 
Lavendler eller »grønne Kranse« (jeg skal ikke nøjagtig kun- 
ne afgøre det nu efter saa lang Tids Forløb), og havnede en- 
delig i en tredje, endnu større Stue, hvor der stod nogle skæ- 
ve Bogreoler langs Væggene, og hvor der navnlig, til vor 
uskrømtede Glæde, fandtes et stort, dækket Bord henne i det 
ene Hjørne. 

Det gik lidt trangt med Konversationen i Begyndelsen. 

Dels vilde den ovenfor berørte stive Holdning slet ikke 
forlade dénhøje, magre Dame, hvad der ikke havde nogen 
heldbringende Indflydelse paa vor Holdning ; dels afvekslede 
de to unge Piger med nogle sky Sideblikke til os og en vis 
Tilbøjelighed til at stikke Hovederne sammen og fnise ganske 
sagte. Trods den Ulvehunger, som uomtvistelig maatte lyse 
ud af vore Øjne, var der ingen, som faldt paa at bede os gaa 
til Bords ; og om tørre Klæder var der begribeligvis i Damer- 
nes Nærværelse ingen Tale. Men saa kom Præsten. 

Vi saa nu, at det var en stor, svær Mand med et fyldigt, 
blomstrende Ansigt, en krum Næse, og Øjne, der bestandig 
syntes at vende det hvide udad. Han havde en sort Vest, der 

gik langt ned paa Maven og var knappet højt op i Halsen, og 
to Snipper af et hvidt Halstørklæde hængte ned paa Brystet. 
Frakken var bredskødet og naaede til Knæene, og fra Knæe- 
ne og nedefter bar den velærværdige Herre Gamascher, hvil- 
ket i Forening med den øvrige Dragt gav ham noget i mine 
Øjne fremmed og uindtagende, som jeg den Gang ikke saa 
nøje kunde gøre mig Rede for, men som det senere er faldet 
mig ind, at jeg vist jnaatte have sat i Forbindelse med den 
holbergske Jeronimus, en Skikkelse, der altid i mine yngre 
Dage indgød mig en frygtblandet Respekt. 

For øvrigt viste han sig meget venlig imod os, og efter en 
kort Forklaring til den høje, magre Dame, trak han os med 
sig ind i et med gammel Tobakslugt gennemtrængt Studere- 
værelse, aabnede et uhyre Egetræsskab og kastede uden at 
sige et Ord et sandt Virvar af Klædningsstykker ud paa Gul- 
vet og betegnede os, at vi skulde skifte vort vaade Tøj. 

Vor Vært gik tilbage ind i den store Stue, og nu begyndte 
i Hast en Omklædningsscene, der fra fire vaade Drenge om- 
skabte os til fire, fuldstændig usammenhængende Stykker af 
en svensk Pastor, som har sit paa det tørre. 

»Vi kommer næppe til at tage os særlig godt ud for Da- 
merne,« bemærkede den ridderligt anlagte Niels Juel, der, 
skønt han var den højeste og drøjeste iblandt os, ikke desto 
mindre fuldstændig forsvandt i en brun Tospænderfrakke 
med gule Benknapper og i et Par mørke Permissioner, der 
stærkt mindede om det 16de Aarhundredes »Pludderhoser«. 

»Skidt med Udseendet,« svarede den mere ligefremme 
Villemoes, hvis lille vævre Krop skjultes under en graatærnet 
Jakke af nubret Klæde, der aller mindst kunde have afgivet 
to Vinteroverfrakker til dens Bærer. 

Lord Nelsons slanke, engelske Skabelon og min egen dito 
danske var ikke bleven mindre ukendelige under en respek- 
tiv folderig Spidskjole og en tykt vatteret Morgenfrakke. 

Vi mønstrede hverandre efter endt Omklædning og brast 
i en voldsom Latter. 

»Tys,« vinkede Villemoes. »Lad os nu bare holde os rolige 
og alvorlige. Vi kender jo slet ikke disse Folk, og jeg ved 

endnu ikke rigtig, hvad jeg skal sige om dem. I Grunden 
havde jeg mere Lyst til at være hos en Bonde eller J'isker; 
men lad os nu blot holde ren Mund og spasse paa*. 

Vi lovede da hverandre højtidelig at ville »passe paa«, og 
saa gik vi ind til Familien. 

Jeg er endnu til Dato overbevist om, at en Forsamling at 
Kvækere vilde være bukket under for det uimodstaaelig ko- 




miske Syn, som vor indtrædelse frembød. Selv over den høje, 
magre Dames Ansigt gled et alt andet end højtideligt Smil, 
og hvad Husets Døttre og den velærværdige Fader angik, saa 
lo de saa vedholdende, at vi til Slutningen stemmede i med, 
og da alle Generthedens Skranker faldt ved denne samtidige 
Glæde, saa begyndte og endte Aftensmaaltidet under langt 
friere Former end vor første Indtrædelse i Huset havde ladet 
os formode. 



66 HOLGER DRACHMANN 

Vi tog tappert til os af »Smørgåsen«. Vi knasede med 
sand kannibalsk Velbehag det haarde »Knækkebrød«, og drak 
adskillige Kopper The med Kognak i, og snart var der en al- 
mindelig, gemytlig Stemning i Gang, hvori endogsaa den 
stive Husfrue deltog, maaske ikke uden en vis Paavirkning 
af den Oplysning, som fremgik af vore Meddelelser om vore 
Familieforhold, at der iblandt vore respektive Fædre befandt 
sig en Professor og en Overappellationsraad (i det daværende 
slesvigske Regimente). 

Lord Nelson havde netop endt en meget sindrig opfundet 
og med ægte Sømandsudtryk velspækket Fremstilling af vort 
æventyrlige Togt. Pastoren havde gjort store Øjne, Fruen 
havde udstødt et Ah ! og de to unge Damer havde set ganske 
forskrækkede hen til Niels Juel og Villemoes, da Engelsk- 
manden med overordentlig levende Farver skildrede vort 
Skibbrud og ganske let, i forbigaaende, berørte vort Sammen- 
stød med den ugæstfri Fisker nede paa Stranden. Den diplo- 
matiske Lord var gaaet ud fra den dristige, men forøvrigt 
ikke usandsynlige. Forudsætning, at vi var fire »Jungmænd«, 
der for Tiden ikke havde Hyre, og som havde været paa 
Vejen til Landskrona for at søge os en saadan Hyre, natur- 
ligvis med alle »rette vedkommendes« Vidende og Vilje. Da 
Isen nu en Gang var brudt, og da intet som bekendt er mere 
smitsom end letfærdig Omgang med Sandheden, saa var der 
snart ikke Ende paa de Sømandshistorier, som enhver af os 
efter fri Fantasi diskede op med. Vi havde naturligvis alle 
været Helte i de Historier om Strandinger, Orkaner og andre 
Søens Rædsler, som vi gav til bedste, og da Præsten bestan- 
dig væk syntes mere og mere forbavset over alt det, som vi i 
vor unge Alder (vi havde ganske vist sat denne vor Alder 
nogle Trin i Vejret) allerede havde oplevet, og da de to unge 
Piger, den noget smægtende Amanda og den mere livsglade 
Christina, bestandig med fornyede Øjekast opmuntrede deres 
respektive Kavalerer Niels Juel og Villemoes til at fortælle, 
saa var det fuldstændig umuUgt at forudse, til hvilke forfær- 
delige Resultater for os og vorl unge Liv vi omsider vilde 
være kommen, hvis ikke Indtrædelsen af en ny Person fore- 

løbig havde afbrudt den lange Række af Storme og Orkaner 
i vor Fantasis Verden, og vakt en frisk Kuling derude fra 
det virkelige Liv. 

Den Indtrædende, en lille, undersætsig Mand med Skæg 
rundt om Kinder og Hage og en lille, knoppet Næse, der lyste 
som en St. Hansorm, holdt i sin Haand en Voksdugskasket 
med smal Guldtresse, hvilket for mig, der paa dette Punkt af 
Situationen maaske var den skarpeste Iagttager, øjeblikkelig 
henledte Tanken paa Toldvæsen, Strandpoliti, de ituslagne 
Ruder, Arrestation etc, etc. Jeg saa ikke desto mindre den 
Indtrædende kækt i Øjnene. Han gjorde et kejtet Buk for 
Fruen, laante os fire Æventyrere et prøvende Blik, og udbad 
sig derpaa i meget formelle Udtryk men med en tyk, hæs 
Stemme et Øjebliks Samtale med Hr. Pastoren. 

Vor Vært skød de buskede Øjenbryn i Vejret, vendte det 
hvide i Øjnene udad mod den fremmede, og idet han skub- 
bede den-svære Armstol tilbage, bad han »Hr. Tullofflcianten« 
at følge sig, og begge Herrerne forsvandt i Studereværelset. 

Der blev et Øjebliks Pavse ved Bordet. Vi fire laante hver- 
andre et meget sigende Øjekast, og med den onde Samvittig- 
hed temmelig stærkt afspejlet i sit langagtige Ansigt, vendte 
den ædle Lord sig til mig, og hviskede mig i Øret. 

»Er du sikker paa, at der intet er i vore Lommer, som 
kan forraade os?« 

Jeg følte, at jeg blev lidt bleg ved dette Spørgsmaal, men 
nu raabte den overgivne Christina : 

»Den, som hvisker, han lyver; saadan siger vi her paa 
Hveen«. 

»Ja saadan siger vi ogsaa paa Sjælland«, faldt hendes 
Kavaler, den galante Villemoes ind, der øjensynlig allerede 
var under en stærk Indflydelse af »Fortjusning« og Thevands- 
knægte, og som slet ikke havde Øje eller Øre for andet end 
sin lille nysselige Borddame med de spillende Øjne og den 
ikke mindre spillende Mund. 

»Lad der komme, hvad der vil« hørte jeg Niels Juel sige 
med en dyb Stemme til sin Dame, idet han purrede sig op i 

Haaret, og forsøgte at fylde den brune Tospænderfrakke ud 
med sit fremskudte Biyst. 

Den smægtende Amanda saa ved dette Udraab med et 
langt, dvælende Blik sin tappre Ridder i Øjnene. Hun forstod 
aabenbart ikke Meningen med dette gaadefulde Udraab, men 
det kække i hele Ridderens Holdning var for iøjnefaldende 
til ikke at vække Beundring, og hun spurgte med lav Stemme 
sin Kavaler, om han havde læst Emilie Carlén. 

»Nej — endnu ikke; men jeg skal læse den, saa snart jeg 
kommer hjem«, svarede den intet mindre end literært dan- 
nede Yngling med en høj Rødmen. 

»Jeg mener, om De f. Eks. har læst »Rosen paa Tidsel- 
øen?« vedblev den skønne Sværmerske uforstyrret af den 
literære Bommert, og med et endnu mere smægtende Øjekast 
til sin Ridder, hvem den blussende Rødmen paa ingen Maade 
misklædte. 

»I de kjøbenhavnske Cirkler læses der maaske ikke meget 
svensk?« henvendte Fruen sig til Lord Nelson, (hvis Ophav 
netop var den omtalte Overappellationsraad). 

Svaret paa dette i en højtidelig Tone affattede Spørgsmaal 
blev heldigvis for den adspurgte ikke givet, thi i dette Øjeblik 
kom Hr. Pastoren tilbage med den fremmede, og al Spørgen 
og S varen forstummede lige over for den Alvorssky, der var 
lejret paa de to Herrers Pander. 

Vor Vært pillede et Øjeblik ved Snipperne af sit hvide 
Halsklæde, og sagde derpaa med det hvide i Øjnene i en 
uhyggelig Grad vendt udad imod Selskabet ved Bordet. 

»Hr. Kvarnstrøm her, der er Toldbetjent og Strandridder 
i delte Sogn (— O, mine Formodninger! —) fører Klage paa 
Fiskernes Vegne neden under Kirken over den Medfart, som 
er bleven en af samme Fiskeres Person og Bopæl til Del. 
Hr. Kvarnstrøm mener, at Gerningsmændene netop er disse 
mine unge Gæster her. Jeg maa i saa Fald sige Dem, at det 
er en meget upassende Maade at opføre sig paa, og at jeg 
ikke kan andet end beklage at have faaet saadanne Personer 
under mit Tag«. 

Der blev en uhyggelig Stilhed efter denne Tale, under 

» 

hvilken den rødnæsede Toldofficiant, der forekom mig som 
den onde Aand i egen Person, paa en ubehagelig eftertrykke- 
lig Maade pudsede sin Næse og stirrede paa os fire Syndere 
med stive, stikkende Blikke. 

Jeg saa over mod Niels Juel. Blodet var faret ham til 
Hovedet, men paa en ganske anderledes heftig Maade end 
før over Fru Carlén. Han havde rejst sig op, og søgte at samle 
sig til et større Udbrud, men da kom til min Glæde vor gamle 
Ordfører, Engelskmanden, ham i Forkøbet, og hans Stemme, 
der var i Overgang og derfor skarp nok i Forvejen, lød endnu 
skarpere end sædvanlig: 

»Naar Hr. Pastoren, som har vist sig saa venlig imod os, 
siger, at den Mand dér er Toldbetjent, saa har jeg og mine 
Kammerater ingen Grund til at tvivle paa Hr. Pastorens Ord, 
skønt jeg rigtignok altid har troet, at Toldbetjente var for- 
nuftige og høflige Mennesker. Jeg og mine Kammerater er 
fra Hjemmet af vant til at blive behandlet høfligt og honnet, 
og det var netop det, som vi ikke blev nede paa Stranden, 
efter at vi var dreven i Land med vor Baad. Den Fisker, som 
Talen nok er om, stjal først nogle Penge fra mig og kastede 
mig derpaa bort fra sin Dør, og naar vi saa til Gengæld har 
slaaet et Par Ruder ind hos ham, saa vil vi være saa hon- 
nette, at vi lader det gaa lige op.« 

Der er en vis Driirtighed, (selv om den stærkt grænser til 
Uforskammethed), der hjælper i de fleste Tilfælde. Den rigtige 
Lord Nelson kendte dette, da han sendte sin Parlamentær 
i Land med det berygtede Budskab ude fra sine sønderskudte 
Skibe i Kongedybet. 

Vor Lord Nelson klarede ved sin i Sandhed diplomatiske 
Tale øjeblikkelig Horisonten. 

Ved det at han saa stærkt betonede den Høflighed (!) og 
Honnettetet, som vi var vant til fra Hjemmet, drev han lige- 
som en Kile ind mellem Anklageren og Pastoren, hvilken 
sidste øjeblikkelig blev sig sin Stillings Afstand bevidst fra 
»Tolderen og Synderen«, hvem man vel i Virkeligheden ikke 
tiltroede megen Høflighed, og om hvis Honnettetet der mu- 
ligvis var nogen Grund til at tvivle. Desuden syntes Regne- 

stykket mellem Lord Nelsons frastjaalne Penge og Fiskerens 
ituslagne Ruder at gøre en vis Virkning paa den velærværdige 
Herres Retfærdighedssans, og han vendte sig derfor til An- 
klageren med den uomstødelige Bemærkning, at forudsat at 
Sagen forholdt sig saaledes, var vi jo aabenbart i vor Ret. 

»Ja men«, tog den haardnakkede Anklager Ordet. »Fi- 
skerne dernede paastaar, at de fremmede Personer har slaaet 
Armen itu paa Peer Jønsson. 

»Det er pinedød Løgn;« brusede nu Niels Juel op, og 
trængte sig frem forbi sin Borddame og lige hen foran den 
betuttede Toldbetjent, der søgte Dækning bag en stor Stol. 
»Den Mand dernede, som behandlede min Kammerat saa 
skammeligt, var saa fuld som en Allike. Vi behøvede saa- 
mænd ikke at slaa til ham ; han faldt af sig selv, og har han 
brækket sin Arm, er det hans egen Skyld. Kan De forstaa det, 
eller vil De maaske have det skriftligt?« 

Uagtet den talende næppe selv forbandt nogen videre klar 
Forestilling med det sidste Tilbud, bar dog hans ukunstlede 
Sprog og hans usminkede Indignation i den Grad Sandhedens 
Præg, at alle Parter forstummede, og Pastoren allerede gjorde 
Mine til at lyse Hr. Kvarnstrøm ud, — da (O ! I Fruentim- 
mernes stedse uheldsvangre Indblanding i Mændenes Sager) 
da faldt den hidtil passive Husfrue uheldigvis paa at tilføje: 
Ja, og saadanne unge Mennesker af god Familje kan man 
ikke tilskrive en saadan Kaadhed«. 

Hr. Kvarnstrøm havde allerede lagt Haanden paa Dør- 
grebet. Ved disse Ord drejede han sig rask om, og idet et 
ondskabsfuldt Smil gled hen over hans dirrende Læber, 
sagde han med sit stikkende Blik rettet imod mig som den 
nærmeste : 

»Hvem indestaar saa for, at disse unge Personer virkelig 
er dem, de giver sig ud for?« 

Fornærmelsen var blodig; den fordrede et Svar, og jeg 
raabte harmfuld: 

»Vil De maaske have det skriftligt? saa kan De jo blot 
sende Bud til mit Hjem. Jeg boer (og her fulgte min 

Families nøjagtige Adresse) der er ingen Fare for, at 

vi løber bort her fra i de første Dage«. 

Ordene var ude af min Mund. Lord Nelson saa aldeles 
forstenet paa mig; men — gjort Gerning stod ikke til at ændre. 
Hr. Kvarnstrøm bukkede ironisk for hele Selskabet, og det 
forekom mig, at han bukkede særlig ironisk for mig, og saa 
faldt Døren i efter ham, og med den faldt en bred Skygge 
over min ungdommelige Sjæl. 

Hr. Pastoren og Frue gjorde nu Undskyldninger. »Told- 
officianten havde saa mange Interesser fælles med Fiskerne, 
saa at det ikke var noget Under, at han var tilbøjelig til Uret- 
færdighed imod andre,« forklarede Pastoren, og Fruen til- 
føjede, »at vi kunde ganske roligt slaa os foreløbig til Ro i 
Præstegaarden ; den raa Hr. Kvarnstrøm skulde ikke yder- 
ligere forulejlige os«. 

Jeg maatte desværre med et Suk i mit stille Sind erklære 
for mig selv, at Fruens Forsikring ikke gjaldt noget, saafremt 
vor Fjende, hvad der jo var at forudsætte, vilde benytte de 
Vaaben imod os, som jeg selv i min Overilelse havde givet 
ham. 

Lord Nelson saa med en let Hovedrysten hen paa mig ; 
jeg følte hans Berettigelse til Bebrejdelsen, og trak mig hen i 
en Krog og surmulede. 

Niels Juel og Villemoes anede aabenbart ingenting. De 
var atter under Indflydelsen af de to klare Stjerner; og da 
vor gæstfri Vært nu lod bringe en stor Karaffe svensk Punscli 
ind, langede den ædle Lord og jeg flittigt til Glassene, idet vi, 
som efter en fælles Overenskomst, følte Trangen til ogsaa at 
komme under en vis Indflydelse, og foreløbig søge at drukne 
de mørke Anelser, der opsteg i vore Gemytter. Paa Engelsk- 
manden syntes Drikken virkelig at have en oplivende Ind- 
flydelse. Han konverserede Husets Frue paa det ivrigste, me- 
dens jeg sad tvær henne i min Krog og blev mere og mere 
sørgmodig, jo mere jeg følte mig beruset. Tilsidst fornam jeg 
alt omkring mig som i en tung Døs. Stuen blev til |et for- 
underligt, stille Drømmerige, hvor Personerne forekom mig at 
være langt boile fra mig og Stemmerne at lyde svagt som paa 

en lang Afstand. Det var med et eget svagt, hendøende Fore- 
drag, at jeg hørte Frk. Amanda synge den rørende Sang: 
»Tank någen Gang«, og det var i en Qern Afstand at jeg saa 
min tappre Ven Niels Juels ømme Øjekast til sin Dame un- 
der denne Sang. Ligeledes var det i underlige Qerne Toner 
at jeg fornam vor oprømte Værts Stemme foredrage adskil- 
lige bellmanske Sange, hvoriblandt den bekendte »Hjertat 
mig klammer« gjorde mest Indtryk paa mig i min daværende 
Tilstand. 

Det sidste, jeg endnu nogenlunde tydelig erindrer af 
denne forunderlige Drømmetilstand, var, at jeg saa Hr. Pa- 
storens fyldige Ansigt bøje sig langt borte fra hen imod mig, 
pludseligt blive meget stort, og derpaa ganske blidt meddele 
mig, at Hr. Kvarnstrøm, medens han var inde i Studere- 
værelset, undrede sig over, at vor Ekvipering som Søfolk 
ikke var mere sømandsmæssig, samt at vore Hænder, efter 
det flygtige Syn, han havde taget over dem, var saa nette, 
som de var. 

Hvad jeg svarede herpaa, eller om jeg i det hele taget 
svarede noget herpaa, skal jeg lade staa uafgjort hen. Jeg 
følte mig kun kort efter understøttet af tjenstvillige Væsner 
og ledet ind i en mørk Stue, hvor der derpaa blev tændt Lys 
af usynlige Aandehænder, hvor jeg dernæst blev bragt i en 
horisontal Stilling, og hvor jeg meget kort efter blidelig gled 
over i alle salige Væsners letgyngende, overjordiske Regioner. 



En egen gysende Fornemmelse og Følelsen af, at et dødt 
Dyr, f. Eks. en druknet Kat, laa over min Næse , bragte mig 
til adskillige Timer efter disse sidste Begivenheder, at gribe 
op til samme Næse^ hvorved jeg fik fat paa en klam Gen- 
stand, der da, efterhaanden som jeg fik vristet Øjnene op, viste 
sig at være en vaad Svamp. 

»Vaagn op. Tordenskjold! Her holdes Krigsraad«, hørte 
jeg nu Lord Nelsons Stemme. Jeg befriede mig øjeblikkelig 
for den vaade Genstand ved at kaste den i Ansigtet paa den 
talende. 

for den vaade Genstand ved at kaste den i Ansigtet paa den 
talende. 

»Holla, kan du styre dig; du løb saamænd vild nok i Gaar 
Aftes,« raabte vedkommende. 

Ved denne Erindring om min sørgelige Forløbelse den 
foregaaende Aften blev jeg fuldstændig vaagen. Jeg rejste mig 
over Ende, og saa' mig om. 

Der var redt en Søsterseng paa Gulvet i et langagtigt Væ- 
relse, udenfor hvis Vinduer Træer og Buske svajede frem og 
tilbage i de stærke Vindstød. Det sitrende Lys, som paa denne 
Maade kom og forsvandt i Værelset, blændede mine endnu 
noget medtagne Øjne. 

Jeg gned Øjnene eftertrykkeligt, og saa' nu mine tre Stal- 
brødre siddende rundt omkring mig, halvt paaklædte og i 
deres egne Klæder. 

»Bukserne ser temmelig slemme ud,« sagde Niels Juel 
med et mistrøstigt Blik ned ad de nævnte Genstande. »Nu er 
der ikke Tid til at tale om Bukser,« afbrød Lord Nelson 
strengt. »Tordenskjold dér er nu vaagnet, og vi kan begynde 
at tale om Sagerne, saaledes som de staar. Du, Niels Juel, og 
Villemoes var naturligvis altfor optagne i Gaar Aftes . . .« 

»Ja, jeg frier straks,« afbrød Niels Juel, idet han rejste sig 
og trak Vesten paa. 

»Jeg med,« raabte Villemoes, der sad og friserede sine 
krøllede Lokker foran et Haandspejl. 

»Stille I er I gale!« kommanderede Lorden. »Nu er det mig, 
der er Chef. Jeg er den eneste fornuftige iblandt jer. — I to,« 
fortsatte han, »var altfor optagne i Gaar Aftes til rigtig at for- 
staa, hvordan det hænger sammen. Tordenskjold,« her sendte 
han mig et strafTende Blik, »bar sig umaadelig dumt ad med 
Tolderen. Men det kan nu ikke nytte at skælde ud. Hvis 
denne Satans Kvarnstrøm har sendt Bud til Kjøbenhavn, hvad 
jeg er ganske overbevist om, saa maa vi bort herfra snarest 
muligt. Det var dog alt for galt, om det skulde blive opdaget 
her, at vi var . . .« 

»Ja fy for Pokker,« faldt Villemoes ind. 

»Ser I,« vedblev Lorden med en skarpsindig Mine. »Jeg 

I storm oK Slille 

lagde nøje Mærke til i Nat, inden vi gik til Køjs, at Vinden 
var sprunget østlig, saa at en Baad meget godt tidlig i Morges 
kan være gaaet til Kjøbenhavn. For Øjeblikket staar Vinden 
temmelig nordlig, saa at vi foreløbig er sikre, men falder den 
enten til Øst eller Vest, saa . . .« 

»Ja du har Ret,« brød Niels Juel og Villemoes samtidig ud. 

Vi sad en Stund tavse, og for første Gang paa vor Flugt 
tænkte vi maaske alvorligt paa Hjemmet, paa den Bekymring 
og Angst, vi havde foraarsaget, og vel ogsaa paa de uundgaae- 
lige Følger, naar vi nu blev hentet tilbage med Ekspres. 

> Det er det samme,« udbrød Villemoes, og kastede Spejlet 
paa Sengen. »Christina er en yndig Pige.« 

»Ja og Amanda!« sukkede Niels Juel. 

»Meget vel. Folkens,« sagde den uforstyrrelige Engelsk- 
mand med Armene over Kors. »Der ude i Haven har Amanda 
gaaet den sidste halve Time og ventet paa sin Ridder, medens 
han laa og snuede. Nu skal Niels Juel gaa ud og halvt om 
halvt fortælle hende Sagens Sammenhæng; det vil sige, du 
skal ikke fortælle, at vi er løbet bort fra Skolen, men du skal 
lave noget sammen om Tyranni og saadan noget, og saa skal 
Pigebørnene skaflFe os at vide, om der er sendt Baad af Sted 
i Morges. Resten maa vi saa tale med dem om i et større 
Krigsraad.« 

»Det er et Ord,« raabte den bolde Niels Juel, bandt Hals- 
tørklædet, trak Jakken paa og sprang ud igennem Vinduet. 

»Skal jeg da ikke gøre noget?« spurgte den utaalmodige 
Villemoes, lidt stødt. 

»Du skal bare gøre dig færdig, og det samme skal Torden- 
skjold gøre,« var Svaret. 

Vi klædte os paa i Tavshed. For mig stod endnu det hele 
i en underlig, dæmrende Belysning, der dog forsvandt noget, 
efter at jeg havde haft Hovedet nede i Vandfadet. 

Niels Juel kom tilbage den samme Vej, som han var gaaet 
ud, og meddelte os med et begejstret Ansigt, at Amanda var 
en mageløs Pige, der havde fundet det saa romantisk, at vi 
var forfulgte, og nu var hun og den »lille« Christina gaaet 
ned til Stranden for at skafTe os Underretning. 

»Og nu ind til Familien og lade som ingen Ting,« kom- 
manderede vor Fører. 

Det var Søndag Formiddag. Solen kastede af og til Striber 
gennem Vinduerne hen ad Gulvet i den store Stue, hvor en 
Kat sad og slikkede sine Poter paa en Stol, og hvor Vindstø- 
dene buldrede i den aabne Porcellænsovn. Den høje, magre 
Frue traadte os i Møde i en sort, højhalset Silkekjole og med 
en lang, noget rødlig Guldkæde heftet i sin Brosche. Hun 
spurgte med et lille Smil, hvorledes vi alle, og særlig hvorledes 
jeg havde sovet i Nat, og bad os undskylde-Hr. Pastoren, som 
sad inde og forberedte sig paa sin Prædiken. 

Frokostbordet stod dækket med blankt poleret KaflFetøj, 
men vi skulde øjensynlig vente paa Værten, og Samtalen gik 
i Mellemtiden meget trangt. Endelig kom Pastoren ind, hilste 
paa os noget distræt, og vi satte os om Bordet. 

»Hvor er »Flickorna«?« spurgte Husherren og saa' sig om. 

Fruen vidste ikke, hvor de var, men svarede, at de kom 
vist snart ; de var blot gaaet en lille Tur. 

»Jeg vil da haabe, at de passer Kirketiden,« ytrede den 
velærværdige Herre med en let Panderynken. 

Det var aabenbart tillige en fin Hentydning til os. Vi 
smagte lidt paa den ; vi var ingenlunde i den mest passende 
Stemning til at gaa i Kirke. Saa kom da »Flickorna«, rød- 
kindede af Blæsten og med store Kyser i Haanden. Og hvis 
nogen endnu nærede Tvivl om d'Hrr. Niels Juels og Ville- 
moes' Hjertetilstand over for disse indtagende Væsner, saa 
vilde den Rødme, der pludselig strømmede over de nævnte 
Ynglingers Kinder, upaatvivlelig forjage den sidste Skygge af 
Tvivl. 

Selv Fru Mama, der naturligvis var kortsynet som alle 
Mødre, lagde Mærke til denne pludselige Korrespondance 
mellem de rødkindede Piger og de rødkindede Ynglinge, og 
hendes Misfornøjelse ytrede sig i gnavne Bebrejdelser mod 
de indtrædende, som da satte sig i Tavshed med Blikket stift 
hæftet paa Tallerkenerne. 

Endelig var Maaltidet forbi. Pastoren læste en Bordbøn, 

under hvilken jeg forekom mig selv som en dødsdømt For- 
bryder, og vi rejste os. 

»Der er god Plads i Kirken for de unge Herrer,« nikkede 
Præsten naadigt til os. Vor Vært var i det hele taget blevet 
en hel anden Mand i Dag; — men heri var vel Helligdagen 
Skyld. 

»Lad saa spænde for,« sagde vor Vært lidt utaalmodig til 
sin Frue. »Det er nok bedst, at vi i Dag kommer kørende til 
Kirke og kørende derfra.« 

Ude i Forstuen saa' jeg Amanda og Niels Juel stikke Ho- 
vederne sammen, medens Christina med et stumt Smil lod 
sin Kavaler hjælpe sig et Overkast paa. Idet vi derpaa krav- 
lede op i den høje Holstener-Vogn og stuvede os sammen, saa 
godt vi formaaede, hviskede Amandas Ridder til os med et 
mørkt Ansigt: »I Morges tidlig har Kvarnstrøm afsendt en 
Baad Syd paa, og lovet Folkene en Ducør. Han mener nok, 
at vi er mange Prisepenge værd. Fanden anamme ham!« 

Det er den bedrøveligste Gudstjeneste, jeg erindrer nogen 
Sinde at have overværet. Den lille Kirke var næsten helt fuld 
af Tilhørere; Mændene for sig og Kvinderne for sig, saaledes 
som Skik er ogsaa i vore Landsbykirker. De første sendte os 
vrede og skumle Blikke, de sidste sendte Præstens Damer 
strenge, kritiske Øjekast. Da vi gik forbi den Stol, hvor Sog- 
nets Honoratiores har sin Plads, rejste den rødnæsede Hr. 
Kvarnstrøm sig op og hilste os med en spodsk Mine. Vi turde 
ikke se over til den Stol, hvor Præstedamerne sad, af Frygt 
for de alvorlige Sideblikke, der hvert Øjeblik syntes ligesom 
at falde ned over os, hver Gang den gejstlige Taler vendte det 
hvide i Øjnene ud ad. Jeg erindrer ikke længer Prækenens 
Tekst, for hvis rette Forstaaelse det fremmede Sprog desuden 
lagde adskillige Hindringer i Vejen, men bestandig vendte 
Ordets Fortolker tilbage til Overtrædelsen af Guds, af Lovens 
og af Forældrenes Bud, og vi følte os saa meget mere sønder- 
knuste af disse Ord, som det hele Tiden forekom os, at det 
specielt var 05, som Ordene maatte være rettede til. 

Villemoes, der sad længst inde i Stolen, dækket af os andre, 
skar med sin Skedekniv et dybt C ned i Træværket, og Lord 

Nelson, som sad ved Siden af mig, lyttede spændt til Vind- 
stødenes Kast mod de blyindfattede Ruder, og kom bestandig 
tilbage til den hviskendfe Formodning, at Vinden var i Færd 
med at falde sydligere. 

Al Ting faar imidlertid en Ende, og saaledes ogsaa denne 
Gudstjeneste. Vi ledsagede Præstens Damer ned ad Kirke- 
gulvet og ud til Vognen, og særlig ude paa Kirkegaarden 
maatte vi løbe en formelig Spidsrod af ildevarslende Blikke 
og truende Ord, hvoraf vi dog ikke ret forstod Meningen. Da 
vi stod i Begreb med at stige til Vogns, traadte Hr. Kvarn- 
strøm ud af den Klynge, som omgav os, og kom hen til os 
med det Spørgsmaal, »om vi saa vilde give Erstatning til den 
Fisker, som vi havde fortrædiget saa meget«. 

Pastoren drejede sig lidt urolig i Sædet, men vor stadige 
Talsmand var ogsaa her ved Haanden. 

»Min gode Hr. Kvarnstrøm,« svarede Lord Nelson med 
den ene Fod paa Vogntrinet. »Jeg har altid hørt fortælle, at 
det svenske Folk er et meget hævngerrigt Folk, og jeg ser nu, 
at det er sandt. Den Mand, De taler om, har først fortrædiget 
os, vi har ikke slaaet ham, men han har slaaet til mig. Hvis 
han ikke mener, at hans Vinduesruder er betalt med de Penge, 
han frastjal os, saa ligger vores Baad der nede paa Stranden. 
Der er rigtignok Hul i Bunden paa den, men Sejl og Aarer 
er der endnu i den, — hvis de ikke allerede er bortstjaalne. 
Tag De nu Baaden, Hr. Kvarnstrøm, og del den med Fiske- 
ren ; thi De skal formodentlig have Deres Part af Rovet, siden 
De er saa opsat paa at søge Erstatning hos os.« 

Med disse Ord sprang Engelskmanden op i Vognen og 
satte sig til rette. Den forbitrede Tolder viste os den knyttede 
Næve, men i det samme smeldede Pastoren med Pidsken, og 
vi rullede afsted. Vognrumlen overdøvede Hr. Kvarnstrøms 
Raab, men Frk. Christina havde bidt Mærke i Raabene, og 
meddelte Villemoes, at den uforsonlige Toldofficiant havde i 
Henhold til »syv Tusinde Djævle« lovet os, at vi inden Aften 
nok skulde høre fra ham, — og hermed var Tæmingerne 
kastede for Eventyrernes Vedkommende. 

Vor Flugts endelige Skæbne nærmede sig rask sinAfslutning. 

De gode Præstefolk var utvivlsomt slet ikke glade over de 
Forviklinger, hvori vi havde bragt os, og en Katastrofe som 
den, der aabenbart forestod os, vilde vi paa ingen Maade oppe- 
bie. Heldigvis var der i Mellemtiden kommen forskellige Be- 
søg i Præstegaarden, som afledte Opmærksomheden paa os 
unge. Vi unge, iberegnet Amanda og Christina, samledes da 
ud paa Eftermiddagen i den Qerneste Krog af Haven til et 
større Krigsraad. 

De to unge Damer var jo noget usædvanlig berørte af Be- 
givenhederne, og mange ungdommelige og teatralske Indfald 
fremførtes og forkastedes til Fordel for vor Frelse. Amandas 
Planer var romantiske, højtflyvende. Christina vilde gerne 
slaa det hele hen i Spøg, og helst have os til at blive saa 
længe som muligt. Ulykken var den samme her som ved saa 
mange andre Lejligheder, hvor sandt og falskt er sammen- 
blandet, at vi egentlig ikke kunde angive en tilstrækkelig 
GrUnd for det magtpaaliggende i, at vi kom bort fra Øen, for- 
inden der kom Bud ( — ja, og hvilket Bud I — ) fra vor Hjem- 
stavn. Den lille Christina bragte os stadig i Forlegenhed ved 
at spørge, om vi da ikke var dem, som vi udgav os for. Vi 
svarede alle som med én Mund : Jo ! — men det næste Spørgs- 
maal: »Hvorfor vi da saa absolut maatte afsted?«, kunde vi 
ikke saa fyldestgørende besvare. Amanda lovede højtideligt, 
at selv om hendes »Fæstemand« (det var allerede blevet til 
Fæstemand) skulde vise sig at være en bortrømt Sørøver, 
vilde hun dog være ham tro. — (Ak! vi var ikke Sørøvere, 
men kun bortrømte Skoledrenge). 

Christina saa' smilende op og ned ad Villemoes, og er- 
klærede, at hun slet ikke troede han var Sørøver; han var 
hendes egen »vakra Sjogossa«. (Ja, han burde i Sandhed have 
været det). 

Endelig satte Lord Nelson et strengt, alvorligt Ansigt op, 
og erklærede, at vi maatte og skulde afsted ; vi kunde da altid 
komme tilbage igen, naar vi »havde vore Papirer i Orden«. 
Nu begyndte der lidt Graad, som den praktiske Christina 
imidlertid hurtigt afbrød med den Erklæring, at nu havde 
hun en Plan. Det var Søndag Aften, og der var Dans et Sled 

oppe i Landet, saa at de fleste Fiskere sandsynligvis var borte 
fra Stranden. Norden for Kirken nede véd Foden af Brinken 
vidste hun, at Præstegaardens Avlskarl havde en Jolle lig- 
gende, som han brugte til Strandjagt. Naar det blev mørkt, 
kunde hun og hendes Søster følge os derned, og saa maatte 
vi selv sørge for Resten ; men vi maatte love, at lade Jollen 
bringe tilbage igen, naar vi havde »Papirerne i Orden«. 

Dette Forslag blev tiltraadt af os alle — undtagen Amanda, 
der absolut vilde have sat noget ekstraordinært i Scene. Imid- 
lertid lykkedes det dog hendes Ridder nogenlunde at overbe- 
vise hende om den bydende Nødvendighed af et praktisk og 
let iværksætteligt Skridt. Pigebørnene forlod os derpaa for 
ikke at vække Mistanke, og vi fire drev endnu nogle Timer 
omkring i Haven og i Stuerne, stadig med den Udsigt for Øje 
at se Hr. Kvarnstrøm træde os i Møde med et eller andet 
mindre ønskeligt Brevskab i Haanden. 

Vor Fjende udeblev imidlertid. Vinden havde trods Lord 
Nelsons stadige Tvivl uvægerlig holdt sig i det nordlige, nord- 
østlige Hjørne^ og blæste vel ikke saa frisk som ved Begyn- 
delsen af Dagen, men dog altid frisk nok til, at vi maatte be- 
lave os paa en anstrengende Tur. 

Dette var dog vor mindste Sorg; naar blot den ulyksalige 
Tolder vilde blive væk. 

Og han blev virkelig væk, og Mørket begyndte at falde 
paa, og vi listede os bort uden Afsked, — »ligesom udbrudte 
Slaver,« mumlede Niels Juel, medens vi ude paa Marken, i 
Læ af et Hegn oppebiede vore Skytspatronessers Komme. 

Og de unge Piger kom, Amanda med Graaden i Halsen 
og Forklædet fuldt af Knækkebrød, og Christina med et ven- 
ligt Smil til Villemoes og med en stor Flaske svensk Punsch 
til os alle. 

Vi naaede ned til Brinkens Fod norden for Kirken og fandt 
ganske rigtig en lille, temmelig flad Jolle, som laa halet op 
paa Sandet. Ved forenede Kræfter fik vi den ogsaa halet ned 
paa Havstokken, Knækkebrødet og Flasken blev, indsvøbt i 
Christinas Sjal, forsigtig stuvet væk under Agtertoften, og nu 
begyndte der en Afskedtagen, ledsaget af — ja jeg formoder 

det da — nogle Kys i Smug og forøvrigt af Omfavnelser, 
Haandtryk og højtidelige Løfter om snart at genses og aldrig 
at glemme. Og Afskeden kunde for den Sags Skyld gerne have 
varet bestandig, hvis ikke den praktiske Engelskmand havde 
skyndet paa, og mindet om vor personlige Fjende. Hulkende 
kastede Amanda sig endnu en Gang til Niels Juels kække 
Bryst, og Christina vekslede et langt Haandtryk med Ville- 
moes, og saa drog den fornuftige Pige sin Søster op med sig 
ad Brinken, og vi skød Jollen i Vandet, medens den utaal- 
modige Lord Nelson brummede nogle Ytringer om »Flæberi 
og pigeagtige Mandfolk«. 

»Haløj,« raabte nu jeg, der hidtil havde været den mest 
passive Deltager i denne interessante Scene. »Der er kun én 
Aare i Jollen.« 

»Saa for Pokker,« sagde Lord Nelson. 

»Lad os gaa op og søge ved Brinken,« bød Villemoes. 

I det samme hørte vi Christinas Stemme oven over Hove- 
det paa os: »Der kommer nogen.« 

Jeg er endnu ikke sikker paa, om det ikke var Løjer fra 
den overgivne Piges Side. Saa meget er vist, at vi den Gang 
tog det for Alvor. I et Nu var vi i Baaden, og stagede os ud, 
saa langt som vi kunde naa Bunden. Enhver Plan om at 
komme til Landskrona eller blot til Helsingør maatte opgives. 
Vi maatte se at arbejde os over til den sjællandske Kyst, som 
det Dagen i Forvejen havde været os magtpaaliggende at und- 
fly. Man undløber dog aldrig sin Skæbne. 

Vi styrede agter ude med Aaren, og skiftedes til at agere 
Sejl, med vore Jakker og Christinas Sjal (det kostbare Kle- 
nodie) udspændte for Vinden. Og paa denne Fart og i disse 
Nattetimer, der nu paafulgte, tør jeg nok sige, at vort unge 
Mod, vor Haardførhed og hele raske, ubøjelige Drengenatur 
stod sin Prøve fuldt saa godt som nogen Mands Egenskaber 
anvendte i et hvilket som helst Øjemed. 

Gennemvaade, forkomne, tumlede hid og did af Vind og 
Vove i vor lille, fladbundede Jolle og i en frisk østlig Kulings 
krappe Søer, drev vi i en temmelig hjælpeløs Tilstand næste 
Morgen ind ved Skodsborgs Strand, hvor vi til vor aller højeste 

Overraskelse traf — en Ekspedition, bestaaende af nogle af 
vore nærmeste, der netop stod i Begreb med at foretage en 
Rekognosceringstur over til Hveen i Anledning af en fra Told- 
officianten dersteds indløben Skrivelse. 

Der er visse Situationer, som enhver Fortæller foretræk- 
ker at lade Sløret falde for, og den Situation, der nu og senere 
i vore respektive Hjem paafulgte, var en saadan. 

Naar vi siden efter talte om vor Flugt og erindrede hinan- 
den gensidig om vore Løfter i en vis Retning, var der altid 
noget, der afholdt os fra at gentage vort Besøg paa de »tvende 
Kalypsers 0« (for at citere Niels Juel). 

Jeg for mit Vedkommende har ikke været der senere. 



ØRNEN. 



ØRNEN hed den, jeg mener Skuden; og den fo'r imellem 
— ja, det kan vi nu gemme til siden. 

Ørnens Fører maa vi først omtale ; han hed, — ja, hans 
Navn kan jo være det samme, han kunde i hvert Fald godt 
hedde Ørneskipperen, og hvorfor saa ikke kalde ham saale- 
des. Det er altid godt at have et Navn for sig selv; med at 
kalde en Mand for Hansen eller Jensen er man endnu ikke 
kommen et eneste Skridt nærmere i Bekendtskabet. For Resten 
hed Skipperen hverken Hansen eller Jensen, men ved at 
nævne hans virkelige Døbenavn, og saaledes indføre ham 
som en ofTentlig Personlighed for et større Publikum, vilde 
vi nemt kunne bringe ham ud af hans jævne, dagligdags Li- 
gevægt, ja maaske fremkalde paa hans vejrslagne Kinder en 
lignende Forlegenhedens Rødme, som efter Sagnet viste sig 
hin mindeværdige Dag, da Amtmanden i egen Person paa- 
hæftede den brave Sømand Dannebrogsmændenes Hæders- 
tegn dernede ved Havnen i Overværelse af en stor Del af By- 
ens Indvaanere. Den Dag kneb det, som man siger. Ja, der 
er dem, som vil paastaa, at den ny Dannebrogsmand i et Øje- 
blik af usminket Aabenhjertighed erklærede, at han hellere 
vilde tage tre af sine værste Rejser paa Søen om igen, end en 
eneste Dag som denne paa Landjorden. Og dette vil, som 
man nu kan overbevise sig om, ikke sige saa lidt. 

Ikke fordi at Vejen mellem den lille By paa Øen og den 
lille By paa Fastlandet var saa lang, men det var udelukken- 

de ved Vintertid, naar Dampskibet havde »lagt op«, at »Øi^ 
nen« var udset til at gøre disse Rejser i Isgang og Snetykning, 
Stormvejr og Frostvejr, og alt sammen i Østerseens urolige, 
krappe Søgang, i disse farlige, drillende Søer, der rejser sig 
under den mindste Kuling, skruer sig i Vejret, brydes og top- 
pes imod hverandre, og styrter med en ejendommelig ras* 
lende Lyd, ligesom hvæsende Klapperslanger, løs paa sit 
Bytte. 

Der er løbet meget Vand i Stranden siden Ørneskipperen 
første Gang saa Lyset, og der er løbet meget Saltvand af hans 
Oljeklæder, siden han første Gang begyndte at fare som egen 
Mand om Bord i sin Jagt. Det forstaar sig, at han ikke altid 
har faret med denne Jagt. Fra ungt Menneske af gik han paa 
de lange Rejser, som oftest med fremmede Nationers Skibe, 
og vi kunde lade ham fortælle mangt et opbyggelig Æventyr 
fra disse Togter. Vi kunde lade ham i sit uforligneligt ma* 
lende, men ikke altid for uindviede letfattelige Sprog meddele 
f. Eks. sit Skibbrud i den kinesiske Sø; den Gang da den 
store Hamborgerbark stødte paa »et Koralrev eller saadant 
Djævelskab«, og da samme Skib fortsatte sin Fart efter Stø- 
det, men ti Minuter senere puttede Snuden nedad, og fortsatte 
i denne skraa Stilling, indtil Skrog og Rigning var gemt af de 
stille, dybe Vande, og Besætningen i Morgensko og Under^ 
bukser, og uden Vand eller Proviant, drev tre Dage omkring 
i Storbaaden, indtil de endelig kom i Land paa en 0, — hvor 
saa Malajerne oven i Købet vilde stikke dem med Knive. 

Vi kunde som sagt meddele dette og meget mere af Ørne- 
skipperens Ungdomshistorie, og vi tvivler ikke om, at vi vilde 
faa velvillige Tilhørere hertil. Men del vilde blive en allfor 
stor Afdrift fra vor Meddelelses oprindelige Maal : Ørneskip- 
perens Manddomsgerning; — og Afdrift skal man vogte sig 
for, naar man kan undgaa den. 

Nu da! Vinden er god, og Natten er vor egen, og vi er om 
Bord i »Ørnen«, og Skipperen staar til Rors, eller rellere sagt, 
han sidder for Øjeblikket paa den lille Bænk, han har lavet 
sig agter ude lige over for Nathuset. Denne beskedne Bolig 
for Kompasset er meget snildt anbragt i selve den brede Ka- 

hytskappe ved Siden af Nedgangen til de sovende, nu og da 
lydeligt snorkende Handelsmænd neden under. Rolig og 
alvorlig, med Oljefrakken knappet tæt op i Halsen, med Syd- 
vesten dybl ned i Panden, fremvisende en lille Stump af et 
ærligt, aabent, vejrslaget Ansigt, et tætklippet Skæg, der gaar 
højt op paa Kinden, og et Par godmodige, skarpe Øjne, der 
synes skabte til at se imod Vinden og Saltvandsskummet, 
sidder Skipperen som en Mand, støbt i Bronce, forestillende 
en af disse Oldtidens djærve Søhaner, hvorom saa mange 
pæne Folk i. vore Dage ved saa meget at fortælle, og som saa 
ofte maa tjene til en Sammenligning, der igen saa meget ofte 
kommer til at halte. 

De barkede Hænder er stukne i et Par af disse uldne 
Bælgvanter, med en overkomplet Tommelfinger i hver, en 
Reserve i Tilfælde af Slid eller anden Molest. Den ene Haand 
hviler paa den korte, tykke Rorpind, den anden har meka- 
nisk omfattet Tampen af Storsej Isskødet, som ligger over 
Knæet. 

Det er ikke maaneklart, men det er heller ikke mørkt. 
Maanen er ganske vist oppe, men den er ikke kommen rigtig 
frem. Det Skydække, som skjuler den, og igennem hvis Slør, 
den virker med et eget, dæmrende Skær, tyder, efter alle 
Mærker og Skipperens Ord at dømme, paa Forandring i Vej- 
ret, maaske Tøbrud med en Storm af Sønden. For Resten kan 
det være os det samme ; Vejret holder nok denne Rejse igen- 
nem; lad det saa bare blæse, naar vi først er kommen i Havn. 
Vi slingrer da afsted gennem Vandet for en halv Vind og med 
et Reb i vore Sejl. Ørnen er, som der staar i Zoologien, en 
udmærket Flyver, og dens Navne »Ørnen« er et Skib, som 
ikke giver Fuglen meget efter. Søen er allerede høj, og bryder 
nu og da med hvide Blink og med den ovennævnte raslende 
Lyd; men vort lille Fartøj vager godt med Vandet, og afsted 
gaar det. 

Den bjørneskindsbepelsede Handelsrejsende, som med et 
kort Blik over Omgivelserne har overbevist sig om Rigtig- 
beden af de her fremsatte Paastande, forsvinder netop nu 

igennem den snevre Aabning, der for en Time siden aabnede 
og lukkede sig for hans endnu mindre søstærke Kolleger. 

Han kan dog ikke bare sig for, paa Trappen ned til Søv- 
nens og Kvalmhedens Regioner, at gøre Skipperen del 
Spørgsmaal, som altid ^øres af de fleste rejsende, og som en- 
hver samvittighedsfuld Skipper bestandig vil besvare paa 
samme Maade. 

» Hvornaar — kan vi være — i Havn, Skipper?« 

» Kan ikke sige det saa lige. Kommer an paa, om Vinden 
bliver staaende. Tænker saadan ved det Lag — osv., osv.« 

Apropos om Handelsrejsende! Da denne ofte med Rette 
og ofte med Urette misrekomanderte Klasse af pelsbeklædte 
Trækfugle er »Ørnenes sædvanlige Vinterfragt, vil man ikke 
fortænke den ærlige Skipper i, at han paa Forhaand indrul- 
lerer enhver ny Passager, han faar om Bord, blandt Prøve- 
kassernes og de store, sortmalede KuflFerters Ejermænd. 

Det skete da, at Skipperen paa en af sine Rejser fra Fast- 
landet til Øen, fik en høj Mand om Bord, indsvøbt i en Kap- 
pe, medbringende et forsvarligt Antal Kufferter, Kister, Kas- 
ser osv. osv. 

Man lagde fra Land, og da alt var klart paa Dækket, alle 
Liner skudt op, alt overflødigt stuvet ned, kom Skipperen 
ved Roret og Manden i Kappen snart i Passiar sammen. 

Det syntes, at Manden i Kappen havde set sjg en Del om 
i Verden. Ørneskipperen var jo heller ikke nogen Hjemme- 
fødning. Enhver gav sin Skilling med i Laget; man sejlede, 
man kørte paa Jernbane og i Diligence, man oplevede Smaa- 
eventyr, man traf fremmede Folk, man skildrede Stemninger 
og Tilstande trindt omkring, og endelig rykkede Skipperen 
ud med det Spørgsmaal, som længe havde ligget ham paa 
Læben, fremkaldt ved den fremmede Pass^^gers ualmindelige 
Perejsthed og Fortæller-Evne. 

»Men, maa jeg spørge, hvilket Hus rejser De da for?« 

Man faar selv dømme om den brave Ørneskippers Over- 
raskelse, da han af Manden i Kappen blev underrettet om, 
at det var den ny Amtmand i egen høje Person, han her 
havde for sig. 

Om Passiaren efter denne Oplysning gik videre, ved jeg 
ikke. Jeg tvivler i hvert Fald om, at den fra Skipperens Side 
blev fortsat med den samme Ugenerthed, som den blev paa- 
begyndt. — 

Men i Nat er der ingen Amtmand om Bord, hverken kog- 
nito eller inkognito, som kunde paalægge Samtalen noget 
Baand. Frit kan Ordet passere frem og tilbage mellem de 
Skikkelser, der sidder eller staar paa »Ørnens« vaade Dæk. 
Saa lad da Ordet passere I Vinden er god, og Natten er vor 
egen. 

»Naa, du Skipper,« brummer en i Søtøj indpakket Person 
ved vor Side. »Skal du i Isen igen i Aar? for saa vil jeg raade 
dig til at assurere dine Undermaster i Tide. I Fjor havde du 
nok nær faaet Brand i dem.« 

»Ja, det var en streng Vinter i Fjor,« svares der henne fra 
Roret. »Det snurrer endnu i mine Ben, naar jeg tænker paa 
den Tur, hvor jeg sad 36 Timer i Træk her ved Roret, og 
Vandet frøs til Is i mine Søstøvler. Jeg har nok hørt, at naar 
man vil forsende Fisk, skal man stuve den ned i Is, men 
Knokkelkød taaler ikke saadan Behandling.« 

»Det tror Fanden selv og jeg med,« lyder det igen fra 
Oljetøjet ved vor Side. »Besynderligt er det alligevel, hvad et 
Menneske kan holde ud, inden han stikker Trossen fra sig. 
Det var f. Eks. medens jeg fo'r paa Grønland med »Ane Ma- 
rie«, du ved nok hende, Robbefangeren, saa fiskede vi tre 
aparte Sælhunde fra en Isflage. Ja, nu skal du dog høre, hvis 
du ikke har hørt det før. Men det kan du jo for Resten ikke 
have hørt. For han, Skipperen i »Ane Marie«, har ikke været 
hjemme siden, og Mandskabet blev afmønstret i en skotsk 
Havn — Fanden ved nu hvad den hedder — og gik siden 
efter ad Helvede til alle sammen undtagen jeg. — Jeg har nu 
altid været en heldig KantøflFel, men jeg har ogsaa en Svoger, 
som er Præst, en Præst, som kan præke for to, og han sørger 
vel nok for, at jeg ender paa en skikkelig Maade med Beret- 
telse og Konfussion, eller hvad de nu kalder den sidste Over- 
haling .« 

»Du glemmer Sælhundene, Morten Marker,« lød det tørt 
henne fra Roret. 

»Ja, stop Kammerat, Det er rigtigt. Åltsaa, jeg fo'r med 
»Ane Marie«. — Du kender hende nok; et dejligt Barkskib 
var hun, men noget luvgerrig. Naa, Fejl har vi alle, og galt 
saa det ud, hvis vi ikke havde Fejl ; hvad skulde ellers Præ- 
ster og Dokt'rer leve af? Imidlertid, jeg fo'r, som jeg sagde, 
med »Ane Marie« paa Robbefangst oppe under Grønland. 
Det havde været en heldig Rejse, og vi havde baade Lasten 
og Forrummet fuldt af Trantønder og Skind. Saa var vi da 
paa Nedrejsen, da vi fik Vinden kontrær og slem, og vi 
maatte ligge og krydse paa med smaa Sejl, og samtidig i et 
væk holde Udkig med al den Drivis, som Vind og Strøm 
satte imod os. 

Saa ligger jeg da en Aften oppe paa Fokkeraaen sammen 
med Jens West der hjemme fra. »Giv mig en Stump Skraa- 
tobak, Jens,« siger jeg og langer ud for at faa den. »Der har 
du en,« siger han, men i det samme snapper han Haanden 
til sig og raaber: »Hørte du ikke noget?« 

Jeg gloede paa ham og bad igen om Tobakken, men saa 
peger han ud over Sprydet og prajer til Rorgængeren : Drivis 
ret forud, en Kende til Luvart ! Vi falder af, men nu er det 
mig, som tydelig hører et Raab ud over vor bagbords Bov. 
»Støt med Roret,« skriger jeg saa og løber til det luv Vant, 
og ned paa Dækket og lige bus hen til Skipperen. »Der er 
skibbrudne Folk paa vor luv Bov, jeg hørte tydelig Raabe- 
ne,« siger jeg, og vor gamle, som ikke var af de raadvilde, 
kommanderer øjeblikkelig Storemerssejl bak og Baaden i 
Vandet. Det sidste var nu lettere sagt end gjort, thi Søen var 
hul og stod svært krappet herinde mellem al den megen Is, 
og ingen vilde rigtig gerne uden Bords. Men det behøvedes 
da heller ikke, kan jeg tro, for i det samme skurer vi med 
Siden op imod Isen, hvorfra Nødraabene kom. Naa, nu fik 
vi travlt med Hager og Varpankere, og da vi atter kom klar 
af Isflagen, havde vi tre stakkels Mennesker om Bord hos os, 
som havde siddet de sidste to Etmaal i Træk paa Isen, og 
som begribeligvis var mere døde end levende, da de endelig 

kom ned i Køjerne. Det var Styrmanden og to Matroser fra 
et norsk Skib, som var forlist i Isen. Det var uhyggeligt nok 
for os at høre paa deres Beretninger, da det samme jo saa 
meget nemt kunde hændes os. Den ene af Nordmændene 
var for haardt medtaget af Koldbranden. Han døde om Bord. 
Men de to andre klarede sig. — Ja, hvad Folk, og særlig Sø- 
folk maa døje, inden de kommer af med dette Futeral, som 




Livet efter min Svoger Præstens Ord skal være, det ved den 
bedst, som selv har døjet noget ondt, og som ikke blev født 
til at iigge paa en Sofa og made Pappegøjer med Svedske- 
lærte. — Skaal, Skipper, og Gud bevare Skibet, og Fanden i 
Vold med det onde Vejr!« 

Her antydede en klukkende Lyd ved vor Side, at Fortæl- 
lingen var forbi og Skaalen ærlig ment. En Flaske blev der- 
næst langet over til Skipperen, og gik atter tilbage til sin Ejer- 

liiandy efter at den dog først havde gjort sig et lille Svinke- 
ærinde hen til os, og saa tog Ørneskipperen Ordet. 

»Det var haardt nok,« sagde han; »og du har Ret, Morten 
Marker: Sømanden tjener ofte sin Føde med mere Besvær, 
end Føden egentlig er værd. Dog klager jeg ikke for min Part; 
men jeg kender nok dem, der havde Grund til Klage. Denne 
her Fart med »Ørnen« har ofte været slem nok, men i Land 
er jeg da hidtil kommen, og det paa en passende Maade, og 
jeg tænker ogsaa nok, at Skuden og jeg hytter os i Fremtiden, 
saa længe det er bestemt, at vi skal fare sammen. Alligevel 
var den Tur i Isen i Fjor, skønt det var her under Land og 
ikke oppe under Grønland, saa drøj, som man kunde tænke 
sig, og lidt til kanske; og dersom jeg ikke vidste, at du havde 
hørt den en Gang før — kan hænde sig to Gange, --* saa 
skulde jeg — -.« 

»Op med den. Skipper! Vi har Tiden for os,« faldt Olie- 
klæderne ham i Talen. 

Skipperen saa over til vor Side, og da vi havde tilnikket 
ham vor ubetingede Opmærksomhed, rokkede han lidt frem 
og tilbage paa sit primitive Sæde, prøvede, om Skødet ogsaa 
skar villigt igennem Blokkene, forsynede sin Mund med en 
passende Forfriskning i Skikkelse af en frisk Ende Skraa- 
tobak, og fortalte : 

»Vi havde bragt Posten over, og Kulden var allerede slem. 
Der var allerede megen Is i Farvandet, og vi maatte se at 
komme tilbage igen, inden vi blev helt indefrosne. Vi laa ude 
ved den yderste Havnemole, og Varp havde vi ude, og var 
klar til at lette, saasnart det dagede, og vi blot kunde se en 
Rende med aabent Vande. Kokken, Hans, havde jeg sat til at 
lave en Taar Kaffe neden under; Drengen, den anden Mand 
og jeg var paa Dækket, og det Par Passagerer, vi havde om 
Bord, laa og sov. Da vi havde drukket Kaffen, og da Dagnin- 
gen var begyndt, syntes jeg, at det var bedst vi gav os i Lag 
med Rejsen. 

Vinden var temmelig rum, og blæste omtrent til et Par 
Reb; der var vel en Del Is udenfor Havnen, men hun blev 
ført ud efter, og langt borte kunde jeg skimte Havet isfrit. 

I storm og Stille 

Saa halede vi ud, og satte vore Sejl. En dejlig lille Storm- 
klyver havde jeg netop faaet, og da jeg kunde vente, at hun 
op ad Dagen vilde friske lidt mere, stak vi et Reb til i Stor- 
sejlet, og nu var der god Gænge i det, og passelig Sejlføring, 
og saa pinte vi paa gennem Isen og arbejdede os ud efter. 

Men saa gav hun sig op ad Dagen til at blæse; hu ha! 
Klosrebe maatte vi; og dog var Vinden ikke det værste, for 
Skuden havde al sin Ballast inde, og fast laa Ballasten helt 
nede i Bunden agter ude, og hvad det anbelanger, saa kunde 
vi gerne have sejlet Vandet helt op til Masten — vælte kunde 
vi ikke. Men Vinden blev mere og mere kontrær, og al den 
Is, som var dreven ud efter, satte nu ind paa os igen. Der 
blev Is agtenom os, og der var Is forude, og med Kulingen 
tog ogsaa Kulden til, og snart var Skuden udenbords at se 
til ganske som en af de andre Isflager, der drev omkring, og 
for hvert Skvæt Vand, vi fik ind over Dækket, lagde der sig 
en Isskorpe over alt, hvor man skulde træde eller gribe 
for sig. 

»Dette her er ikke saa bekvemt,« siger jeg saa til Kokken* 
»Men vi kommer vel til at pine paa, for at komme ud efter, 
og se at faa Stræk op under Land. Kanske vi kan faa Kig 
paa en aaben Rende et Steds.« 

»Ja, kan hænd's sig,« siger Hans. Og som vi saaledes 
begge stod og spejdede, fik vi da ogsaa Øje paa en Rende, og 
den fulgte vi, saa godt det lod sig gøre. Af og til skruede den 
sammen, og saa lysnede det igen, og endelig kom vi da ud i 
nogenlunde frit Vand. 

Men den korte Vinterdag var næsten gaaet med ved denne 
Flakken hid og did. Og det var ganske forskrækkeligt saa 
Skuden var bleven iset over. Der laa en halv Alen tyk Isskorpe 
langs hele Lønningen, enhver Blok havde en Klump om sig 
saa stort som et Kaalhoved ; naar man greb i en Ende, eller 
man tog for sig ved Staget for at holde Balancen, fik man Is 
i Hænderne; det var helt farligt at gaa paa Dækket; Sejlene 
var tilsidst saa stive af Is, at de næsten stod lige ret op og 
ned i Luften, og paa vor Klyverbom havde der hængt sig en 
Ismasse saa stor som en Vandtønde. Klyverbommen kunde 

da heller ikke i Længden bære denne Kammerat; Skuden 
satte hvert Øjeblik haardt i Søen, Bommen knagede og krum- 
mede sig, og Enden paa det blev, at den knækkede over lige 
udenfor Stævnen, saa at vi maatte kappe den væk — og der 
laa vi da uden Klyver, og det gav ingen god Sejlads. 




Folkene maatte nu stadig gaa i Gang med at hugge Isen 
væk indenbords, og smide den over Bord. Og det var jo et 
drøjt Stykke Arbejde; for lige saa fort de havde renset Dækket 
og Masten og Linegodset, kom der Vand ind over igen, som 
saa frøs fast i et Øjeblik. Tilsidst nægtede de da ogsaa at ar- 
bejde langer; men jeg snakkede godt for dem og fortalte 

dem, at hvis vi ikke rensede Skuden, såa vilde tilsidst alt 
fryse fast, saa at vi ikke kunde regere hende, og saa maatte 
vi ligge som en død Blok her ude i Søen, og lade Drivisen og 
Strømmen og Vinden tumle med os, ganske som de havde 
Lyst til. Det hjalp jo allerede noget, men det bedste var dog, 
at jeg var vel forsynet med Rom om Bord. Ilden holdt vi sta- 
dig vedlige nedenunder baade for vor egen og Passagerernes 
Skyld. Saa lod jeg koge Vand, og saa fik vi et ordentlig stort 
Glas Grog rundt, og det hjalp baade paa Humøret og paa de 
valne Hænder. 

Alligevel var det dog en slem og lang Aften denne. Og 
Natten blev om mulig endnu værre. 

Hun kom med Snebyger og Tykning, og jeg vidste til 
Slutningen slet ikke, hvor vi var. Jeg havde nok paa Følelsen, 
at vi maatte komme ind under det høje Land; men se noget 
kunde jeg slet ikke, og saadan sejle paa Følelsen alene er dog 
sin egen Sag. 

Som jeg sagde før, saa var der Is helt nede i mine Sø- 
støvler, og jeg kunde tilsidst ikke mærke noget til Ben at sige. 
Og skønt jeg havde syet mig et uldent Stykke, som gik om 
Hovedet og Halsen og helt op til Munden og om Kinderne, 
saa var der dog helt fuldt af Is i Skæget; og det tøede op un- 
der Hagen, og Vandet drev mig ned ad Brystet, helt ned til 
Navlen. 

Og Øjenbrynene I Ja de er noget store i Forvejen, men 
den Nat hængte Isen sig fast i dem, saa at jeg formelig blev 
blindet; og jeg maatte af og til give Hans Roret, og selv gaa 
neden under, og faa Øjenbrynene tøet op over Ilden. Rive 
Isen af dem med Fingrene turde jeg ikke, saa var alle Haarene 
gaaet med. 

Selv her over Skuldrene, og langs ned ad Armene satte 
Isen sig i store Klumper, og hvert Øjeblik maatte en af Fol- 
kene og jeg stemme vore Rygstykker mod hinanden og dunke 
og arbejde saa længe med Nakke og Albuer, til Klumperne 
endelig faldt af. 

Nej, den Nat var slet ikke rar, og hverken Skuden piler 
Sejlene eller vi Folk havde godt af deft. 



I STORM OG STILLE 93 

Men Morgenen kom da ogsaa efter den Nat, og skønt 
der ikke var megen Lysning i Dagsskæret, hjalp det dog altid 
lidt til at kunne sprede Tykningen. Og saa meget hjalp det 
os, at jeg lige paa en Gang ret forud for os faar Øje paa no- 
get stort, graat noget, der rejste sig ligesom en Væg, og spær- 
rede os Vejen. Det maatte være Klipperne der nordpaa 
Landet. Søen var smul her inde; jeg vidste, at her var Vand 
nok, om det saa havde været for en Fregat, og jeg lagde Ro- 
ret op, og vi halsede rundt, og jeg havde da Klipperne saa 
nær bag mig, at jeg gerne kunde have spyttet i Land. 

Saa holdt vi ned langs med Landet saa godt vi kunde, 
men ofte stødte vi paa Is, og saa maatte vi ud efter igen ; og 
saadan gik det hele Dagen, snart med aabent Vande og snart 
i Isen, og endelig ud paa Eftermiddagen fik vi klar Luft og 
rent Vand, og saa løb vi omsider ind i Havn, forasede og 
forkomne, og da var det Aften og mørkt igen, og da havde vi 
akkurat været 36 Timer undervejs, og ingen af os glemmer 
den Tur i Hast. Der stod Folk nede paa Broen ved Havne- 
fyret, da vi kom ind, og jeg husker godt, at de sagde, at det 
var et aparte Syn at se os komme; og der var vel nok dem, 
der ikke havde ventet at se »Ørnen« mere den Gang.« 

Der blev en Pavse, og Ørneskipperens Meddelelse var 
endt. 

Olieklæderne ved vor Side rejste sig op, strakte sig, og 
kigede forefter med den Bemærkning, at »vi nu snart maatte 
være der«, og med den Tilføjelse, at »det var rart, om Skip- 
peren endnu havde noget af den Rom, som havde gjort en 
saa god Virkning paa Mandskabets Arbejde«. 

Skipperen ved Roret havde ligeledes rejst sig. Med rolig 
Stemme kaldte han paa Kokken, Hans, og bad ham bringe 
en nærmere betegnet Flaske frem. 

Flasken kom frem, og Maanen samtidig med den. Vi 
havde da ret Lejlighed til at iagttage vor Skippers faste, slut- 
tede Skikkelse. Ansigtet udviste ikke Spor af, at dets Ejer- 
mand for nylig havde meddelt en ikke ganske almindelig 
Episode af det bevægede og farefulde Sømandsliv, og tilmed 
ep Episode, hvori Fortælleren havde spillet Hovedrollen. Ro- 

ligt Og sikkert hvilede Øjet paa en eller anden Lysprik, en 
eller anden Landkending forude. Fast laa Haanden paa Ror- 
pinden; og Søens ensformige Skvulp og dæmpede Brusen, 
som akkompagneredes af Rorets svage Knagen eller en enkelt 
Bloks Piben i det snevre Skivgat, forstyrredes ikke af et af 
disse Eftersmæk til Fortællingen, hvori Kærnen atter bliver 
tagen ud af Skallerne, og Skallerne atter bliver knækkede for 
at serveres som en ny Kærne. 

Vi tænkte vort ved at betragte denne tavse, beskedne 
Skikkelse, over hvis Hoved saa mangen en Storm var suset, 
og som var rede til at tage imod mange Storme endnu, uden 
at Hovedet derfor blev løftet højere, eller Beskedenheden blev 
tilsat med det Krydderi, der efter et gammelt Ordsprog lugter 
ilde, men ganske vist smager godt. 

Det forekom os, at denne virksomme, energiske Skikkelse, 
der gjorde saa faa Ophævelser over saa store Ting, at denne 
djærve Skikkelse, der har oplevet mere end ti Amtmænd, der 
har mere Koldblodighed end tyve Byfogeder, og som har 
større Erfaring end hundrede Studenter (selv deres Ferierejser 
iberegnet), at han var værdigere til en poetisk Behandling end 
Størsteparten af de Skikkelser, som nu om Stunder indsmug- 
les paa Poesiens Enemærker, og hvis fint hakkede Sjæle- 
rørelser og Kribbelkrabbeltilværelses Lønkroge sætter saa 
mange mandlige og kvindelige Penne i Bevægelse. 

Vi tænkte ved os selv, at i Stedet for at udklippe Helte af 
Billedbøger, og døbe dem med Navnene Carl Verner, Henry 
Valter, etc, etc, skulde man hellere søge dem ude i Livet, 
hvor der endnu findes Spor af de gamle Helte tilbage. Og i 
Stedet for vedholdende at spinde en Fortællings Traade i et 
Væv omkring »Familiens« Middags- eller Aftensbord, skulde 
man en Gang forsøge at henlægge sin Vævervirksomhed til 
den frie Luft, hvor Vinden puster, og hvor Spindet gynger sig 
op og ned i elastiske, lette Traade, som kan udvides i det 
uendelige, og modtage den omgivende frie Naturs Paavirk- 
ning i Skikkelse og friske og fyldige Farver. 

yi tænkte noget saadant. Og maaske vil der ogsaa komme 

den Tid, hvor Skribenten bliver mere af en rejsende, der ser 
og oplever, end blot af en Skribent, der skriver. Vi har her 
givet et Bidrag i den første Retning ved at »spinde« denne 
Ende. Men Enden er lang, længere end Ørneskipperens 
Storsejlsskøde, og der kan endnu spindes adskillige Favne 
af den. 



FRA STORMFLODENS TID. 



DET kulede allerede haardt, medens vi laa ovre under Born- 
holm om Formiddagen. Vi maatte til Vejrs og beslaa 
det ene Sejl efter det andet. Søen blev stadig mere og mere 
krap, koldt var det, og naar Søerne brød, og vi tog Vand over, 
kunde det nok falde sig, at vi undertiden fik Isstumper mel- 
lem Hænderne. — »Du, Hans, kan du huske, hvad Skipperen 
sagde, da jeg gled ud paa Dækket og faldt ned i Læ, hvor jeg 
nær var bleven skyllet ud igennem Lænseporten?« — 

Den, der talte, var en ung Sømand, som jeg var truffen 
sammen med paa en Kro i det sydlige Falster. Den, hvem 
han tiltalte med Navnet Hans, var en ældre Fyr, ligeledes 
henhørende til det vaade Element. Begge havde de været om 
Bord i samme Skib; den yngre som Styrmand, den ældre som 
Tømmermand. Skibet var forlist, og Besætningen var borte 
paa de to nær. De var komne i Land paa forskellige Steder, 
og havde nu til gensidig Forundring og Glæde fundet hin- 
anden her. 

Deres Meddelelse om Stormen, om Skibbrudet, om deres 
Redning og tillige, navnlig for den yngres Vedkommende, om 
de Hændelser, der yderligere knyttede sig hertil, var jeg en 
opmærksom Tilhører af, og jeg fik Lov til senere at ned- 
skrive, hvad jeg havde hørt, naturligvis med Forpligtelse til 
at holde de omhandlede Personer og Forhold saa upersonlig 
som muligt. 

Ved Styrmandens Spørgsmaal smilede den ældre paa en 

ham ejendommelig bister Maade, satte sit Glas Grog for 
Munden, tog en ordentlig Slurk, og svarede derpaa, idet 
han jog sin brede, tjærede og barkede Pegefinger ned i sit 
Pibehoved: »Skipperen? Ja han mente jo, at De ikke behø- 
vede at jage saadan med at komme udenbords. Det kunde vi 
saamænd tidsnok komme, sa'e han, naar hun blev ved at staa 
med det Vejr.« 

»Ja, og det gjorde hun,« fortsatte den yngre, henvendt til 
mig. »Hun ikke alene blev ved at staa med Vejret, som det 
var, men hun blæste mere og mere op paa en Ost-Nordost, 
og hen paa Eftermiddagen havde vi en Brandstorm, for ikke 
at sige Orkan. — Dette gaar aldrig godt, tænkte jeg, og jeg 
kunde se paa Skipperen, at han tænkte det samme. Men vi 
sagde naturligvis ingenting. Skibet var sikkerlig godt nok, 
maaske et af de bedste, der den Dag var i Østersøen. Men 
hvad hjalp det? Vi laa og huggede i Søen med klosrebet Fok 
og Stormstagsejl. Ingen Vej kunde vi komme i den svære Sø 
og med de Klude til. Staa Falsterbo ind! —jovist! Og saa var 
det, at jeg begyndte for Alvor at tænke paa, at det maatte 
ende et eller andet Sted paa den sjællandske Kyst. 

Som det nu var saaledes, saa kravler jeg langs Dækket 
hen til Hans, som den Gang stod og havde noget at bestille 
forude. Hver eneste Sø vadskede over os, og vi maatte holde 
os godt fast for ikke at blive slaaet ned i Læ. Det kom nu og- 
saa med Snetykning; Fokken skørnede og rev Øjeblikket efter 
ud med et Knald. — Dette her er ikke rart, siger jeg saa til 
Hans. Hvor tror du omtrent, at vi kan være? jeg for min 
Part skulde næsten antage, at vi er et Stykke inde i Præstø- 
bugten; men det er jo ikke muligt at bestemme det i denne 
fordømte Tykning. — Paa det Lag, siger saa Hans; vi er nok 
snarere paa den anden Side af Møen. Det er en svær sydlig 
Afdrift, vi har haft i de sidste Par Timer, og bliver det saa- 
dan ved, kan vi nok komme i Land et eller andet Sted paa 
Falsterodden, — om vi ellers faar nogen Fornøjelse af det. 
— Det skulde jeg da haabe, svarede jeg. 

Og saa begynder jeg at tale til Hans om Falster og for- 
tæller ham, at der et Steds der nede Syd for Nykøbing var 

I storm og Stille 

en lille Pige, som jeg havde truCFet Vinteren i Forvejen hos 
en Onkel af mig i Kjøbenhavn. Hende kunde jeg nok have 
Lyst til at sige god Dag til, mente jeg nu; og saaledes pas- 
siarede vi sammen, og Hans, som jo var en gammel Sømand, 
og som var forlist et Par Gange, belærte mig om, hvordan 
man skulde bære sig ad, hvis galt skulde være, og hvis vi 
virkelig, som jo for Resten alting tydede paa, skulde blive 
nødt til at sætte Skuden paa Land. 

At det kunde gaa os anderledes, tænkte vi i det Øjeblik ikke 
paa, og Spøg var jo vistnok det halve af, hvad vi den Gang stod 
og talte om. Med ét hørte jeg Skipperen praje mig. Jeg løber 
agterud og ser ham staa med Kikkerten for Øjet, rettet noget 
foran for tvers til Luvart. — Den Pokkers Slingren, raaber 
han ; man kan ikke holde Glasset i Ro. Kan De se noget der 
forude i Tykningen ? — 

Næppe har han sagt det, saa kommer der et stort Fartøj 
ud af Mørket, bærende lige ned paa os. — En Sejler til Lu- 
vart! er der en af Mandskabet, der brøler, og inden Skippe- 
ren har faaet raabt Rorgængeren an, tørner Bæstet mod vor 
luv Bov. Naa du glade Verden ! Skipperen styrtede, saa lang 
han var, oven paa mig. Jeg saa Rorgængeren slippe Rattet og 
løbe forud, og jeg hørte Hans' Stemme, der kaldte paa mig. 
I Faldet havde baade Skipperen og jeg slaaet os noget. Det 
varede derfor nogle flere Sekunder end sædvanlig, inden vi 
kom paa Benene, og da vi nu skulde til at se os for, saa var 
vi ved Stødet blevne svajede om, saa vi havde Vinden næ- 
sten agterind; den hele Fokkerejsning laa tvers over Bakken, 
Storerigget hang og dinglede, der var ikke en Mand at se paa 
Dækket, og den fremmede Sejler var allerede nede i Læ af os. 

— De Hundetampe, skreg Skipperen, de er alle sprungne 
over i det fremmede Fartøj ; gid Fanden annamme dem!« 

Med Udtalelsen af dette fromme Ønske standsede min 
Ven Styrmanden og saa over til den gamle Fyr. »Ja, nu faar 
du først spinde din Ende, Hans, inden jeg haler for langt ind 
paa min. Den fremmede Herre her vil vist gerne høre, 
hvordan det gik dig. Ikke sandt?« 

Jeg bejaede det, lod Tømmermandens Glas fylde og bød 



I STORH OO STILLE 



ham en Cigar, som han for Resten afslog, idet han pegede 
paa sin ene Kind, hvor en Knude som af en Tandbyld viste 




den Plads, som Skraatobakken allerede indtog. Denne Tobak 
blev paa en virtuosmæssig Maade eskamoteret ud i hans hule 
Haand; en Del af Glassets Indhold gled ind i det Ruin, der 



7 a 



100 HOLGER DRACHMANN 

foreløbig stod ledigt; derpaa udfyldtes Rummet igen af Haan- 
dens Indhold, og han tog Ordet: 

»Naar der kommer noget paa af det Slags, som Styr- 
manden her har fortalt, er der ikke Tid til mange Krussedul- 
ler. Det var et stort Skib, der tørnede os, og i en brændende 
Fart kom det ned paa ds. En, to, tre, saa var Rougen knust; 
det luv Fokkevant, Rarduner og Stag sprang som Glas ; jeg 
saa et Par af vore Folk blive kastede ned i Læ og gaa væk 
over Rord. Jeg selv skulde vistnok have været samme Vej, 
men saa fik jeg Tag i det fremmede Fartøjs Klyverbom, der 
ragede ind over vor Rak, og medens jeg hang her og hjalp de 
andre af Resætningen op til mig, saa var det, at jeg prajede 
Styrmanden. I det samme kom begge Fartøjer igen klar af 
hinandep, og vi fem, seks Mand drev væk med den fremmede 
Sejler. 

I en Haandevending var det hele gaaet, og nu maatte vi i 
en Fart se at komme ned paa Dækket af det nye Skib; thi 
Rugsprydet begyndte allerede at dingle, og hele Forskibet 
havde jo ogsaa faaet sin Rekomst. Det var Nordmænd, vi 
var komne om Rord hos; og forslaaet som jeg var, løb jeg 
straks hen til Skipperen og sagde ham, at han maatte se at 
komme til Vinden igen og forsøge at bjerge, hvad Folk der 
endnu kunde være om Rord i den Skude, han havde oversejlet. 

Det var saamænd en meget flink Mand, men hans Ror 
var knust, — hvad skulde han gøre? Og saa drev vi da med 
Nordmanden, maaske et Par Timers Tid, maaske mindre, og 
endelig stødte vi. Det var imidlertid blevet mørkt. Hvor vi 
var, og hvor langt vi var fra Land, kunde ingen sige. Folkene 
vilde straks have Storbaaden i Vandet, men Skipperen og jeg 
holdt paa, at vi alle skulde blive saa længe ved Skibet som 
muligt; Skuden var stærk nok og kunde altid holde Natten 
over. Naar det igen blev lyst, kunde man bedre bjerge sig i 
Land ; nu at gaa ud med Raaden i Mørket og i den svære Sø 
vilde kun være at gaa i Hundene til lige straks. Vi, baade 
Skipperen og jeg og et Par af mine egne Kammerater, snak- 
kede godt for de andre, saa længe indtil de alle blev enige. 
Og saa blev vi da Natten over paa Skuden. 

I Begyndelsen havde vi alle Arbejde nok med at faa Baa- 
den saaledes hængt op ved Lossegrejer og andet Gods mellem 
Fokke- og Stormast, saa at vi kunde bevare den for at blive 
skyllet over Bord af Søerne, og saa at vi kunde faa den 
slingret udenbords, naar vi skulde bruge den; men da der 
saa ikke længer var noget at tage Haand i méd, og enhver 
kun tænkte paa at surre sig og bjerge sig, hvor han kunde 
bedst, saa kan De rigtignok tro, at Natten var baade lang 
og streng. Vi stod paa nogenlunde ren Grund, det var vores 
Lykke. Skuden var godt fortømret og ny i Bunden; det hjalp 
ogsaa. Men alligevel, sikke Stød vi fik, og sikke Søer vi tog 
over. Det, jeg var mest bange for, var, at Masterne skulde gaa 
over Bord og tage Baaden med sig. Ja, det forstaar sig, saa 
var vi jo gaaet med, alle sammen, og saa havde Polten været 
ude med det samme. 

Nu stod imidlertid Masterne, det vil da sige Underma- 
sterne; for Stængerne var gaaet fløjten, straks da vi stødte. Der 
var en Skibsdreng mellem Nordmændene, og saa var der to 
af mine Kammerater ; de kunde ikke holde Kulden og det 
vaade ude. Den lille Fyr hørte jeg græde og klage sig. Han 
havde surret sig i de underste Vævlinger af Storevantet, og 
Søerne vadskede hvert Øjeblik op til ham. Saa prajede jeg 
ham, at han skulde flytte sig højere op, og jeg firede mig selv 
ned for at hjælpe ham. Men han maa allerede have været stiv 
af Kulde, for da jeg var lige ved ham, og jeg havde raabt, at 
han skulde gøre Surringen los, saa hørte jeg kun et Skrig, og 
han var væk. De to af mine Landsmænd og en af Nordmæn- 
dene var heller ikke at finde, da Morgenen endelig kom, og 
alle sammen var vi slemt medtagne. 

Et svært Højvande var det, da Dagen gryede, og just som 
vi kunde begynde at skimte Landet forude, en halv eller tre- 
Kvartmil fra os, lettede Skuden sig og gik i Drift ind efter. 
Det var et Held, at vi paa den Maade kom længere ind. Sku- 
den kunde næppe holde sig mere. Den var saa godt som 
synkefærdig og drev dødt gennem Vandet. Efter en halv Snes 
Minuter stødte den igen og rullede tungt om paa Siden, me- 
dens Vandet væltede op af alle Luger. — Se saa. Folkens, 

raabte jeg; nu eller aldrig! Og saa smed jeg Surringen af mig 
og firede mig ned i Storbaaden, der var slingret helt ud over 
den læ Ræling og næsten naaede Vandet, som jo var smult 
her, da Skroget brød Søerne. Der var kun en seks, syv Mand, 
der havde Kraft til at gøre som jeg. Vi kappede med Kniven 
det Linegods, der holdt Baaden, og nu flød vi paa Vandet, og 
med Fare for at blive knuste mod Røsterne blev vi liggende 
her et Par Minuter for at se, om ingen af de Folk, der sad i 
Vantet eller i Mersene kunde komme ned til os. Et Par Styk- 
ker prøvede ogsaa derpaa. To sprang ned i Vandet, og dem 
fiskede vi op i Baaden. En tredje plumpede ned, men faldt 
med Hovedet mod noget Tømmer, og ham saa vi ikke mere. 
Nu begyndte Fokkemasten at vakle, og vi turde ikke blive 
liggende længer. Saa tog vi til Aarerne, og saa gik det ud i 
Brændingen.« 

Her gjorde Fortælleren et Ophold, som han benyttede til 
at underkaste sit Glas en dybtgaaende Undersøgelse, samt 
til ved et Sideblik hen imod mig at forvisse sig om, at hans 
Fortælling ogsaa havde gjort det rette Indtryk paa »Land- 
krabben«. Da det syntes, som om han var bleven tilfreds- 
stillet i saa Henseende, tog han atter fat paa den korte Pibe, 
som han havde lagt fra sig paa Bordet straks ved Begyndel- 
sen af Styrmandens Meddelelser, og som han nu gav sig til 
at udkradse, stoppe og tænde, uden tilsyneladende i ringeste 
Maade at besværes af Hensyn til det Kvantum Tobak, han 
allerede nød Behageligheden af paa anden Maade. 

»Vi arbejdede os gennem Brændingen,« vedblev han; 
»men skønt Baaden vagede temmelig godt paa Vandet, brød 
Søerne dog alt for tit og var i det hele taget alt for krappe, 
til at vi ikke skulde faa Vand ind over os hvert Øjeblik. Vi 
sad næsten i Vand til Tofterne, og Halvdelen af os maatte 
stadig øse med Huer og Sydveste, medens de andre roede. Vi 
havde kun tre Aarer; den norske Skipper styrede med den 
ene, og med de andre arbejdede vi. Det gjaldt naturligvis om 
ikke at komme tvers for Søerne, og det gik ogsaa ganske 
godt, indtil den ene Aare knækkede. Saa maatte vi tage Skip- 
perens og ro og styre paa en Tid. Jeg sad netop og øste, og 

havde Ansigtet ind imod Land. Jeg kunde allerede se en 
Brink med store Træer. Jeg kunde se, hvor Jorden havde 
løsnet sig fra Rødderne, der ragede ud over Vandet som Ræd- 
dikeknipper. Der var ikke Spor af nogen Forstrand. Det hele 
var en eneste hvid Brænding, som kastede svære Grene og 
Vragstumper og andre sorte Tingester om imellem hverandre. 
— Det var da et nederdrægtigt Sted at komme i Land paa, 
tænkte jeg netop ved mig selv. Naar man ikke kan faa fat i 
en af Rødderne, saa kan man vel lige saa godt pakke ind 
straks. Næppe har jeg tænkt saadan, saa hører jeg en almæg- 
tig Braadsø komme rullende. Jeg drejer Hovedet og ser i det 
samme det glasklare, skummende Uhyre hvæse saa godt som 
lige over Hovedet paa Skipperen, der sad paa den agterste 
Tofte. Jeg tror nok, at jeg brølte Varsko ! Men bande paa det, 
vil jeg dog ikke, for i samme Øjeblik var jeg og vi alle sam- 
men helt under Vand. Det var akkurat, som jeg kan tænke 
mig en Mand ligge under et stort Hølæs. Da Slaget og Trykket 
var forbi, mærkede jeg, at jeg havde noget under den ene 
Arm. Det var en af Aarerne. Selv laa jeg og drev i Vandet. 
Baad og Mennesker var der ikke Spor af. Jeg kan gerne sige, 
at jeg svømmede ind mod Land, men jeg blev nok snarere, 
tillige med Aaren, som jeg ikke gav Slip paa, kastet der ind. 
Jeg kan akkurat huske, at jeg, med Aaren foran mig og noget 
Vraggods rundt omkring mig, af den sidste Sø blev kylet op 
mod de Trærødder, som jeg netop havde tænkt paa i Baaden. 
Da Vandet strømmede tilbage, var Aaren eller Vraggodset 
eller begge Dele bleven viklet ind bag mig imellem Rødderne 
og Grenene. Hvordan det gik til, skal jeg ikke kunne sige ; 
men nok er det, at der var noget, der holdt fast paa mig, og 
saa holdt jeg fast igen. Saa kom jeg til sidst til at staa oprejst, 
og slæbte mig et Par Skridt ind imellem Træerne, og der faldt 
jeg saa omkuld og blev liggende, indtil Bonden fandt mig og 
kørte mig hjem til sig og fik mig til Køjs.« 

Jeg spurgte Tømmermanden, hvor omtrent han var kom- 
men i Land. »Ja, Pokker maa vide, hvorledes vi har sejlet,« 
raabte han og fægtede i Luften med Piben. »Jeg mente, at vi 
maatte være komne helt Syd paa, ned paa Lolland eller der 

omkring; men vist er det da, at jeg kom i Land paa det syd- 
lige Møen nede ad Grønsund til, og lige saa vist er det, at jeg 
var den eneste levende, som kom i Land der. Om det nu var 
»Tolken«, vi havde stødt paa, eller om det var en anden 
Grund, det skal jeg ikke kunne sige. Da jeg havde ligget en 
Dags Tid til Køjs hos Bonden, som havde fundet mig, gik jeg 
ned til Stranden igen, men der var hverken Baad eller Skib 
at se. Et Par Dage efter skal der nok være drevet nogle Lig 
op der i Nabolaget. Lodserne ved Grønsund vilde vide, at der 
samme Morgen, som jeg var kommen ind, var observeret et 
stort Skib ude paa »Tolkene. Det havde nok ligget der et 
Kvarters Tid, men saa var der ikke Skib at se mere. Men jeg 
gik nu over paa Falster og fulgte hele Kysten Syd efter, for 
jeg vilde se at finde mit gamle Skib og muligvis Styrmanden 
der; Skipperen var et Fæ, ham kunde det være det samme 
med. — Og saa fandt jeg da Styrmanden her, og vel var det, 
og nu kan han spinde videre paa sin Ende.« 

Den gamle Ulk rakte sin store barkede Næve over Bordet 
til sin unge Elev, Ven og Foresatte. Man udvekslede et tavst, 
hjerteligt Haandtryk, der ligesom satte et djærvt Punktum 
efter den simple, kunstløse Fortælling. Saa tog den yngre 
Ordet: 

»Da Skipperen og jeg var blevne ene om Bord paa den 
ramponerede Skude, havde vi jo ikke stort andet at gøre end 
at lægge Roret lige i Skibet og Tungen lige i Munden. Saa 
længe vi endnu havde lidt Dagslys tilbage, arbejdede vi med 
Økserne forude, og det lykkedes os ogsaa at faa det meste 
af Fokkerigningen klaret væk. Storstangen var saa venlig at 
blæse over Bord af sig selv; og da nu Skuden paa den Maade 
blev lettet, trak hun heller ikke Vand saa glubsk som lige 
straks. En dygtig en paa Skalmejen havde hun faaet, og mær- 
keligt var det alligevel, at hun kunde holde sig flot, saa længe 
som hun gjorde. Saa begyndte det da at blive mørkt, og da 
nu Skipperen tog paa at klage sig og talte om Kone og Børn, 
gik jeg neden under for at bjerge nogen Proviant; thi, som 
jeg sagde til mig selv: Vind og Sø er slemme nok; skal man 
oven i Købet være fastende, saa maa man nok klage. Der var 

allerede et Par Fod Vand i Kahytten , og Brød og Smør var 
fordærvet; men en Flaske gammel, vestindisk Rom fandt jeg 
i et Skab, og den gik jeg op med paa Dækket og bød Skippe- 
ren. En lille Smule »hellig« havde han nu altid været, og da 
han saa mig med Flasken, gjorde han et Ansigt ligesom en 
Gedebuk, der vil stange, og spurgte mig, om jeg vilde drikke 
mig fuld. 

— Nej , saa min Salighed om jeg vil, raabte jeg. Men jeg 
er saa vaad som en Sælhund og saa kold som en Istap, og 
om det saa var min sidste Vagt i dette Liv, saa vil jeg tage 
mig en Mavekradser. Og dermed satte jeg Flasken for Mun- 
den og tog en ordentlig Slurk. Jeg bød atter Skipperen, men 
han havde foldet Hænderne og rystede paa Hovedet. Saa ky- 
lede jeg Flasken langt ud i Søen for at vise ham, at min Hen- 
sigt virkelig kun havde været at forfriske mig, ikke at gøre 
mig til et Dyr, saaledes som mange Søfolk, og navnlig de en- 
gelske, i et saadant Tilfælde gør. 

— De skulde bede til Vorherre, sagde han saa; det kan 
ikke vare længe, inden vi tørner paa Land, og saa Gud 
hjælpe os. 

— Ja, Gud hjælpe os, sagde jeg; og det vil han ogsaa nok, 
hvis vi ellers har mere at udrette i Livet. Vi kan ikke tvinge 
ham med Bønner; har vi opført os bravt og honnet, saa spa- 
rer han os nok, hvis vi skal spares, og saa behøver vi jo ikke 
at bede ham derom. Har vi været nogle Slyngler, saa nytter 
det skam ikke, at vi nu hyler ham noget for. Jeg tror nu for 
Resten, at det mest kommer an paa, om vi skal gøre mere 
Gavn, og om vi kan gøre mere Gavn. 

— De er et ungt Menneske, sagde saa Skipperen, og De 
taler saaledes ; De skulde skamme Dem. — Og saa begyndte 
han at ramse noget højt op. 

— Jeg vil ikke gaa i Rette med Dem, sagde jeg nu ganske 
rolig. De er en ældre Mand, De er Skibsfører her, og De har 
ført Skibet flinkt lige indtil nu. Jeg vil blot sige, at jeg synes, 
at en Mand og navnlig en Sømand maa være fortrolig med 
at skulle dø, og at det bedste er at kunne gaa Døden i Møde 
saa modig som muligt. Men alle disse Bønner gør en angst 

I storm og Stille. 

Og urolig. Jeg kan jo høre det paa Deres Stemme; De er bange. 
Og hvis det saa endda var Deres egne Ord. Men det er jo 
noget, De har lært udenad. De ved jo næppe, hvad De selv 
siger! 

— Jeg har Kone og Børn der hjemme, svarede han; det 
har De ikke! 

— Nej, sagde jeg, men om jeg saa havde to Koner og to 
Hold Børn, saa gavnede jeg dem dog ikke ved at bære mig 
saadan ad, som De nu gør. 

— I det samme saa jeg ude i Mørket over vor luv Laa- 
ring en lang, hvid, blinkende Stribe og hørte nu den raslende 
Lyd af en Styrtesø. — Ned med Roret! raabte jeg til Skip- 
peren og sprang op i det luv Storevant. 

Men Skipperen maa allerede have været saa forvirret, at han 
ikke hørte mig. Vi fik vist tre Fjerdeparten af Braadsøen. Det lød 
ligesom en Torden, da Søen brød ind over os. Skandseklæd- 
ningen knustes, hele Dækket var en eneste Vandhvirvel ; det 
rev og ruskede i Vantet, hvor jeg klamrede mig fast, og Van- 
det vedblev længe at løbe fra agter til for, fra Styrbord til 
Bagbord, og, saavidt jeg kunde skelne i Mørket, var alt fast 
og rørligt Gods skyllet væk af Dækket. Jeg brølede paa Skip- 
peren, men der kom intet Svar. Saa fik jeg fat i et Fald, ha- 
lede det ud igennem Blokken og surrede mig fast i Vantet for 
det Tilfælde, at der skulde komme en ny Styrtesø, nu da der 
ikke længer var noget Styr paa Skuden. En Del af Lasten var 
Planker. Det var vel paa dem, vi drev, kan jeg tro. Og nu sad 
jeg der i Vantet og tænkte paa mange Ting, og hvad der mest 
holdt Modet oppe i mig, vaad, forfrossen og alene som jeg 
følte mig, det var Tanken om den lille Pige, som maaske 
ikke var saa farlig langt borte. Ja, underligt var det, men jeg 
tænkte bestandig, at, siden det endnu var gaaet mig saa hel- 
digt, saa maatte jeg vel ogsaa komme i Land paa en nogen- 
lunde skikkelig Maade. At det bar ind efter Land, det vidste 
jeg. Vinden kunde næppe være sprunget synderlig, og det var 
jo for den, jeg drev. Paa Falster eller Lolland maatte det 
ende, og hvor var jo ligegyldigt, naar jeg bare slap vel fra det. 
Det blæste nu aldeles storartet; der var ikke længer Tale om 

Braadsøer; hele Havet var et eneste Braad. Jeg kunde derfor 
ikke skelne Brændingen og Grundsøerne, da Skuden endelig 
kom ind. 

Vi laa heldigvis paa langs i Søerne, da hun tørnede. Ved 
Stødet svajede hun Siden til, men fik atter en Sø ind under 
sig, og paa den løb hun et Stykke, tørnede saa atter og 
blev liggende helt paa Siden. Jeg entrede op i Merset og gjorde 
mig fast der. Ikke længe efter faldt Masten. Jeg blev rullet et 
Par Gange rundt i Søen og tabte næsten Vejret. Da jeg mær- 
kede, at Masten havde haget sig fast i Røstet, kappede jeg 
med min Kniv Surringen, der holdt mig; en Sø fik fat i mig 
og drev mig et Stykke frem ; jeg følte Grund under Fødderne, 
og nu blev jeg puffet og stødt frem, og saadan blev det ved at 
gaa, halvt svømmende, halvt kravlende, uden at Vandet mær- 
kelig nok vilde helt forlade mig — Landet her maa være 
oversvømmet, tænkte jeg da. Jeg kunde ogsaa mærke, at jeg 
snart sank ned i blød Grund, snart kom over forskellige Gen- 
stande, som ikke kunde ligge paa en nøgen Strandbred. 
Frygtelig udmattet var jeg imidlertid bleven, og da jeg i Mør- 
ket øjnede noget stort, sort noget, brugte jeg mine sidste 
Kræfter for at naa det. Det viste sig at være et Hus. Halvt 
sammenstyrtet syntes det allerede at være, men det gav dog 
Dækning foreløbig. Jeg kom op paa Taget, satte mig til Hvile 
og lyttede efler, om jeg kunde høre Stemmer af Mennesker; 
men alt var stille. Jeg hørte kun Vandet slaa op mod Væg- 
gene indenfor og Havet gøre Spektakel i nogen Afstand. — 
Ja, ja, tænkte jeg; den Gang slap jeg dog fra Havet. Nu 
skulde det da gaa underligt til, om jeg skulde drukne paa 
Landjorden I — 

De Anstrengelser, det havde kostet mig at naa saa vidt, 
havde givet mig Varme i Kroppen. Men da jeg dyngvaad, 
som jeg var, havde siddet nogen Tid paa Taget, mærkede jeg 
nok, at jeg begyndte at blive stiv. Jeg borede mig da igennem 
Straaet og kom ind paa Loftet, hvor jeg sad og krøb sammen 
til hen imod Morgenen. Da det begyndte at lysne gennem 
Gavllugen, kunde jeg se mig omkring i Hytten. Hvis den i 
det hele taget havde været beboet, maatte Folkene have røm- 

met den i Tide. Der var ikke Spor af Klædningsstykker at 
finde paa Loftet, og da jeg igennem en Lem i Loftsgulvet 
kiggede neden under, saa jeg kun mudret Vand og pogle 
ganske enkelte Stykker Bohave ragende op hist og her. Jeg 
saa ud ad Gavllugen. Alt var Vand rundt omkring; der gik 
nu formelig Brænding paa sine Steder, og Vandet og Stormen 
ruskede i den stakkels Hytte, saa at den knagede og bragede 
i alle Sammenføjninger. Jeg mærkede ogsaa, at Vandet vok- 
sede med hvert Øjeblik, og ligesom jeg allerbedst tænkte paa, 
hvor galt jeg sad i det, og at det nogenlunde var det samme 
som at være om Bord i en Havarist, ramlede Vægge og Skille- 
rum sammen neden under mig, Vandet sprøjtede op igennem 
Lemmen i Gulvet, og jeg krøb igen uden Bords paa Taget 
gennem det Hul, jeg havde lavet mig; Taget med sit Sparre- 
værk løsnedes lidt efter lidt fra Stolperne neden under, og 
saa gik jeg i Drift med mit nye Fartøj. 

Det vil maaske lyde underligt, men vist er det, at jeg be- 
fandt mig meget bedre nu, da der igen var kommen Gang i 
Tingene, og den Spænding, hvori jeg var, indtil jeg fik at vide, 
hvorhen det bar, og om Fartøjet vilde holde, satte mig Varme 
i Blodet og holdt Humøret oppe. Sejladsen var endda ikke af 
(len langsomste; der var rigtignok ikke meget Styr paa Sku- 
den, og en Gang imellem svajede den flere Gange rundt paa 
samme Plet, indtil atter den overvejende Strøm- og Vindret- 
ning drev mig og Skuden videre ind ad Landet til. Somme- 
tider ragede vi uklar med et Træ eller med skjulte Grunde, 
og naar da Vind og Vejr pressede paa, og Sparreværket strit- 
tede imod, saa frygtede jeg rigtignok, at Skuden skulde skil- 
les ad. Dog, Straaet og Lægterne var sejge, og mit Fartøj holdt 
nogenledes sammen. Efterhaanden som det blev lysere, saa 
jeg flere Genstande omkring mig rage op over Vandet, baade 
Træer og Tage, og paa nogle af disse troede jeg ogsaa at kunne 
skelne Folk, som rakte Armene i Vejret og viftede med Klæd- 
ningsstykker. 

— Ja, havde jeg blot en Jolle, tænkte jeg, saa skulde jeg 
nok komme jer til Hjælp, Godtfolk. Men nu er jeg selv ikke 
bedre faren end I! 

— Nogen Tid efter opdagede jeg noget, som jeg straks 
troede, var et Menneske, der kæmpede med Vandhvirvlerne. 
Jeg førtes lige ned imod Stedet og stod allerede klar til at 
springe ud og forsøge paa at redde vedkommende, da jeg saa, 
at det var en stor, sort Hund. Saasnart det stakkels Dyr fik 
Øje paa mig, tudede det ganske højt og gjorde nogle Kraft- 
anstrengelser for at komme mig paa Siden. Jeg holdt fast i 
en af Taglægterne, bøjede mig saa langt ud over Vandet, 
som jeg kunde, og fik da ogsaa Greb i den krøllede Pels, og 
nu var vi to Mand, eller, hvad jeg vilde sige, en Mand og en 
Hund om Bord paa Taget. Snart efter blev jeg prajet af en 
Karl, der kom roende i en Baad. 

»Er I flere der inde?« raabte han. 

— Javel nok, svarede jeg; drej blot under og kom til Fald- 
rebet, for Skuden her holder ikke længe I 

Han forstod mig nok ikke rigtig, men kom alligevel paa 
Siden af os, og Hunden og jeg kom da i Jollen. Han havde 
nok heller set, at Familien havde været noget større; men nu 
havde han en Gang faaet os med, og saa blev vi der. Jeg 
trængte til at røre mig, og saa tog jeg fat i Aarerne, og Karlen 
og Hunden satte sig ned, og begge gloede de paa mig, men 
hvem af dem, der gloede mest, skal jeg ikke kunne sige. Kar- 
len kunde vel nok se paa mig, at jeg var Sømand, men lang 
Forklaring var der ikke Tid til, han pegede blot paa et Hus 
noget borte, og jeg roede til. 

Vandhvirvlerne tog til, flere Strømninger krydsede hinan- 
den. Træer og Gærder kom i Vejen, og det blev anstrengende 
nok at ro. Imidlertid naaede vi dog et Hus, hvor Folkene sad 
i Gavllugen. Taget var flænget paa flere Steder, Lægter og 
Stolper strittede ud over alt. Det saa overmaade skrøbeligt 
ud det hele. Der sad et Fruentimmer og hældede sig over et 
lille Barn, og en Mand stod oprejst og raabte af alle Kræfter. 
Jeg rendte Stævnen af Baaden fast i Tagskæget, eftersom 
Strømmen løb alt for stærkt langs med Gavlen, til at vi kunde 
blive liggende der: saa sparkede vi Hul i Straatækningen, fik 
først Barnet langet ud, og tog saa Folkene i Baaden. Karlen 
og jeg tog derpaa hver sin Aare, og da jeg spurgte, hvor vi 

skulde hen, pegede han paa en Samling af Tage, der laa om- 
kring et Kirketaarn, og sagde : 

»Til Byen begribeligvis. c 

Det begreb jeg nu ikke saa lige, men vi satte da Kursen 
hen imod det Sted, som han viste. 

Da vi kom nærmere, saa jeg nok, at her en Gang kunde 
have været en By. Men for Øjeblikket maa jeg rigtignok til- 
staa, at Byen tog sig bedrøvelig ud. Al Ting svømmede om 
mellem hinanden. Stole, Borde, Kasser, Senge og Vugger. 
Husenes Mure og Vægge var gennembrudte af Vandet, Gav- 
lene var skredne ud, og Tage og Høstakke drev omkring. 
Jeg saa' saa godt som ingen Mennesker; de maatte enten 
være bjergede eller druknede. Et Sted drev Liget af en gam- 
mel Mand os forbi, og da Fruentimmeret i Baaden fik Øje 
paa det, gav hun sig til at skrige himmelhøjt og raabte, at det 
var hendes Fader. Hun vilde absolut have fat i det; men nu 
blev Strømmen saa stærk inde imellem Husene, at vi maatte 
bære af og se at komme uden om Byen. Aarerne kunde vi 
snart ikke længer bruge til at ro med ; Træer og Havegærder, 
Plankeværker og alle de svømmende Sager kom os hvert Øje- 
blik i Vejen. 

Vi maatte stage os frem, og endelig førte Strømmen os 
ned ad en Gyde, hvor et Brøndtræ nær havde spærret os 
Vejen og hvor to Huse laa styrtede, det ene forover, det andet 
bagover, lige ned paa Landsbykirken, som efter Karlens Ord 
skulde være det Sted, man var mest i Sikkerhed. Da vi kom 
til Kirkegaardsmuren, fik vi Øje paa nogle Mænd, der vadede 
om mellem Gravene. Udenfor Muren stod Vandet vel et Par 
Alen, men indenfor gik det Folkene knap til Knæerne. Jeg 
prajede Folkene, og vi fik vore Passagerer udskibede. De der 
inde mente, at Vandet var begyndt at falde, men jeg mente 
Nej, thi ellers maatte man kunde se det paa en forandret 
Strømretning. Som vi nu saaledes stod og talte sammen, spør- 
ger Karlen, om man havde hørt noget til dem der ovre hos 
Forpagteren. Svaret lød, at man ikke havde hørt noget til 
dem, men de var vist ilde stedt, for Gaarden laa jo lavt og 
paa fri Mark. 

— Hvad er det for en Forpagter? spørger jeg saa ganske 
tilfældig. 

— Jeg troede, De kendte Forpagterens, sagde den ene af 
Folkene; det er jo hans Hund der i Baaden. 

— Nej virkelig, siger jeg saa og giver mig til at klappe 
den sorte. I det samme bliver Forpagterens Navn nævnet. 

— Død og Pine! raaber jeg, hedder denne By saadan og 
saadan? 

Folkene gloede lidt paa mig og svarede saa: Ja natur- 
ligvis. 

— Og er der ikke en ung Pige fra Kjøbenhavn i Huset hos 
Forpagteren? — Jovel, det er den lille Frøken, som hver Dag 
plejer at komme ... Ja Tak, det er godt! Og uden at spørge 
Karlen om Forlov, satte jeg af med Aaren og sagde til ham, 
at jeg vilde over til Gaarden. 

Vi skulde bag om Kirken og ud over Marken. Her var 
Vand nok til at flyde paa, og Plads nok til at bruge Aarerne. 
Men Strømmen løb en brændende Fart her ude paa det 
aabne Strøg, og jeg tror aldrig, at jeg har anstrengt mig saa 
meget ved nogen Roning. Da jeg nogenlunde var kommen 
paa det rene med Strømmens Styrke, og da jeg nu kunde 
skelne Gaardens Tage for mig, rettede jeg Kursen i Vinkel 
efter Strømmen, og da vi saaledes havde taget Afdriften i Be- 
tragtning, kom vi omsider aldeles aandeløse der over. Det 
var en større Gaard med fire Længer. Efter hvad jeg i en Fart 
kunde se, havde Murene staaet sig nogenlunde godt, men 
Vandet havde dog naaet Vinduerne, ja paa sine Steder var det 
et godt Stykke op ad Sprossen, og Beboerne maatte forlængst 
være oppe paa Loftet. Vi skoddede Aarerne og prajede, men 
ingen svarede. 

Saa søgte jeg at komme omkring den ene Længe for at 
række Gavlen af Beboelseshuset; men nu pressede Strømmen 
stærkere og stærkere paa og mærkelig nok fra den modsatte 
Side af før. Vandet maatte altsaa være ved at falde. Jeg vidste, 
hvad det vilde sige, naar en Ting i længere Tid har været un- 
der Tryk fra den ene Kant og nu pludselig faar Trykket fra 
den modsatte. Hvor stærke Murene var, kunde jeg ikke sige; 



I STORM OG STILLE 113 

men jeg vidste, at nu var der først rigtig Fare, og saa pres- 
sede jeg da paa med Baaden for at komme saa nær ind som 
muligt. Med et knækker min Aare, Baaden hvirvler rundt, og 
nu driver vi forbi Gavlen og føres bort fra Huset ud over 
Havegærdet. Jeg staar op paa Toften, giver et Sæt og springer 
ud i Vandet. Hunden efter mig. Karlen brøler paa mig, men 
jeg lader ham brøle. Jeg faar fat i en Busk, kommer op paa 
Gærdet, glider atter ned, men faar Fingre i den store Hund. 
Denne Gang var det Hunden, som hjalp nig. Vi kommer 
igen op paa Gærdet og arbejder os frem, indtil endelig Strøm- 
men bliver svagere i Læ af Beboelseshuset. 

Saa vader jeg hen til et af Vinduerne ; Ruderne er knuste 
i Forvejen. Mine store Søstøvler er tunge af Vand, jeg sparker 
hele Vinduessprossen ind, kryber igennem og trækker Hunden 
med mig. Hunden svømmer, og jeg vader fra Stue til Stue, og 
endelig finder jeg Trappen, som fører op til Loftet. Nu giver 
Hunden sig til at gø, som om den var besat, og da jeg faar 
Døren til Loftskammeret stødt op, ser jeg tre Fruentimmer, 
som kommer styrtende hen imod mig, skrigende: Red os, 
frels os! Henne ved Loftsvinduet sidder en ung Pige, og da 
hun ser en fremmed Mand, skjuler hun Ansigtet i sine Hæn- 
der. Hendes Tøj var hvidt, og det var nok egentlig ikke den 
Dragt, hvori unge Piger plejer at tage mod Fremmede. Men 
jeg siger til hende: Herregud, kæreste, bedste Frøken, det er 
mig, se paa mig; jeg har hørt, at De skulde være her, og nu 
jeg er kommen for at hjælpe Dem! 

— Der bliver jo nu stor Forundring. De øvrige Fruentim- 
mer er nok Jomfruen og Pigerne paa Gaarden. Modet kom- 
mer igen i Vejret, da jeg er hos dem. Forpagterfolkene er kørt 
bort den foregaaende Dag. Karlene paa Gaarden er der ingen, 
der har set noget til. Det har været en slem Nat for de Stakler. 

»Ja ser De, min gode Herre, c sagde den unge flinke Sø- 
mand til mig, da han var kommen saa vidt i sin Fortælling; 
»jeg har fortalt Dem alt dette kort og godt, fordi jeg ikke kan 
fortælle saadan noget paa anden Maade. Jeg turde ikke lade 
Fruentimmerne blive for længe der, hvor de var, da jeg ikke 

vidste, hvor stærkt Huset var. Jeg gik atter neden under og 
undersøgte Vandstanden. Vandet var ganske rigtig faldet 
noget, og da jeg nu skulde til at kigge efter Baaden, saa jeg 
baade den og Karlen ligge i nogen Afstand fra Gaarden ude 
ved et Træ. Saa gik jeg op paa Loftet og vinkede ud ad en 
Luge, at han skulde komme hid. Det kunde han imidlertid 
ikke; der var grundt Vand mellem Havegærdet og ham. 

— Ja, ja, tænkte jeg, kan du ikke komme til mig, saa kan 
jeg komme til digl 

Og saa forestillede jeg Frøkenen, at vi maatte se at komme 
ud til Baaden, inden Vandet tog til at vokse igen. De andre 
gjorde Ophævelser og var bange ; men den unge Dame sagde, 
at hun betroede sig i et og alt til mig, og saa lod hun sig tap- 
pert føre neden under og ud igennem Vinduet, og da vi var 
komne ud i Haven, tog jeg hende op paa mine Arme, og nu 
vadede jeg gennem Vandet, der somme Tider gik mig over 
Knæene, men dog i den sidste halve Time var bleven roligt. 
Kun en Gang, det var, da jeg lige var kommen ud paa Mar- 
ken, gik jeg i til op paa Livet. Da pressede den Lille sig ind 
til mig; det kolde Vand forskrækkede hende, og hun besvi- 
mede. Jeg blev kun saa meget desto stærkere, og jeg følle, at 
om jeg saa skulde have svømmet med hende tilbage til Byen, 
kunde jeg have gjort det. 

Endelig naaede vi da Jollen. Jeg lod Karlen gaa ind efter 
de andre, og saa satte jeg den unge Dame ned paa Bunden 
af Baaden med Hovedet støttet mod Toften. Den stakkels lille 
Pige var endnu besvimet. Jeg vidste slet ikke, hvad jeg skulde 
gøre; men da hun saa' saa sød ud som hun sad der, saa bøj- 
ede jeg mig ned og kyssede hende. Straks efter lukkede hun 
Øjnene op og saa* ængstelig paa mig. Saa kyssede jeg hende 
atter og sagde hende en hel Del gode Ting, og saa smilte hun 
og sagde, at nu var hun ikke længer bange. 

Da jeg nok var bedre Sømand end Karlen, saa prøvede 
jeg mig frem med Aaren og fandt ogsaa en Rende med dybt 
Vand, der naaede længer ind fnod Gaarden. Jeg stagede Baa- 
den saa langt ind jeg kunde, og da herved Indskibningen af 
Passagerer var bleven lettet, saa fik vi snart de tiloversblevne 



I STOnm UG STILLE 



115 



om Bord. Vi kom da atter over til Byen, og . . . og . . . naa ja, 
Resten falder jo af sig selv.* 

Her saa' den unge Sømand med et halvt skælmsk, halvt 
forlegent Smil hen til mig. 

»De skal virkelig have Tak for Deres Fortælling,« sagde 
jeg. »Den Ring paa Deres Finger, som De der sidder og drejer 
paa, viser mig noksom, at De har taget Tiden i Agt og brugt 
den sidste Uge efler Stormfloden til at fortøje efler alle Kun- 
stens Regler i den Havn, som saaledes aabnede sig for Dem 
under selve Stormen, — for at udtrykke mig saa sømandsmæs- 
sigt som muligt. Naar De nu er færdig med Deres Forretnin- 
ger her, saa ved jeg nok, hvem der længes efler at komme 
bort fra denne Kro.< 

»Ja, De har Ret,* sagde den unge Sømand. 

»Skal vi saa tage ned til Stranden og se paa Skuden?* 
brummede Tømmermanden. »Hun var saamænd en dejlig 
Skude, og nu ligger hun der saa rolig og fredelig, og der er 
ikke saa meget som et Skvalp, der vil gøre hende Fortræd i 
Dag. — Ja saadan burde det være altid.« 

